HEYRIYA| Kudhi Dhoani Faharun Baiythehyah, Miee Hunaruveri Eh! - Vaguthu\nކުދި ދޯނިފަހަރުން ބައްތެއްޔަށް، މިއީ ހުނަރުވެރިއެއް!\n4 މަސް ކުރިން ( ޖެނުއަރީ 15, 2022 )\nމުހައްމަދު ފަހުމީގެ މަސައްކަތެއް ދައްކާލަނީ. -- ވަގުތު އިމޭޖެސް: އިބްރާހިމް ޝާބިލް\n(ހއ. ކެލާ) އަތްތެރި މަސައްކަތޭ ބުނުމުން ވިސްނުމަށް އަންނާނީ ލަކުޑިން ކޮށައި މަށައިގެން ހަދާ ތަކެތީގެ މަސައްކަތެވެ. ނަމަވެސް މިއަށްވުރެ މި މަސައްކަތް މާ ބޮޑަށް ވެސް ވަނީ ފުޅާވެފައެވެ. ލަކުޑި އާއި ރުކުގެ އެހެނިހެން ބައިބައިންވެސް ތަކެތި ހަދައެވެ. މިޒަމާނުގައި މިފަދަ އަތްތެރި މަސައްކަތް ކުރާ މީހުން މަދެވެ.\nލަކުޑިން ހަދާފައި ހުންނަ ތަކެއްޗަށް މިޒަމާނުގައި ވެސް ބޮޑު ޑިމާންޑެއް އޮވެއެވެ. ގޭގައި ހިފައި ގެންގުޅޭ ތަކެތިން ފެށިގެން ގޭތެރެ ޒީނަތްތެރިކުރުމަށް ބޭނުންކުރާ ތަކެއްޗާއި މިސްކިތް ފަދަ މުހިންމު ތަންތަނުގައި ޒީނަތްތެރިކޮށް ބަހައްޓާފައި ހުންނަ ތަކެތިވެސް މި މަސައްކަތް ކުރާ މީހުން ހަދައެވެ. އަދި ރީތި ފަރުމާތަކަށް ދޮރުގެ ބައިތަކާއި ފާރުގައި ހަރުކުރާ އެކިވައްތަރުގެފްރޭމްތައް ވެސް ހަދައެވެ.\nހއ. ކެލާ އަކީ އާބާދީ ބޮޑު ރަށެއް ނޫނެވެ. ރަށުގެ ގިނަ މީހުންނަށް ރަށުގައި ތިބި ހާއްސަ ހުނަރުތައް ހުންނަ މީހުން އެނގެއެވެ. ކެލާ މުހައްމަދު ފަހުމީ، 47 އަހަރަކީ އެތައް އަހަރެއްވަންދެން އަތްތެރި މަސައްކަތުގައި ބުރަކޮށް އުޅޭ ހުނަރުވެރި މީހެކެވެ. އޭނާގެ މަސައްކަތް ރަށުގެ އެކި ހިސާބުތަކުން ފެންނަން އެބަ ހުއްޓެވެ. އޭނާ އަކީ ރަށުގެ މީހުން ގަދަރުކުރާ އަދި އެމީހަކަށް ކެލާ ފަހުރުވެރިވާ ފަދަ ހުނަރުވެރިއެކެވެ.\nކެލާ މުހައްމަދު ފަހުމީގެ މަސައްކަތެއް ދައްކާލަނީ. --- ވަގުތު އިމޭޖަސް: އިބްރާހިމް ޝާބިލް\nމުހައްމަދު އަތްތެރި މަސައްކަތުގެ ދާއިރާ އަށް ވަދެވު ނުގޮތް ކިޔައިދެމުން އޭނާ ބުނީ އެ ދާއިރާއަށް ފުރަތަމަ ވަދެވުނީ ރެޑް ކޮރްސް އިން މީގެ އަހަރުތަކެއް ކުރިން ހިންގި ޕްރޮގްރާމެއްގެ ތެރެއިން ކަމަށެވެ.\nމިއާ އެކު އަތްތެރި މަސައްކަތް ކުރުމުގެ ޝައުގުވެރިކަން އޭނާގެ ހިތުގައި އުފެދިގެން ދިޔައެވެ. އޭނާ ބޮޑަށް ޝައުގުވެރިކަން ހުންނަނީ އަރަބި ކެލިގްރަފީގެ މަސައްކަތަށެވެ.\nހުނަރުވެރި މުހައްމަދު ލަކުޑި ބޭނުންކޮށްގެން ގުރުއާނުގެ އަކުރުތައް ކޮށައި މަށާފައި އާޔަތްތައް ލިޔެ ކެލާގެ މިސްކިތްތަކުގައި ބަހައްޓާފައި އެބަހުއްޓެވެ. ފޫހިކަމެއް ނެތި އަމިއްލަ އަތުން މިގޮތަށް އަކުރުތައް ކޮށައި ނަގާއިރު މިއީ މިކަމުގެ ހުނަރު ހުރެގެން ނޫނީ ނުވާނެ މަސައްކަތެކެވެ. މިއީ މިކަމަށް ވަރަށް ސަމާލުކަންދީ ވަރަށް ކެތްތެރިކަމާއެކު ކުރެވޭނެ މަސައްކަތެކެވެ. މުހައްމަދުގެ މަސައްކަތްތަކުން އޭނާ މިކަމަށް ހުރި ލޯތްބާއި އޭނާގެ ހުނަރު ވަރަށް ބޮޑަށް ހާމަވެއެވެ.\nމުހައްމަދު ފަހުމީގެ ބައެއް މަސައްކަތްތައް. -- ވަގުތު އިމޭޖެސް: އިބްރާހިމް ޝާބިލް\nހިތާމައަކީ މި މަސައްކަތް ކުރިޔަށް ގެންގޮސް ފުޅާކުރުމަށް އެއްވެސް މަސައްކަތެއް ކުރެވޭނެ ގޮތެއް ނެތުން މުހައްމަދު ބުންޏެވެ. ވިޔަފާރީގެ ގޮތުގައި ކުރާ މި މަސައްކަތް ފުޅާކުރުމަށް ބޭންކުން ލޯނު ނެގިކަމުގައި ވިޔަސް މި ވިޔަފާރި ކުރިޔަށް ގޮސްދާނެ ކަމުގެ ޔަގީންކަމެއް ނެތްނަމަ ލޯނު ދެއްކޭނެ ގޮތެއް ވެސް ނޯވެއެވެ. އަދި ބޮޑު އާއިލާ އެއް ގެންގުޅޭ ފަރާތެއް ނަމަ އެއީވަރަށް ދަތިކަމަކަށް ވެގެންދާނެ ކަމަށް އޭނާ ބުންޏެވެ.\nމުހައްމަދު ފަހުމީގެ މަސައްކަތެއް. -- ވަގުތު އިމޭޖެސް: އިބްރާހިމް ޝާބިލް\nމިއީ އަބަދު ލިބޭ މަސައްކަތަކަށް ނުވާއިރު މިހާރު ފަސޭހައަކަށް މީހުން ގެ ޒީނަތް ކުރުމަށް މިފަދަ ތަކެތި ގެންނަނީ ބޭރުންނެވެ. ނުވަތަ ބޭރުން ގެނެސް ފިހާރައަކަށްލުމުން އެ ގަންނަނީއެވެ. އޭގެ ސަބަބުން މުހައްމަދު ފަދަ ހުނަރުވެރި މީހުންނަށް ކުރިޔަށް ދިއުމަށް އުނދަގޫވެއެވެ. ބޮޑު ޗެލެންޖަކަށް ވެއެވެ.\nކުދި ދޯނިފަހަރު، ރާޒުވާ ކުޅިބައި، ކައިވެނީގެ ރަން ހެދުމާއި ބައްތެލި ވެސް މުހައްމަދު ހަދާ އުޅެއެވެ. ކެލާގައި މި ތަކެތި ފަތުރުވެރިންނަށް ވިއްކަމުން ދިޔަނަމަވެސް ކޮވިޑް-19 ގެ ސަބަބުން ފަތުރުވެރިން މަދުވެ މި މަސައްކަތަކަށް ވެސް ވަނީ ބުރޫ އަރާފައެވެ. އަދި ރަށުން މިތަކެތި ބޭރުކުރެވޭނެ ގޮތެއްނެތުމުން އެއީވެސް ވަރަށް ކަންބޮޑުވާ އެއްކަން ކަމަށް އޭނާ ފާހަގަ ކުރެއެވެ.\nމުހައްމަދުގެ ބައެއް ބުރަ މަސައްކަތްތައް -- ވަގުތު އިމޭޖެސް: އިބްރާހިމް ޝާބިލް\nކައިވެނީގެ ރަން ފިލާ ހަދާފައިވާއިރު އޭގައި ތަތްކޮށްފައިވާ ފައިސާގެ ފޮޓޯކޮޕީ ފިޔަވައި ދެން ހުރި ހުރިހާ އެއްޗެއް ހަދާފައި ހުންނަނީ މުހައްމަދުގެ އަތުންނެވެ. އޮރިމަސް ވަކަރުން ހަދާފައިވާ މިމަސައްކަތަކީވެސް ބަލާލުމަށްވެސް އެހާމެ ރީތި އެއްޗެއްކަން ފާހަގަ ކުރެވެއެވެ. އަދި އެއްވެސް މެޝިނެއް ބޭނުން ނުކޮށް މިފަދަ މަސައްކަތް ކުރުމަކީ ކޮންމެ ކޮންމެ މީހަކަށް ކުރެވޭނެ ކަމެއް ވެސް ނޫނެވެ.\nސަތާރަ އަހަރު ވަންދެން އަތްތެރި މަސައްކަތް ކުރަމުން އަންނަ މުހައްމަދު މި މަސައްކަތް ކުރަނީ ގޭގައި ވަކިން ހަދާފައި ހުންނަ ތަނެއްގައެވެ. އޭނާ މިކަން ކުރަނީ ޒަމާނީ އާލާތްތައް ވެސް ބޭނުންކޮށްގެންނެވެ. ޒަމާނީ އާލާތްތައް ބޭނުންކުރަނީ ރާޒުވާ ކުޅިބައިފަދަ ދިގަށް ވަށްކޮށް ހުންނަ ތަކެތި ހެދުމަށެވެ. އަކުރުތައް ހަދަނީ އަބަދުވެސް ކަޓަރެއްގެ އެހީގައި އަމިއްލަ އަތުންނެވެ.\nމުހައްމަދު ބުނީ އޭނާ ހުރިހާ މަސައްކަތެއް ވެސް ކުރަނީ މީހަކު ބުނެފާނެ އެއްޗަކަށް ބަލައިގެން ނޫންކަމަށެވެ. ކުރެވުނު އެންމެ ރަނގަޅަކަށް މަސައްކަތް ކުރުމަށް އަބަދުވެސް މަސައްކަތް ކުރާކަމަށް އޭނާ ބުންޏެވެ. އެއީ ކޮންމެ މީހެއް ކަމަށްވިޔަސް އެމީހަކު ހިތްއެދޭ ގޮތަކަށް އެ މަސައްކަތެއް ކުރެވޭތޯ އަބަދުވެސް މަސައްކަތް ކުރާކަމަށް އޭނާ ބުންޏެވެ.\nކެލާއިން ނަގަނީ 183 ރުށް، އެކަން ކުރަނީ ހުއްދަ ހޯދައިގެން : ކައުންސިލް\nޖެނުއަރީ 15, 2022 09:43\nމުހަންމަދު ފަހުމީ، އުމަރަށް ވީގޮތެއް ފުރަތަމަ ބަލަންވީ\nޖެނުއަރީ 15, 2022 13:52\nކުދި ދޯނިފަހަރުގެ ފޮޓޯލީ ނަމަ ދޯ\nޖެނުއަރީ 16, 2022 00:10\nޖެނުއަރީ 16, 2022 10:19\nތީ ހަމަ ކެލާގެ ފަހުރެއް. ތި ވަރު އިތުރު ހުނަރުވެރިއެއް ކެލާގަ ނުހުންނާނެ. ވަރަން ހިތްހެޔޮވާނެ ފަހުމީ. އާމީން\nފެބުރުއަރީ 21, 2022 13:55\nއަސްލުވެސް ވވވވވވ ތފާތު މީހެއް. ވަރަސް ހިންހެއު.


ސިއްރުން މިހިތާ ކުޅެލީ…7– Mikal News\nޝީލާގެ އުޅުން ކިތަންމެ ކަމު ނުދިއަޔަސް ޙަމްދާންގެ މަންމަ ދުވަހަކުވެސް އެކަމާ އެއްވެސް އެއްޗެއް ޙަމްދާން ގާތަކު ނުބުނެއެވެ. ޚުދު ޙަމްދާން ހުންނަނީ އެކަމާ ލަދުންކަން ޙަމްދާން މަންމައަށް އެނގޭތީއެވެ.\nމާލެ އައިތާ ދެ ހަފުތާއެއްހާ ދުވަސް ފަހެވެ. ހޫދު ގޮވައިގެން ޙަމްދާން ނިކުތީ ހަވީރުގަޑީގައި ދުއްވާލަން ދިއުމަށެވެ.\nޝީލާ ދަންޏާ ކާރެއްގައި ހުޅުމާލެއާ ހަމައަށް ދުއްވާލަން ދާން ހަމްދާން ހުރީ ނުހަނު ބޭނުންވެފައެވެ. އެވާހަކަ ޙަމްދާން ބުނީ ޝީލާ އަބަދު ކޮޓަރީގައި އޮންނާތީ ފޫހިވާނެ ވަރު ހިތަށް އަރާވަރުންނެވެ. ޙަމްދާން ގަބޫލުކުރި ގޮތުގައި ޝީލާ މީހުންގެ ތެރެއަށް ނިކުމެ އުޅެން ލަދުގަންނަނީއެވެ. ވިހެއުމާ ގުޅިގެން ހަށިގަނޑަށް އައިސްފައިވާ ބަދަލު ވެސް ހަމައަކަށް ނޭޅޭތީ ޝީލާ ހުންނަނީ އެކަމާ ވަރަށް ދެރަވެފައެވެ. އެއީވެސް ޝީލާ ބޭރަށް ނުދާނެ ސަބަބެކޭ ޙަމްދާން ހިތަށް އަރައެވެ.\nއެދުވަހުވެސް ޙަމްދާން ދާން ޖެހުނީ ހޫދު ގޮވައިގެން އެކަންޏެވެ. ޝީލާ ގަބޫލުކުރި ގޮތުގައި ޙަމްދާން ދާނީ ހުޅުމާލެއަށެވެ.\nސައިކަލުގައި ނުކުތް ޙަމްދާން އެނބުރި ގެއަށް އައީ ވިއްސާރަ ވައްތަރު އުޑުމަތިން ދައްކާތީއެވެ. ތަންކޮޅެއް ވައިގަދަ ވެލާފަ މާޙައުލުގައި ފިނިކަން ގަދަވާން ފެށުމުން ހޫދު ރޯނގާ ޖެހިދާނެތީއެވެ. ދޮރާށި ހުޅުވާލާފައި ގެއަށް ވަން ޙަމްދާން އަތުން ހޫދު އަތުލަމުން ޙަމްދާންގެ މަންމަ ހިނގައިގަތީ ސިޓިން ރޫމު ސޯފާއާ ދިމާއަށެވެ.\n” މާމަ ދޫނި، ހާދަ އަވަހަކަށް މިއަދު ބުރު ނިންމައިލީ!’\nހޫދުގެ ކޮލުން ދޮނެއް ނަގަމުން ޙާމްދާން މަންމަ ހޫދު ބޮނޑިކޮށްލިއެވެ.\nޙަމްދާން ހިނގައިގަތީ ކޮޓަރިއާ ދިމާއަށެވެ. ތަޅުގައި ހިފައިލި އިރު ދޮރު ހުރީ ތަޅުލާފައެވެ. އެހެންކަމުން ދެ ފަހަރަކު ޓަކި ޖަހާލުމަށްފަހު ޖިންސްގެ ޖީބުން ތަޅުދަނޑި ނަގައިގެން ދޮރު ހުޅުވައިލިއެވެ.\n“ޝީލާ ނޫޅެނީބާ! ކޮންތާކަށްބާ އެ ދިޔައީ! ”\nކޮޓަރި ހުސްކޮށް އޮތުމުން ޙަމްދާން ހައިރާން ވިއެވެ. ހިނގާލާފައި އެނދާ ދިމާއަށް ދަމުން ސައިކަލުގެ ތަޅުދަނޑި ޑްރެސިންގް ޓޭބަލްމަތީ ބައްވާފަ އެނބުރިލިއިރު ޙަމްދާންގެ ލޮލުގައި އަޅައިގަތީ ޝީލާގެ ފޯނެވެ. ފޯނު އޮތީ ވައިބަރ ހުޅުވާފައެވެ. ވައިބަރއިން ފެންނަނީ ކޮޓަރިއެއްގެ މަންޒަރެވެ. ޙަމްދާން އިރުކޮޅަކު ފޯނަށް ބަލަހައްޓައިގެން ހުރުމަށްފަހު ވީޑިއޯކޯލް ކަނޑައިލިއެވެ. އަދި ފޯނަށް ރަނގަޅަށް ބަލައިލިއިރު އެއީ ބޭރު ނަންބަރެކެވެ. އެމީހެއްގެ ފޮޓޯގެ ބަދަލުގައި ހުރީ ފައްވާރާއެއްގެ ފޮޓޯއެކެވެ.\nއެ ނަމްބަރުން ވަރަށް ގިނަ މެސެޖު އައިސްހުއްޓެވެ. އަދި ޝީލާ ވެސް ވަރަށް ގިނަ ވާހަކަ ދައްކާފައި ހުއްޓެވެ. ބައެއް މެސެޖުތައް ޙަމްދާންގެ އަމިއްލަ ފޯނަށް ނެގުމަށްފަހު ޙަމްދާން ހިނގައިގަތީ ކޮޓަރިން ބޭރަށެވެ. އޭރު ފާޚާނާގެ ތެރޭ ޝީލާ އުޅޭ އަޑު އިވެއެވެ.\nއަމިއްލަ އަނބިމީހާ އަމިއްލަ ގޭގައި އަމިއްލަ ކޮޓަރީގައި ނުނުކުމެ އޮވެ ކުރަމުންދާ ކަންކަން ހަމަ ލޮލުން ކޮންމެވެސް ވަރަކަށް ފެނުމުން މީހާ ހުރީ ބުނާނެ އެއްޗެއް ކިޔާނެ އެއްޗެއް ނޭނގި ހުއްޓިފައެވެ. އަމިއްލަ މީހާގެ ދިރިއުޅުމުގައި ބޭކާރު މީހެއްގެ އިޙުސާސް މިހާ ބޮޑަށް ވި ފަހަރެއް މި ނޫނީ ނާދެއެވެ. އަހުމަދުގެ ދުލުން ޝީލާގެ ބޭވަފާތެރިކަމުގެ ވާހަކަ ދެއްކި ދުވަހު ވެސް ޙަމްދާން މިހާ ދެރައެއް ނުވެއެވެ. ދަރިއަކު ލިބުމުގެ އުފާވެރި ޚަބަރާއެކު އޭރު ހިތުގައި އުފެދުނު ނުތަނަވަސްކަމާ ހިތްދަތިކަން ފިލުމުން ކުރިން ހިނގި ހުރިހާ ކަމެއް ޙަމްދާންގެ ހިތުން ފިލައިގެން ދިޔައެވެ. އަދި ހިތާ ރޫޙުން ޝީލާއަށް މަޢާފުކުރީ ދެން އެފަދަ ކަމެއް ޝީލާގެ ފަރާތުން ނުފެންނާނެ ކަމުގެ ފޮނި އުންމީދުގައެވެ. އެހެންނަމަވެސް އާހް!……….\nމިޙާލަތުގައި މަންމައަށް މޫނުދައްކަން ނުކެރޭނެތީ ޙަމްދާން ހިނގައިގަތީ ގޭގެ ޓެރެހާ ދިމާއަށެވެ. ހިތަށްކުރި އަސަރު އަމިއްލަ މީހާއަށް އިޙުސާސްވީ ޓެރެސްއަށް އަރާ ހާމަ އުޑާ ދިމާއަށް ބަލައިލި ވަގުތު ލޮލުން ފޭދިގެން ފޭބި ކަރުނަތިކި ކޯތާފަތުން ތިރިއަށް ދެމިގެން ދިޔުމުންނެވެ. މި އޮތް ހުރިހާ ދުވަހު ކުރަމުން އައި ހިތްވަރު އެލުނީ ހަލާލް އަނބިމީހާ އެހެން މީހަކަށް އޭނަގެ މުޅި ޖިސްމު ހިބައިން ދެމުން އައިކަން އެނގުމުންނެވެ. އެއް ދުވަހު ދެ ދުވަހަކު ނޫނެވެ. އެތައްމަހެއް މިކަން ހިނގަމުން އަންނަތާ ފާއިތުވެ ދިޔައީއެވެ. ހޫދު ވިހެއުމުގެ ކުރިންވެސް…….. އަހުމަދު އެ ދެއްކީ މުޅިން ތެދު ވާހަކަ ކަން މިހާރު ޙަމްދާންއަށް މާބޮޑަށް ވެސް ގަބޫލު ކުރެވިއްޖެއެވެ.\nކުއްލިއަކަށް ކަމެއް ހަނދާންވުމުން ގެންނަ ކަހަލަ ޙަރަކާތެއް ޙަމްދާންއަށް ގެނެވުނެވެ. ދެއަތް މުށްކަވާލުމަށްފަހު ލެނގިގެން ހުރި ރެއިލިންގައި ދެތިން ފަހަރަކު ޖަހައިލިއެވެ.\n“ފަންސަވީސްހާސް ރުފިޔާ! ހާދަ ބައިވަރެއް! ”\nއެ ވަގުތު އެ ޢަދަދާ ބެހޭގޮތުން ސުވާލު ނުކުރެވުނީތީ ޙަމްދާން ދެރަވިއެވެ. އަމިއްލަ މީހާގެ މޮޔަކަމާމެދު ފުރަތަމަ ފަހަރަށް ޚިޔާލު ކުރެވުނެވެ.\n“ޙަމްދާން! އަހަރެން ލާރިކޮޅެއް ބޭނުން! ލިބިދާނެތަ!”\nޝީލާ އަކީ ޙަމްދާން ކައިރިން މިހާރު ލާރިއަށް އެދޭ މީހެއް ނޫނެވެ.\n“ކީއްވެ ނުދެވެންވީ! އަހަރެން އަތަކު ނުހުންނާނެނު ޝީލާއަށް ނުދެވޭނެ އެއްޗެއް!”\nޙަމްދާން ބުނީ ހިތުގެ އަޑިންނެވެ. އަދި ކޯޑު ޖެހުމަށްފަހު ފޯނު ޝީލާއާ ދިމާއަށް ދިއްކޮށްލިއެވެ. ކުޑަކޮށް މަޑުކޮށްލުމަށްފަހު ޙަމްދާން އަތުން ޝީލާ ފޯނު އަތުލިއެވެ. އަނބުރާ ފޯނު ޙަމްދާން އަތަށް ދެމުން ޝީލާ ބުނީ ނެގި ލާރި އަނބުރާ ދޭނެ ކަމަށެވެ.\nޙަމްދާން ޝީލާގެ ނަމުން ގޮވައިލީ ލޯބިވެތި ގޮތަކަށެވެ. ޝީލާ އަޅާ ވެސް ނުލިއެވެ.\nޙަމްދާން ފޯނު އަތުލަމުން އައިސް އިށީނީ ޝީލާއާ ޖެހިގެން އެނދުގައެވެ. އަދި ޝީލާގެ އަތުގެ އިނގިލިތަކަށް ފިތާލަމުން ޝީލާގެ ކަނދުރާގައި ނޭފަތް ޖައްސާލަން އުޅުނެވެ. ޝީލާ މަނާވެގަންނަމުން ތެދުވެގެން ގޮސްވަނީ ފާޚާނާއަށެވެ. ޝީލާގެ ގައިގާ ޙަމްދާން ބީހިލަން ވެސް ބޭނުން ނުވާހެން ޙަމްދާންއަށް ހީވާތާ ކިތަންމެ ދުވަހެކެވެ.\nރޭގެ މަންޒަރު ޙަމްދާންގެ ސިކުނޑީގައި ފިލްމެއްހެން ތަކުރާރުވަމުން ދިޔައެވެ. ޝީލާގެ ހުރި ބޭވަފާތެރިކަމާހެދި މިހާވަރަށް ޙަމްދާންގެ ހިތުގައި ރިހުން އުފެދުނު ފަހަރެއް ނާދެއެވެ. ކޮންފަދަ ރަހުމު ކުޑަ އަންހެނެއް ހެއްޔެވެ! އަހަރެންގެ އުނީ ކޮންކަމެއްހެއްޔެވެ! ޝީލާއަށް މަދީ ކޯއްޗެއް ހެއްޔެވެ! މަނަލީ ކޮންކަމެއް ހެއްޔެވެ! ޙަމްދާންއަށް ޚިޔާލީ ފިކުރުގެ ކަނޑަކަށް ފީނައި ގަނެވުނެވެ.\nޙަމްދާންއަށް މަންމަ ގޮވައިލި އަޑު އިވުމުން މޫނުގައި އަތް ހާކާލެވުނެވެ. ހަމަޔަކަށް އެޅިލަން ނެގި ވަގުތުކޮޅަށް ފަހު ޙަމްދާން ފޭބީ ތިރިއަށެވެ. އޭރު ހޫދު ރޯ ވައްތަރަކަށް އިނުމުން ޙަމްދާން ހޫދު އުރައިލިއެވެ. އެހެންނަމަވެސް ކޮޓަރިއަށް ވަނުމުގެ ބަދަލުގައި ދަރިފުޅު ގޮވައިގެން ޙަމްދާން އެރީ އަނެއްކާ ވެސް ޓެރެހަށެވެ. ހަވީރުގެ ވަގުތު ނިމި ރޭގަނޑެއް އައުމުގެ ކުލަވަރު އުޑުމަތިން ފާޅުވާން ހުއްޓެވެ. ހުޅަނގު ފަރާތުން ކަނޑުގެ ލޮނުގަނޑުގެތެރެއަށް ފީނާގަންނަން ތައްޔާރު ވަމުންދިޔަ އިރަށް ބަލަހައްޓައިގެން ޙަމްދާންއަށް ހުރެވުނީ އަނެއްކާ ވެސް އޭނަގެ ހާލަށް ފިކުރު ދޫވެފައެވެ. ނިމިދާން ތައްޔާރު ވަމުންދާ ދުވަހެކޭ އެއްގޮތަށް ޙަމްދާންގެ ދިރިއުޅުން ނިންމާލާކަށް ޙަމްދާން ބޭނުމެއްނޫނެވެ. ކެހިވެރި، މަކަރުވެރި އަމުދުން ބޭވަފާތެރި އަނތްބަކަށްޓަކައި ހިތާމަކުރާކަށް ޙަމްދާން ބޭނުމެއްނޫނެވެ.\nބަންގީގެ އަޑު އިވުމުން ޙަމްދާން ފޭބީ ތިރިއަށެވެ. ހޫދު ގެން ގޮސް ޙަވާލުކުރީ ޙަމްދާން މަންމައާއެވެ. އެބައަންނަމޭ ބުނަމުން ޙަމްދާން ނިކުތީ ބޭރަށެވެ.\nމަޣުރިބު ނަމާދުން ފޭބި ގޮތަށް ޙަމްދާން ގޮސް އިށީނީ އާޓިފިޝަލްބީޗުގެ ގޮނޑިއެއްގައެވެ. އަދި ދެން ފޯނު ނަގައިގެން މެސެޖު ލިޔަން ފެށިއެވެ. އެއް މެސެޖެއް ނޫނެވެ. އެތައް މެސެޖެކެވެ. ހަމައެކަނި ޝީލާއަކަށް ނޫނެވެ. ސޫރަޖަށް ވެސް މެއެވެ. އަދި ޙަމްދާން މަންމައަށް ވެސް މެސެޖެއް ލިޔުނެވެ.\nއިން ގޮނޑިން ތެދުވެގެން ގެއާ ދިމާއަށް މިސްރާބު ޖެހި ޙަމްދާން މިސްރާބު އަނެއްކާ ވެސް ބަދަލު ކުރީ އެހެން ދިމާއަކަށެވެ. ގެއަށްވަންނަން ބޭނުން ނުވަނީ ކަހަލައެވެ.\nއެރޭ ޙަމްދާން ގެއަށް ދިޔައީ މަންމަ އެތައް ފަހަރަކު ގުޅުމުންނެވެ. ގެއަށް ގޮސް ވެސް އިނީ ސިޓިންގރޫމުގައެވެ. މަންމައަށް ގުޅީ ސިޓިންރޫމު ސޯފާގައި އިނދެ އެވެ.\nކެތްކުރަން ކިތަންމެ މަސައްކަތެއް ކުރިނަމަވެސް މަންމަގެ ނަމުން ގޮވައިލެވުމާއެކު ޙަމްދާންގެ އަޑު ކުރެހިގެން ވާހަކަ ދެއްކޭ ގޮތެއް ނުވިއެވެ. އިރުކޮޅަކު މަޑުކޮށްލުމަށްފަހު ގިސްލެވެން ފެށުމުން ޙަމްދާން ފޯނު ކަނޑައިލީއެވެ. ދެން ފެނުނީ ޙަމްދާންގެ މަންމަ ކޮޓަރިން ނިކުމެގެން އަންނަ ތަނެވެ. މަޑުމަޑުން ހިނގާލާފަ އައި ޙަމްދާންގެ މަންމަ އިށިނީ ޙަމްދާން ގާތު ސޯފާ ގައެވެ. އެއަށްފަހު ޙަމްދާންގެ އަތްތިލާގައި ހިފައި މަޑުމަޑުން ގެންގޮސް އެ މަންމަގެ އުނގުމަތީ ޙަމްދާންގެ އަތްތިލަ ބޭއްވިއެވެ.\nމަންމަގެ އޯގާތެރިކަމާ ލޯބި ލިބުމުން ޙަމްދާންއަކަށް ކެތެއް ނުކުރެވުނެވެ. ކުޑަކުއްޖަކުހެން މަންމަގެ ގައިގާ ބައްދަ ބައްދާފައި ރޯން ފެށިއެވެ.\n“މަންމާ! އަހަރެންގެ ބުރަކަށީގައި ފިރުމައިދީ! އަހަރެން ވަރުބަލި ވެއްޖެ!”\n“ދަރިފުޅާ! ހިތްވަރުކުރޭ! ދިރިއުޅުމަކީ ހަނގުރާމައެއް! ދުނިޔެއަކީ ގިނަ މީހުންނަށް ކެހިވެރި ތަނެއް! …. ދަރިފުޅު ފަދަ……. ”\nޙަމްދާންގެ މަންމައަށް ވެސް ރޮވުނީއެވެ. ދައްކަން ބޭނުން ކިތަންމެ ވާހަކައެއް އެ ދުލު ކުރީގައި ވިއެވެ. އެހެންނަމަވެސް އަމިއްލަ ދަރިފުޅުގެ ހިތުގައި އަޅަމުންދިޔަ ވޭން އަމިއްލަ މައިމީހާއަށް އިޙުސާސްކުރެވުމުން އެ ހިތް ކުދިކުދި ވިއެވެ. ދަރިފުޅަށްޓަކައި ހިތްވަރުކޮށް ދަރިފުޅަށް ހިތްވަރުދޭން އެ މަންމަ ނިހާޔަތަށް ބޭނުންވިއެވެ. އަދި އެކަން ކާމިޔާބު ވެސް ކުރިއެވެ. މިއަދު ޙަމްދާންއަށް އެހެން ބައެއްގެ އޯގާތެރިކަމާ އަޅާލުން ކިހާ ވަރަކަށް ބޭނުންވާނެކަން ދުރުވިސްނޭ ތަޖުރިބާކާރު މައިމީހާއަށް އެނގެއެވެ.\nއަމިއްލަ ޖަޒުބާތު ކޮންޓްރޯލް ނުކުރެވިދާނެތީ އެރޭ ހޫދު ކޮބައިތޯ ބަލާކަށް މަންމަމެން ކޮޓަރިއަކަށް ޙަމްދާން ނުވަދެއެވެ. ހޫދު ނިދައިފިތޯއާ ނިދީ ރަނގަޅަށް ކައިގެންތޯ މަންމަ ގާތު އެހުމަށްފަހު މަންމަ ނިދަން ފޮނުވައިލީއެވެ. އެރޭ އަމިއްލަ ކޮޓަރިއަކަށް ޙަމްދާން ނުވަދެއެވެ. ނިދޭތޯ ހިތްވަރު ކުރަމުން ދިޔައީ ބޮކި ނިއްވާލާ އަނދިރިކޮށްލާފައި އޮތް ސިޓިން ރޫމުގައި އޮވެގެންނެވެ.\nފިކުރުތަކާ ޚިޔާލުތަކުން އޮޅުން ބޮޅުންވެ ޙަމްދާން މުޅިން ގޮތް ހުސްކޮށްލިއެވެ. އެހެންނަމަވެސް ހިތްވަރުކުރުމަށް އަޒުމު ކަނޑައެޅީ ޝީލާއާ އެކީ ހޭދަ ކުރި ދުވަސްތަކަކީ އެއީ ޙަމްދާންއަށް ފެނުނު ކުލަ ރީތި އެހެނަސް ބިރުވެރި ހުވަފެނަކަށް ހަދަމުންނެވެ.\nނިދުނީ ކިހާ އިރަކު ކިހާ ވަރަކަށް ކަން ބުނާކަށް ޙަމްދާންއަކަށް ނޭނގެއެވެ. ފަތިސް ނަމާދަށް ބަންގި ގޮވި އަޑަށް ތެދުވެގެން އަމިއްލަ ކޮޓަރިއަށް ވަންނަން ޙަމްދާން ހިނގައިގަތީ ބައްޕަ ނަމާދަށް ދާން ތެދުވުމުގެ ކުރިން ބައްޕައަށް ނުފެނިކޮޓަރިއަށް ވަނުމަށެވެ.\nކޮޓަރީގެ ތަޅުގައި ހިފާލަމުން އަމިއްލަ ނަފުސަށް އެއް ކަމެއް ވިސްނައިދެވޭތޯ ޙަމްދާން ބުރަ މަސައްކަތްތަކެއް ކުރަމުން ދިޔައެވެ.\nދޮރު ހުޅުވައިލަމުން އެތެރެއަށް ވަން ޙަމްދާން ނޭވާލީ ވެސް އިރުކޮޅަކު ނޭވާ ހިފަހައްޓާލައިގެން ހުރުމަށްފަހު އެވެ. ދޮރުން އެތެރެއަށް ވަދެވުމާއެކު ދެލޯ މަރާ ބާރުކޮށްލިއެވެ. އަދި ދޮރުފަތުގައި ބުރަކަށި ޖައްސާލައިގެން އިރުކޮޅަކު ހުއްޓެވެ. މިހާރުވެސް ކޮޓަރި ތެރޭގައިވަނީ ޝީލާ އެންމެ ފަހުން ބޭނުން ކުރި ސެންޓްގެ މީރު ވަހެވެ. ކިތަންމެ ހިތްވަރު ކުރިއަސް އަނެއްކާ ވެސް ޙަމްދާންގެ ދެލޯ ތެމިގެން އައެވެ.


އެމްޑީޕީން މަތި އުތުރު ޕްރޮވިންސްގެ ކެލާ އަދި ވަށަފަރަށް ދަތުރެއް ކުރަނީ – Maldivian Democratic Party\n21 އޭޕްރީލް 2010\nއެމްޑީޕީން މަތި އުތުރު ޕްރޮވިންސްގެ ކެލާ އަދި ވަށަފަރަށް ދަތުރެއް ކުރަނީ\nމިއަންނަ ޖޫން މަހުގެ 26 ވަނަ ދުވަހު ބާއްވަން ހަމަޖައްސާފައިވާ އެމްޑީޕީގެ ކޮންގްރެސް އަށް ތައްޔާރުވުމާއި، ލާމަރުކަޒީ ބިލާ ބެހޭ ގޮތުން ރައްޔިތުން ހޭލުންތެރި ކުރުވައި، އެމްޑީޕީ އިތުރަށް ޕްރޮމޯޓް ކުރުމަށް، އެޕާޓީން ރާއްޖޭގެ ކަންކޮޅުތަކަށް ކުރާ ސިލްސިލާ ދަތުރުތަކުގެ ތެރެއިން މަތިއުތުރު ޕްރޮވިންސްގެ ހއ.ކެލާ އަދި ވަށަފަރަށް ކުރުމަށް ހަމަޖެހިފައިވާ ދަތުރު މިހަފްތާ ބަންދުގައި އޮންނާނެއެވެ.\nއެމްޑީޕީން މަތި އުތުރު ޕްރޮވިންސަށް ކުރާ ދަތުރުގައި ފުރަތަމަ ދާގޮތަށް ހަމަޖެހިފައިވަނީ ހއ. ވަށަފަރަށެވެ. މިއަންނަ ހުކުރު ދުވަހު މެންދުރުފަހު ވަށަފަރުގައި އޮންނަ ބައްދަލުވުމަށްފަހު އެރޭ ހއ.ކެލާގައި އެމްޑީޕީގެ އާންމު ޖަލްސާ އެއް ބާއްވާ ގޮތަށް ވަނީ ހަމަޖެހިފައެވެ. އަދި މި ދެ ރަށުގައިވެސް އެމްޑީޕީގެ އިތުރު ގޮފި އިފްތިތާޙް ކުރުމަށް ވަނީ ހަމަޖެހިފައެވެ.\nމަތިއުތުރު ޕްރޮވިންސަށް އެމްޑީޕީން މިކުރާ ދަތުރުގައި އެމްޑީޕީގެ އިސް ބައެއް މެންބަރުންނާއި ޕާލަމެންޓްރީ ގްރޫޕްގެ ބައެއް މެންބަރުން ބައިވެރިވެ ވަޑައިގަންނަވައެވެ. އެމްޑީޕީގެ އާންމު ޖަލްސާތައް މިއަހަރުގެ މިހާތަނަށް 8 ރަށެއްގައި ބާއްވާފައިވެއެވެ. އޭގެ ތެރޭގައި ށ. މިލަންދޫ، އއ.ތޮއްޑޫ، ރ.އަލިފުށި، ގއ.ކޮލަމާފުށި، ޅ.ހިންނަވަރު ބ.އޭދަފުށި، ޏ.ފުވައްމުލައް އަދި ސ.ފޭދޫ ހިމެނެއެވެ. އަދި ވަރަށް ގިނަ އަދަދެއްގެ ރަށްރަށުން އެމްޑީޕީގެ އާންމު ޖަލްސާ އެރަށް ރަށުގައި ބާއްވަން އެދެމުން ދާކަމަށް އެމްޑީޕީ އޮފީހުން މައުލޫމާތު ދެއެވެ.


އިންސާނީ މުޖްތަމަޢުތައް އިޞްލާޙުކުރަން ފެށޭ ހިސާބަކީ، ކޮންމެ އިންސާނެއްގެ އަމިއްލަ ނަފްސު – ޚުތުބާ – Ilm\nއިންސާނީ މުޖްތަމަޢުތައް އިޞްލާޙުކުރަން ފެށޭ ހިސާބަކީ، ކޮންމެ އިންސާނެއްގެ އަމިއްލަ ނަފްސު – ޚުތުބާ\nއިންސާނީ މުޖްތަމަޢުތައް އިޞްލާޙުކުރަން ފެށޭ ހިސާބަކީ، ކޮންމެ އިންސާނެއްގެ އަމިއްލަ ނަފްސުކަމުގައި މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nމިއަދުގެ ހުކުރު ޚުތުބާގައި ބުނީ “އެއްވެސް ޤައުމެއް، އަދި އެއްވެސް މުޖްތަމަޢެއް، އަދި އެއްވެސް ރަށެއް، އަދި އެއްވެސް އަވަށެއް އޭގެ ޒާތުން ގޯސްވެގެން ނުދެއެވެ .ގޯސްވެގެން ދަނީ އެ ޤައުމަކަށް ނިސްބަތްވާ ނުވަތަ އެރަށެއްގައި އުޅޭ އިންސާނުން ކޮށްއުޅޭ ޢަމަލުތަކެވެ. އެކަންތައްތަކުގެ ނަތީޖާ އިން ހިތްގައިމުކަން ނުވަތަ ހިތްދަތިކަން އެންމެންނަށް އިޙުސާސް ކުރަންޖެހޭ ގޮތްވެއެވެ. އާނއެކެވެ. އިންސާނީ މުޖްތަމަޢުތައް އިޞްލާޙުކުރަން ފެށޭ ހިސާބަކީ، ކޮންމެ އިންސާނެއްގެ އަމިއްލަ ނަފްސެވެ. ޢާއިލާ އާއި، މުޖްތަމަޢާއި، ޤައުމާއި، މުޅި ދުނިޔެ އިޞްލާޙުކުރުން ފެށޭހިސާބަކީ ވެސް ހަމަ އެއީއެވެ. ކޮންމެ އިންސާނެއްގެ ނަފްސު އިޞްލާޙުގެ މަގަށް އަޅުވައިފިނަމަ، އިންސާނީ މުޅި ޙަޔާތް އިޞްލާޙުވީއެވެ. އެނަފްސު އިޞްލާހު ނުވެއްޖެނަމަ، މުޖްތަމަޢަށާއި މުޅި ޤައުމަށް ނޭދެވޭ އަސަރު ނުކޮށް ނުދާނޭކަން ކަށަވަރެވެ.”\nއިތުރަށް ޚުތުބާގައި ބުނެފައިވަނީ “މުޖްތަމަޢު އާއި މުޅި ދިވެހި ޤައުމަށް އުފާފާގަތިކަން އަންނަން އޮތް ހަމައެކަނި މަގަކީ، އެހެން މީހުންގެ ކިބައިގައި ހުރި އުނި ޢައިބުތަކުގެ ވާހަކަތައް ދެއްކުމުގައި ވަގުތު ބޭކާރު ނުކޮށް އަމިއްލަ ނަފްސާ މެދު ޚިޔާލުކުރުމަށް ވަގުތު ހުސްކޮށްލުމެވެ. މާތް ﷲ ގެ ޙައްޤުތަކަށާއި، އިންސާނުންގެ ޙައްޤުތަކަށް ރައްކާތެރިވުމެވެ. ތިމާގެ ނަފްސުގައި އުނިކަމާއި، ހުތުރު އާދަ އެއް ހަރުލައިފައި ހުރެދާނެ ކަން ޤަބޫލުކޮށް އެކަންކަމުން މިންޖުވުމުގެ މަގަށް އެނބުރި ރުޖޫޢަވުމެވެ”\nއިތުރަށް ޚުތުބާގައި ބުނެފައިވަނީ “ދިވެހީންގެ މެދުގައި އެންމެ ޤަދަރުވެރިކަން ދެވިފައިވަނީ މާތްވެގެންވާ އިސްލާމު ދީނަށެވެ. އިސްލާމް ދީނަށް ބަދު ބަހެއް ރައްދުވާކަށް ހަމަ އެންމެ ދިވެއްސަކު ވެސް ނޭދޭނެއެވެ. އަދި މާތްނަބިއްޔާ އަށާއި އެމާތްނަބިއްޔާގެ ޞަޙާބީންނަށް ބޭއަދަބީ ގޮތަކަށް މުޚާޠަބު ކުރެވޭކަށްވެސް ނުމެ އެދޭނޭމެއެވެ. އަދި އެންމެ ފަހު ނޭވާއަށް ދާންދެން، މި ދީން ޙިމާޔަތްކުރުމުގައި ކޮންމެ ދިވެއްސަކުމެ ސާބިތުވެ ހުންނާނެ ކަން ކަށަވަރެވެ.”


Kohme Ihumaaleh Ge Mahsala "Care Reaction" Akaai Eku Nimigen Nuvaane - Vaguthu\nކޮންމެ އިހުމާލެއްގެ މައްސަލަ "ކެއާ ރިއެކްޝަނަކުން" ނިމިގެން ނުވާނެ!\n1 އަހަރު ކުރިން ( ޖޫން 6, 2020 )\nރާއްޖޭގެ ސިއްހީ ދާއިރާގައި އިހުމާލުގެ މައްސަލަތައް ގިނައެވެ. އެތައް ބަޔަކު ދަނީ ސިއްހީ ދާއިރާގެ އިހުމާލުތަކުގެ ސަބަބުން އުމުރު ދުވަހު އެކަމުގެ ހިތާމަ އާއި ހިތްދަތިކަން އިހްސާސް ކުރަމުންނެވެ. ނަމަވެސް އިހުމާލުގެ އަމަލުތަކުގެ ސަބަބުން ލިބޭ ގެއްލުމަށް ބަދަލު ލިބޭނެ ގޮތެއް ނެތެވެ. އެންމެ ކުޑަމިނުން އިހުމާލުވާ މީހުން ޖަވާބުދާރީ ކުރެވޭނެ ގޮތެއް ވެސް ނެތެވެ.\nކޮވިޑް-19 އާއި ގުޅިގެން ރާއްޖެގެ ސިއްހީ ނިޒާމު ވެސް މިވަނީ ވަކި އިންތިޒާމްތަކެއްގެ ދަށުން ހިންގަން ޖެހިފައެވެ. މިއިންތިޒާމުތަކުގެ ސަބަބުން ވަރަށް ހިތާމަވެރި ހާދިސާތައް ހިނގަމުންދާ ޚަބަރު ނުލިބޭ ހަފްތާއެއް ނުދެއެވެ. ފާއިތުވި މަހެއްހާ ދުވަހުގެ ތެރޭގައި ކޮންމެވެސް ބައެއްގެ އިހުމާލުން ހަ ފުރާނައެއް އަޅުގަނޑުމެންނާއި ވަކިވެގެން ހިނގައްޖެއެވެ.\nމޭ މަހުގެ 14 ވަނަ ދުވަހު އއ.ތޮއްޑޫގައި ހުރި މާބަނޑު އަންހެނަކު އެ އަތޮޅު ރަސްދޫ ހޮސްޕިޓަލަށް ގެންދިއުމުގައި ލަސްވުމުގެ ސަބަބުން ދަރިފުޅު ވަނީ ބަނޑަށް ނިޔާވެފައެވެ. މޭ މަހުގެ 22 ވަނަ ދުވަހު އޭޑީކޭ ހޮސްޕިޓަލަށް ފަރުވާ ހޯދުމަށް ދިޔަ އެންމެ ހަތަރު މަހުގެ ތުއްތު ކުއްޖަކު ޑޮކްޓަރުން އިހުމާލުން ނިޔާވި ޚަބަރު ލިބުނެވެ.\nމޭ މަހުގެ 25 ވަނަ ދުވަހު ށ.ނަރުދޫގައި މާބަނޑު އަންހެނަކު ށ.އަތޮޅު ހޮސްޕިޓަލަށް ވިހެއުމަށް ގެންދިމުގެ ހުއްދަ ނުލިބިގެން ހދ.ކުޅުދުއްފުށީ ރީޖަނަލް ހޮސްޕިޓަލަށް ގެންދެވުނު އިރު އޭނާގެ ދަރިފުޅު ވަނީ ބަނޑަށް ނިޔާވެފައެވެ. ކުޅުދުއްފުށީ ހޮސްޕިޓަލުން ވެސް ހުއްދަ ލިބުމުގައި ލަސްތަކެއް ދިމާވިއެވެ.\nމެއި މަހުގެ 29 ވަނަ ދުވަހު އައިޖީއެމްއެޗްގައި ނިޔާވި ކެންސަރު ބަލީގެ މީހަކަށް ފަރުވާ ދިނުމުގައި ހޮސްޕިޓަލުން އިހުމާލު ވެފައިވާ ކަމަށް ނިޔާވި މީހާގެ އާއިލާ އިން ބުނެފައި ވެއެވެ. ޖޫން 05 ވަނަ ދުވަހު ކުޑަހުވަދޫގައި އުފަންވި ތުއްތު ދެކުއްޖަކު ވަނީ ނިޔާވެފައެވެ. އެދެކުދިންގެ މަންމަ އާއި ތުއްތު ދެކުދިން އަވަހަށް މާލެ ނުގެނެވުނީ ވެސް އެކަމާއި ގުޅޭ ހުއްދަތައް ލިބުން ލަސްވެގެންނެވެ.\nކޮންމެ ހާދިސާ އަކީ މީޑިއާ އާއި ހަމައަށް ތިލަވާނެ ހާދިސާއަކަށް ނުވާނެއެވެ. މީގެ އިތުރުން ވެސް އިހުމާލުގެ ސަބަބުން މަރުގެ ހާދިސާތަކެއް ހިނގާފައި ހުރުން އެއީ އެކަށީގެންވާ ކަމެކެވެ. މުހިއްމީ މިފަދަ ހާދިސާތަކުގެ އަދަދެއް ނޫނެވެ. އެންމެ ފުރާނަ އަކީ ވެސް އަގު ނުކުރެވޭނެ ފުރާނައެކެވެ.\nނަމަވެސް ރާއްޖެ އިން ފެންނަ ހަމައެކަނި މަންޒަރަކީ "ތިކަން ހިނގި ގޮތް މިދަނީ ބަލަމުން ކަމަށް" ރަސްމީ އިދާރާއަކުން ވިދާޅުވުމާއި އެކު މައްސަލަ ނިމިގެން ދިއުމެވެ. ދުވަހަކު އިހުމާލުވި މީހެއްގެ މައްޗަށް ފިޔަވަޅެއް ނޭޅެއެވެ. ފަހަކަށް އައިސް ހިނގައިގެން މިދިޔަ ހާދިސާތަކުގައި ހޮސްޕިޓަލްތަކުން ދިފާޢުގައި ބަޔާންތައް ނެރުއްވާ، ތިމަންމެންގެ ކުށެއް ނެތްކަން ދައްކަވަން ލައްކަ މަސައްކަތް އެބަކުރައްވައެވެ. އެބަޔާންތަކުގައި ކޮންމެވެސް ވަރެއްގެ ހަޤީޤަތެއް އެކުލެވިގެން ވުން އެއީ ވެސް ވެދާނެ ކަމެކެވެ. ނަމަވެސް ސުވާލު އުފެއްދިފައިވާ މައްސަލަތަކެއްގައި ހޮސްޕިޓަލްތަކުން ވަކި މަންޒަރެއް ދައްކަވަން މަސައްކަތް ކުރެއްވުމުގެ ބަދަލުގައި އިންސާފުވެރިކަމާއި އެކު މައްސަލަތައް ބެލޭނެ އިންތިޒާމެއް ހަމަޖެއްސެވުން މާރަނގަޅެވެ.\nސިއްހީ ދާއިރާގައި ގިނަ ދުވަސްތަކެއް ވަންދެން މަސައްކަތް ކުރައްވާފައިވާ ބޭފުޅަކު ނަން ނުޖެހުމަށް ޝަރުތުކޮށް "ވަގުތު" އަށް މައުލޫމާތު ދެއްވަމުން ވިދާޅުވީ ކޮވިޑް-19 ފެތުރެން ފެށުމާއި އެކު ސިއްހި ދާއިރާގެ އިހުމާލުގެ މައްސަލަތައް އިތުރުވެފައި ވުމުގެ އެއް ސަބަބަކީ ރަނގަޅަށް ތައްޔާރު ނުވުން ކަމަށެވެ.\n"ކީއްވެގެންތޯ އަތޮޅު ތެރެއިން މާބަނޑު މީހުންނަށް މާލެ އައުމުގެ ހުއްދަ ފަސޭހައިން ނުދެވެންވީ. އެންމެ ގަޑިއިރަކީ ވެސް މާބަނޑު އަންހެނަކަށް ވަރަށް ގިނައިރު. އެކަން ސިއްހީ ދާއިރާގެ އިސް ބޭފުޅުންނަށް އެނގިވަޑައިގަންނަވަން ވާނެ. އައިޖީއެޗްގެ ވޯޑެއް އަތޮޅުތަކުން އަންނަ މީހުންނަށް ހާއްސަކޮށް، އެމީހުންނަށް ޚިދުމަތްދޭ މީހުން ވަކިކޮށް، ވަކި އިންތިޒާމްތަކެއް ހަމަޖައްސާފައި އޮންނަ ނަމަ، ފަހަރެއްގައި ކޮވިޑް-19 އާއި ގުޅުން ހުރި ކަމެއް ދިމާވި ނަމަވެސް ކޮންޓެކްޓް ޓްރޭސިންގެ ކަންކަން ވެސް ފަސޭހައިން ކުރެވޭނެ. މިފަދަ ކަންކަން ކުރެވިފައި ހުންނަ ނަމަ މާލެ އަންނަން ރެކޮމެންޑް ކުރާ މީހުންނަށް ވަގުތުން ހުއްދަ ދެވޭނެ." އޭނާ ވިދާޅުވިއެވެ.\nއޭނާ ވިދާޅުވީ އަތޮޅު ހޮސްޕިޓަލްތަކާއި ރީޖަނަލް ހޮސްޕިޓަލްތަކުގައި ޖާގައިގެ ދަތިކަން ހުރިނަމަވެސް، ހާއްސަކޮށް މާބަނޑު އަންހެނުންނަށް ވަކި އިންތިޒާމްތަކެއް ކުރީބައިގައި ރާވައި، ނުރައްކާތެރި ހާދިސާއަކަށް މަގުފަހި ވެދާނެ މަގުތައް ބަންދުކުރެވިދާނެ ކަމަށެވެ.\nސިއްހީ ދާއިރާގައި އިހުމާލުގެ ސަބަބުން އެތައް ބައެއްގެ ފުރާނަ ގެއްލި، އެތައް ބަޔަކު އުމުރު ދުވަހު އެތައް ވޭނެއް ތަހައްމަލް ކުރަން ޖެހޭ ފަދަ ހާލަތްތައް ކުރިމަތިވެފައި ވީނަމަވެސް އިހުމާލުގެ ސަބަބުން ގެއްލުން ލިބޭ މީހުންނަށް އިންސާފު ލިބޭނެ ޤާނޫނީ އޮނިގަނޑެއް ރާއްޖޭގައި ނެެތެވެ. އިހުމާލުގެ އަމަލުތައް ހިންގާ މީހުން ޖަވާބުދާރީ ކުރުވޭނެ ޤާނޫނެއް ނެތެވެ. ބައެއް މައްސަލަތަކަށް ޤާނޫނީ ހައްލެއް ހޯދަން ފުރަމެންދަމު މަޖިލިސް އެއްކުރެވުނަސް، ސިއްހީ ދާއިރާގެ މައްސަލަތަކަށް ޤާނޫނީ ހައްލެއް ހޯދުން ރާއްޖޭގެ ސިޔާސީ ބޭފުޅުންނަށް މުހިއްމު ވެގެންނެއް ނޫޅެއެވެ.\nކޮންމެ ހާދިސާއެއް ހިނގުމުން މިއީ ފިލާވަޅެއް ކަމަށް ބުނެގެން މައްސަލަ ނިންމާލެވިގެން ނުވާނެއެވެ. ކޮންމެ މަރުގެ ހާދިސާ އަކާއި އެކު ފޭސްބުކްގައި ފެންނަ ޕޯސްޓްތަކަށް "ކެއާ ރިއެކްޝަން" ކޮށްލުމަށް ފަހު ހިތާމައިގައި ބައިވެރިވުމުގެ ގޮތުން ކޮމެންޓެއް ކޮށްލުމަކުން ހަޤީޤީ މައްސަލައަށް ހައްލެއް ނާންނާނެއެވެ.\nވަސީލަތްތައް މަދުވެފައި، ޚިދުމަތްތައް އެންމެ ފުރިހަމައަށް ދެވޭނެ އިންތިޒާމް ނެތް ނަމަވެސް ރޭވުންތެރިކަމާއި އެކު ކަންކަން މެނޭޖްކޮށް، ފުރާނަތަކެއް ސަލާމަތް ކުރެވިދާނެ ކަން، ފާއިތުވި މަހެއްހާ ދުވަހު ހިނގާފައިވާ ހާދިސާތަކަށް ވަކިވަކިން ބަލާލުމުން ވަރަށް ސާފުކޮށް އެނގެއެވެ.\nއިހުމާލުގެ މައްސަލަތައް ތަޙްޤީޤުކޮށް ޒިންމާ އުފުލަން ޖެހޭ ފަރާތްތަކުގެ މައްސަލަތައް ބެލޭނެ ނިޒާމެއް އެކުލަވާލަން އެބަޖެހެއެވެ. އިހުމާލުގެ މައްސަލަތައް މަދުކުރުމަށް ކުރަން ޖެހޭ އެންމެ މުހިއްމު އެއްކަމަކީ އިހުމާލުގެ އަމަލުތައް ހިންގާފައިވާ މީހުން ޖަވާބުދާރީ ކުރުވުމެވެ. އެމީހުން ޒިންމާތަކުން ދުރުކޮށް، ޤާނޫނުގައި ކަނޑައަޅާފައި އޮތް އަދަބެއް އެމީހުންނަށް ދިނުމެވެ.\nކެންސަރު ޖެހުނު 11 މަހުގެ ކުއްޖާ ނިޔާވެއްޖެ\nތިމާމެމެންގެ އިހުމާލުތަކަށް ގިޔާމަތްދުވަހުން ދޭނޭ ޖަވާބެއް ވޭތޯ\nޖޫން 6, 2020 09:24\nވެރިންގެ ޒިންމާތަކަކީ ކޮބާކަން މި އަދު އޮޅިއްޖެ..\nޢެބާ މީހުންގެ ހަމަ އެކަނި ޒިން މާ އަކީ ކޮވިޓް ކަމުގާވެޖެ.. އޭގެން ލިބޭ ހިލޭ އެޙީތަ އެބާމީހުންނަށް ފާދާ ކުރާނީ ނުވަތަ އެބާމީހުންގެ ޖީބަށް ނުވަތަ އެބާމީހުންގެ އަރިސް މީހުންގެ ޖީބަށް ލެވޭނީ ކިހެނެއްތޯ ބެލުން ކަމުގާ ވެއްޖެ..\nނިކަމެތިން ނިކަމެތިކަން އިތުރުވުގެން ދިއުމުގެ ފަލްސަފާއެއް މި އަދު ދުނިޔޭގާ ވަރަށް ބާރައް ހިނގަމުން އެބަދޭ.. އަދި ގިނަ ސަރުކާރުތަކުން ރައްޔެތުންނަށް އޮޅުވާލާ.. އެސަރުކާރުތަކުން ރައްޔަތުންނަށް އޮޅުވާލާ ބިރުދައްކާ އެސަރުކާރުތަކުގާ ބާރު އޮތީތީވެ ނުހައްގުން އެތައްގޮތަކުން ޖޫރިމަނާތައް ކުރަމުން އެބަދޭ.. އެކަން މިއަދު މި ލޮބުވެތި ދިވެހި ވަތަނަށްވެސް އަތުވެއްޖެ..\nޙަގީގީ މުސްލިމުވެރިންނަކީ އެވެރިންގެ ރައްޔެތުންނަށް އޯގާތެރި އަޅާލާ އެބާމީހުންގެ ކަންކަމުގާ ހެޔޮގޮތުގާ ވީ އެންމެރަގަޅަކަށް ލޫފަށޭހަތަށް ހޯދާދީ އެބާމީހުންނަށް ބޮޑުވެއްޖެ ކޮންމެކަމަކީ ތިމާއަށް ޖެހިގެން އުޅޭކަމެއްކަމުގާ ދެކި އެކަމުގާ ހެޔޮހައްލުތައް ޙޯދާދޭ ބައެއް. ޢަދި ތިމާނެންނަކީ ރައްޔެތުންގެ ޙާދިމުންކަމުގާ ދެކިތިބެ އިހުލާސްތެރިކަމާއެކު ރައްޔެތުންނާއެކުގާވެ އެބާމީހުންގެ ހާލުބަލާ އެބާމީހުންގެ ކަންކަމުގާ ހެޔޮގިތުގާ އެހީތެރިވެދޭނެ ބަޔެއް. ..\nޢެކަމަކު މިއަދު މިފެންނަނީ އެހެންތޯ...\nމިފަދަ ކަންކަމުގާ ވެރިމީހާގެވެސް ޒިންމާވޭ.. އަދި އެކަންކަން ހަވާލުވެތިބި ވެރިންގެވެސް ޒިންމާވޭ..\nއަހަރެމެންނަކީ މުސްލިމުންނަށްވާއިރު އަހަރެމެންގެ އިހުމާލުތަކުން އަހަރެމެންގެ ޒިންމާ އަދާނުކުރެވި އަހަރެމެންގެ އަޖަލުހަމަވެ މި ފަނާވަނިވި ދުނިޔެއާ އަލްވަދާއު ކިޔާ.. އެއައްފަހު އަހަރެމެން އަލުންދިރުމަކަށް ފޮނުވޭހިނދު ގިޔާތްމަތްދުވަހު އަހަރެމެންގެ ޒިންމާތަކާމެދު ސުވާލުކުރެވޭ ހިނދު މިފަދަ އިހުމާލުތަކަށް ދޭނޭ ޖަވާބެއް އަހަރެމެން އަތުގަވޭތޯ...!! ވެރި މީހާންފެށިގެން ތީގެތެރޭން ކޮންމެވެރިއެއް އެމީހެއްގެ އަމިއްލަ ނަފުށާ މިސުވާލުކިށްލާ އެއިހްމާލަށް ދޭނެ ޖަވާބެއް ވޭތޯ!!!!\nﷲ އަށް ބިރުވެރިވޭ..!! ވެރިން އެބާމީހުންގެ ޒިންމާތަށް އަދާކުރުމަށް އަވަސްވޭ.. ހައްގުގޮތުގާ... ޢާހިރަތް (ގިޔާމަތްދުވަސް . ޙިސާބު ބަލަވާދުވަސް) ވާކަން ދެނެތިބެ .! ..\n(މިސާލަކަށް.. ތިމާގެ ރައްޔެތެއްގެ ފަޔަށް ކަޓެއްހެރި އެކަށި ނެއްޓޭނޭގޮތް ނުވެ އެމީހަކަށް އެކަން ބޮޑުތަކުލީފަކަށްވެއްޖެނަމަ އެކަމުގެ ޒިންމާވެސް ވެެރި މީހާ އުފުލަންޖެހޭ..\nޙަގީގީ ވެރިން ގެ މިސާލަކީ ރައްޔަތުން އަބަދުކަންކަމާގެން އާމާ އެކަންކަންބެލުމެއްނޫން.. ރައްޔެތުންގެ ހާލުއަހުވާލު ހުދު ވެރިމީހާ ބެލުން އަދި އެއްވެސްކަމެއް ބޭނުންވޭތޯވެސް ހުދު ވެރިމީހާ ރައްޔެތުންގެ ގާތުގާ އެހުން.. ރައްޔެތުންނާ ވެރިންނާ ބަދަލުވެވޭނޭ ފަސޭހަ އިންތިޒާމްތަކެއް ހަމަޖެހިފާ އޮންނަންވާނެ..\nޥެރިން އެބާމީހުންގެ ގަނޑުގާ ސޮއި ކުރަން ގަލަން ހިނގާލާ ކޮންމެ ފަހަރަކު އެބާމީހުންނަށް ހަދާންވާންވާނެ.. ޙާދިމްކުމް..\nޙާދިމްކުމް... އަދި އެކަން އިހުސާސްވެސް ވާންވާނެ..\nތިމަންނާއަކީ ރައްޔެތުންގެ ހާދިމްކަމް .. ހަގީގީވެރިންނަކީ ރައްޔެތުންކަން އަދި ރައްޔެތު މީހާކަން....\nތިމާއަށް މުސާރަދެނީ ރައްޔެތުންގެ މާލިޔަތުންކަން. ތިމާއީ ރައްޔެތުން މުސާރަދީފާވާ ރައްޔެތުންގެ ކަންކަމުގާ އެހީތެރިވެދީ ކަންކަން ރައްޔެތުންނަށް ލުއިފަސޭހަކޮށްދީ .. އަދި ރައްޔެތުން ކަނޑައަޅާފާވާކަންކަން އެގޮތައް ހިނގުމާއި އަދި ހިނގާތޯބެލުމަށް ރައްޔެތުން ކަނޑަ އަޅާފާވާ ހާދިމެއްކަން....\n.... ... ހާއްސަކޮށް ގައުމެެއްގެ ވެރި އަކީ އެގައުމެއްގެ ރައްޔެތުންނަށް އަދި ރައްޔަތަކަށް ވިޔަސް އުދަގުލެއް އަދި ނުހައްގުން ގެއްލުމެއް ލިބުނަސް އޭގެ ޒިންމާ އެންނެ ފުރަތަމަ އުފުލަން ޖެޙޭނޭ ފަރާތް.... ވެރިކަމާ ހަވާލުވަނީ ރައްޔެތުން އެކަށައަޅާފާވާ ކަންކަން ކުރުމަށާ.. ރައްޔެތުންގެ މަސްޢޫލިއްޔަތުގެ ވާޖިބު އުފުލުމަށްޓަކާ.. ތިމާގެ އަމިއްލަ މަންފާއާ ލާބައަށް ޓަކައެއްނޫން..\nރައްޔެތުން ވެރިއެއް ނުވަތަ ރައީސްއެއް އަދި ނުވިތާކަށް ނާބުރައިސްސެއް ކަނޑައަޅަނީ ނުވަތަ ވޯޓްދެނީ ނުވަތަ ވެރި އަކަށް ބައިޔަތު ހިފަނީ ވަރަށް ފޮނި އުއްމީދުތަކަކާއި ލުއިފަށޭހަތަކާއި ދިރިއުޅުމަށް ހެޔޮރަގަނޅު ބަދަލްތަކެއްގެ ފޮނި އުއްމީދުގާ...\nޖޫން 6, 2020 09:34\nއެޖެންޑާ 19 ތަފާތުވާނެވާހަކަ މާކުރިންވެސްވަނީ އެމް.ޑީ. ޕީ ވެރިކަމެއްގައި ތަފާތުވާނެވާހަކަ ވާނީ ބުނެފައެވެ. ހުރިހާކަމެއްގައިވެސް އެތަފާތު ދައްކާނަމެވެ. ދެންރައްޔިތުން އެތަފާތު ބައްލަވަން ކެއްކޮއްގެން ހީލަހީލާ ތިއްބެވުންއެދެމެވެ.\nޖޫން 6, 2020 10:47\nތިޔައީ ސިއްހީ ދާއިރާގެ އިހުމާލެއްނޫން.ރައްޔިތުންގެ އަމިއްލަ ކެރިފޯރުން ތެރިކަން ނެތިގެން ބޭނުންޖެހޭ ވަގުތު ބޭނުންވާ މަންޒިލަށް ވާސިލް ނުވެވުނީމަ އެހެން ބައެއްގެކޮނޑުގަ ޒިންމާ އެޅުވުމަށްފަހު ތިމާ ރެކިގަންނަން އުޅުމަކީ ނުބައި އާދައެއް. ދެތިންލައްކަ ބިދޭސީން ރާއްޖޭގަ ތިބެމެ.އެމީހުން ބޭނުން ވަގުތަކު ބޭނުންތަނަކަށް ދެވި ބޭނުން ވަރަކަށް ފައިސާލިބި އެމީހުންގެ ރަށުގަ ބިލްޑިންގ އިމާރާތް ކުރެވޭއިރު ދިވެހި މީހާ ސަބްސިޑީ ކައިގެން ދިރިއުޅެން ދަސްކުރުމަކީ ކޮންބައެއްގެ އިހުމާލެއްބާ؟\nޖޫން 6, 2020 10:56\nރާއްޖޭގަ ޑޮކްޓަރުން ނަރުހުންގެ އިހުމާލުން ވީއެއްވެސް ކަމަކަށް މިއަދާ ހަމަޔަށް އާއިރު ނަށޭހަތް ދިނުން ފިޔަވާ އިތުރު ފިޔަވަޅެއް ނޭޅެ. މައްސަލަތައްބަލަމުންދިޔަ ކޮމިޓީގެ ކަންކަން ގާތުންފެނި އަޑުއިވިފަ ހުރުމުން ބުނަންކެރޭ ކޮންމެ މައްސަލައެއްގަ ވެސް ބުރަވަނީ ޑޮކްޓަރުންގެ ސައިޑަށް. ނަމެއްގަ އަނިޔާ ލިބޭ މީހުން ގެނެސްގެން ވަރަށް ހަމްދަރުދީވާކަމަށް ހެދިފަ ޖަވާބެއް ދޭނަމޭކިޔާ ފޮނުވާލުމަށްފަހު ޑޮކްޓަރުންނާ އެއްކޮޅަށް ވާހަކަ އެންބުރޭނެ. ޢެހެންނު ވާނީ ބޯޑުގެ މެޖޯރިޓީގަ އައި.ޖީ.އެމް.އެޗްގެ ޑޮކްޓަރުން. މައްސަލައިގެ ރިޕޯޓު ނިންމަންޖެހެނީ ވަކިމީހަކު ބޭނުންވާ ގޮތަށް. ދުވަހަކުވެސް ޑޮކްޓަރުން ކުއްވެރިވާ އިތުވެސް އެކަށީގެންވާ ފިޔަވަޅެއް ނާޅަ. ކޮންމެވެސް މަތީ މަގާމެއް ފުރުއްވާފަވާ މީހެއްގެ ދަރިޔެއް ނުވަތަ އާއިލާ މީހަކަށް ވަނީވެފަ. ހެލްތުން އެންމެ ގިނައިން ފިޔަވަޅު އަޅާފަ ހުރީ ފާރމަސިސްޓުންނަށް، އެއީ ނިކްމެތިންގެ ދަރިންވީމަ ނިކަން އަވަހަށް ފިޔަވަޅު އަޅާނިމޭ. ދިވެހި ޑޮކްޓަރަކާ ދޭތެރޭ ފިޔަވަޅެއް ނޭޅޭ. އަޅާކަށް ނުކެރޭ. ޑޮކްޓަރުންގެ ބޮޑެތި އިހުމާލުން ހިންގި ކަންކަމުގަވެސް ހެދީ އެހެން. އެހުރިހާ ފަހަރަކުވެސް ހިތައްއެރި އަހަރުމެނަށްވެސް މިފަދަ ކަމެއް ދިމާވިޔަސް މައްސަލަޖެއްސިޔަސް މިމީހުން ހަމަ މިހެންނޭ ހަދާނީ. މީވަރަށް ދެރަކަމަށް. ޢިންޑިޕެންޑެންޓް އިންވެސްޓިގޭޝަނަށް ހުއްދަ ނުދޭހާ ދުވަހަކު ވާނީ މިހެން.\nޖޫން 6, 2020 11:34\nއިހުމާލް،މިލަފުޒު ހެލްތުމިނިސްޓަރ އަމީން ވަރަށް ރީއްޗަށް މާނަކުރާނެ، އަމީންބުނާނެ ސިއްޙީދާއިރާއަށް އިހުމާލް ވެފައޮތީ ކުރީސަރުކާރުންނޭ.މީހުންނަށް ހީވަނީތީ،އަމީންބުނާހެން އިހުމާލްވަނީ ކުރީސަކާރުން.މިސަރުކާރުން އިހުމާލެއް ނުވާނެ މިސަރުކާރުން ކުރެވޭކަންތަކަކީ އޮޅިގެން ކުރެވޭ ކަންތަށް.އެއީމައްސަލައެއްނޫން،ބަޔަކަށް އޮޅިދާނެ އެއަކަށް އިހުމާލެއް ނުކިޔާނެ.\nޖޫން 6, 2020 13:44\nސިއްހީ ޚިދުމަތްތެރިން ގެ ގާނޫނެއްވެސް އެބައޮތް. މިނިވަން ކޮމިޓީ ތަކުން އިހުމާލުތައް ބަލާނެ އޮނިގަޑާއި އެކަމަށް ދާ ޚހަރަދުތައް ކުރުމްގެ ބަޖެޓްވެސް ހަމަޖެހިފަ އެބަހުރި. ކަމެއްނުކުރުން ނުވަތަ ކުރަން ނުކެރުން އެއީ މުޅިން އެހެން ކަމެއް. ރައްޔިތުމީހާ އަށް ސަރުކާރުން ދޭނެ ޖަވާބަކީ ތިކަން އެބަ ބަލަމޭ. ތިކަން ތިހެންވީ ކުރީސަރުކާރުން ކަންތައް ކުރި ގޮތުންނޭ. ނޫނީ މިސަރުކާރަށް އޮޅިގެން ކުރެވުނު ކަމެކޭ!\nޖޫން 6, 2020 16:13\nބަޔަކުމީހުން ކޮވިޑަށް ތައްޔާރުވިނަމަ މިޔަށްވުރެ ވަކި ފަސޭހައިން އެކަމުން ސަލާމަތްވެވިދާނެ އެހެން ގައުމެއް ނެތް. އެއީ މިގައުމު އުފެދިފައި އޮތްގޮތުން. އެކަމަކު ކީއްތޯ ކުރާނީ ހަރުދަނާ ވިސްނުމެއް ނެތުމުގެ ނަތީޖާއަކީ3މަސްދުވަސް ވެގެންދާއިރު އަދިވެސް ބަލީގެ ބިރުވެރިކަން ކުޑަނުވުން.\nމާލެ ނޫން ގޮތެއް\nޖޫން 7, 2020 16:14\nއަދިވެސް އަތޮޅުތެރެއިން މީހުން މާލެ ގެންގޮސްގެންނޫނީ ފަރުވާ ދެވޭނެ އިންތިޒާމެއް ހަމަޖައްސާކަށް ނުވޭތަ. ނިކަން އަތޮޅުތަކަށްވެސް ރޭޑިއޯލޮޖިސްޓުންނާ، ރަނގަޅަށް ޚިދުމަތްދެވޭވަރަށް އަންހެނުންގެ ޚާއްސަ، އޮޕަރޭޝަންފަދަ މުހިއްމު ދާއިރާތަކުން ޑޮކްޓަރޮންލާބަލަ. އެން. އައި. ސީ. ޔޫ ފަދަ ޑިޕާޓްމަންޓްތައް ހަދާ، އެކަށީގެންވާވަރަށް އާލާތް ފޯރުކޮށްދީބަލަ. ކޮވިޑުން އިބުރަތްލިބި މާލުއަށް ބަރޯސާނުވެ އަތޮޅުތެރެއިން ޚިދުމަތްތައްލިބޭނެ އިންތިޒާމު ހަމަޖައްސައިދީބަލަ.\nޖޫން 8, 2020 23:19\nނަރުހުންނާ ޑޮކްޓަރުން މަސައްކަތް ކުރަނީ މީހާގެ ފުރާނަ ސަލާމަތް ކުރުމަށް ފަރުވާތެރިކަމާއެކު.ދިރިހުރުމާ މަރު ގެންނެވުމުގެ ބާރު ލިބިފައިވަނީ ހަމަ އެކަނި ﷲ ގެ ކިބަފުޅަށް .އެއީ ޑޮކްޓަރުންނާ ނަރުހުންނަށް އޮތް ބާރެއްނޫން. މީހާ ދުނިޔެއަށް ފޮނުއްވޭއިރު އަޖަލު ވަނީ ކަނޑައެޅިފަ.ފާޑުފާޑުގެ ވާހަކަ ދައްކަނީ މިންވަރުފުޅު ގަބޫލު ނުކުރާމީހުން.


Vaahaka: Loabivaa Imraan Ah - Vaguthu\nވާހަކަ: ލޯބިވާ އިމްރާނަށް\nރާއްޖެއަށް ކުރަމުން ދިޔަ ވިއްސާރައާއި، އަރައިގެން ދިޔަ ކޮޅި ގަނޑުގެ ވާހަކަ އަޑުއެހީމެވެ. ހާލު ރަނގަޅު ހެއްޔެވެ؟ އަނބި މީހާ އަށް އަދިވެސް ކަލާގެ އަސްލު ކުލަތައް ދައްކާކަހަލަ ހިޔާލެއް ނުކުރަމު ހެއްޔެވެ؟ ނޫނީ މިހާރު ދޫކޮށްލާފައި ގޮއްސި ހެއްޔެވެ؟ ދާ ހާ ދުވަސް ވެއްޖެއެވެ. ތިޔަ ކަހަލަ މީހުންނަކީ މާ ގިނަ ދުވަހަކު ތިމާގެ އަސްލު ސިފަ ކަޝްފުކޮށްގެން އުޅެވޭނޭ ބައެއް ނޫނެވެ. އެއަށްވުރެ ތިޔަ ޒާތުގެ މީހުން މާ ބަލިކަށްޓެވެ.\nއަހަރެން މީ ކާކުކަން އަންގާކަށް ބޭނުމެއް ނޫނެވެ. ކަލާގެ ދިރިއުޅުމަށް އަހަރެން ކަހަލަ އެތައް ކުއްޖެއްގެ ހިޔަނި މިހާރު ހުންނާނީ އެޅިފައެވެ. ގުޅުނު އަންހެން ކުދިން ގެ ލިސްޓު ކުރެއް ނުވާނެކަން އަހަރެންނަށް ޔަގީނެވެ. އަހަރެން ހިތުން އަހަންނަކީ މާ ކުލަގަދަ ގޮތެއްގައި ތިޔަ ދިރިއުޅުމުން ވަކި ވެގަތް ކުއްޖެއް ނޫނެވެ. އެހެންކަމުން ނަން ބުންޏަސް ހަނދާން ހުންނާނޭ ކަމާމެދު ޝައްކު ކުރަމެވެ. ނަމަވެސް އަހަރެންގެ ވާހަކަ ނިމުމުން އަހަރެންނަކީ ކާކު ކަން ކަލާއަށް އެނގޭނެކަން ކަށަވަރެވެ.\nއަހަރެންގެ އުމުރުން ސާދަ އަހަރުގައި އަތަށް އެރި ފޯނަކުން މުޅި ދިރިއުޅުން ބަދަލު ކޮށްލިކަހަލައެވެ. މަންމަ އާއި ބައްޕަ އަކީ ލިޔަން ކިޔަން އެނގޭ ބައެއް ނޫނެވެ. އަހަރެން އުފަން ރަށަކީ އެހާ ތަހުޒީބީ ގޮތުން ކުރިއަރާފައިވާ ރަށެއް ނޫން ކަމުން ބޭރުގެ ދުނިޔޭގައި ހިނގަމުންދާ ކަންތަކަށް ރަށުގެ މީހުން ވަނީ ލޯ މެރިފައެވެ. މަންމަ އާއި ބައްޕަގެ ހާލަތަކީވެސް އެއީޢެވެ. އަހަރެންނަކީ ހުރި ހަމައެކަނި ދަރިއެވެ. ތަޢުލީމީ ފެންވަރެއް ނެތަސް ބައްޕަ އަކީ ކުޅަދާނަ ކެޔޮޅެކެވެ. މަސްވެރި ކަމުން ފުދޭ ވަރެއްގެ އާމްދަނީ އެއް ލިބެއެވެ. އަހަރެން ބުނި އެއްޗެއް ލިބުނު ވަރަކުން ގަނެދެއެވެ. ފުރާވަރުގެ ކުއްޖަކު ބޭނުންވާނީ އިތުރު ކޮން ނަސީބެއް ހެއްޔެވެ؟\nނަމަވެސް އަހަރެން ވަރަށް ބޭނުންވާ އެއްޗެއް އޮތެވެ. މާލޭގައި ކިޔަވަން ހުރި އަހަރެންގެ ރައްޓެއްސެއް ގްރޭޑް އަށަކަށް ރަށަށް ބަދަލު ވެއްޖެއެވެ. އޭނާ އަތުގައި ފޯނެއް އޮތެވެ. މިޒަމާނުގައި މި ފެންނަ ޓަޗް ކުރެވޭ ޒާތުގެ ފޯނެއް ނޫނެވެ. ނޮކިޔާ ފޯނެކެވެ. އެއިން ކުރެވޭ ހަމައެކަނި ކަމަކީ ގުޅާ، މެސެޖް ކޮށް ގޭމް ކުޅުމެވެ. އަހަރެންނަށް އެވީ އާ ކަމަކަށެވެ. އާ އެއްޗަކަށެވެ. އަހަރެން ވަރަށް ގަޔާ ވެއްޖެއެވެ. އެފަދަ ފޯނެއް އަހަރެން ވެސް ބޭނުން ވިއެވެ. ރައްޓެހިންގެ ގާތުގައި ފޮނި ދައްކާލާ ހަދާ ހިއްވިއެވެ. ލައްކަ ދުވަހެއްގެ އާދޭހަކަށް ފަހުން އެންމެ ފަހުން ބައްޕަ އަހަރެންނަށް ފޯނެއް ގަނެދީފިއެވެ. އެ ޒަމާނަކީ ވެސް އިންޓަނެޓް ގެ ވަސީލަތްތައް ފަސޭހަކަމާއެކު ލިބޭ ޒަމާނަކަށް ވިނަމަ އަހަރެން އެ ފަދަ ކަމެއް ނުކުރީހެވެ. ފޯނު ކޯލުތަކުން މީހުންގެ ދިރިއުޅުން ބަދަލު ކޮށްލާ ވާހަކަ މިހާރު އެކި ނޫސް އާޓިކަލް ތަކުން ކިޔަކަސް އޭރު އެކަހަލަ ލިޔުމެއް ނުދެކެމެކެވެ. ތިޔަ ކަހަލަ އިންސާނުން މި ދުނިޔޭގައި އުޅޭކަން އެނގުނުނަމައޭ ހިތަށް އަރައެވެ.\nފޯނު ލިބުނުތާ މަސްދުވަސް ފަހުން އަހަރެންނަށް ކޯލެއް އައެވެ. އޮޅިގެން ގުޅުނު މީހަކެވެ. ނަމަވެސް އަޑުގައިވި ޖާދުވީ ކަމަކުން އަހަރެން އެމީހަކާ ވާހަކަ ދައްކަން މަޖުބޫރު ކުރުވި ކަހަލައެވެ. އަހަރެންނަށް އެ އަޑު ވަރަށް ކަމުދިޔައެވެ. ގަޑިއެއް ހާ އިރުގެ ވާހަކަ އަށް ފަހު ބައިވަރު އެއްޗެހި އެނގިގެން ދިޔައެވެ. ނަމަކަށް ކިޔަނީ އިމްރާން އެވެ. އުމުރުން ސަތާރަ އަހަރެވެ. އުފަންވެ އުޅެ ބޮޑުވީ މާލޭގައެވެ. ޕާޓް ޓައިމް އަށް މަސައްކަތް ކުރަނީ ދިރާގުގެ ކޯލް ސެންޓަރ އެއްގައެވެ. އަހަރެންވެސް ދިރިއުޅުމުގެ އުސް އަލިތައް ކިޔައިދިނީމެވެ. ކުޑައިރުގެ ހަނދާން ތަކާ ދިމާވި ހިތުން ފިލައިގެން ނުދާނޭ ކަންތައް ހިއްސާ ކުރީމެވެ. އެއް ގަޑި އިރުގެ ކޯލް އެތައް ގަޑި އިރަކަށް ދިގު ދެމިގެން ދިޔަ ކަހަލައެވެ. ވަގުތު ދިޔަ ނުދިޔަ ގޮތެއް ވެސް ނޭނގެއެވެ. އަހަރެން ހާދަ މައުސޫމެވެ. ނުދަންނަ މީހަކާ އެހާ ބައިވަރު ވާހަކަތައް ދައްކަން ކެރޭނީ ހަމަ ތަންދޮރު ނުދަންނަ މީހަކަށެވެ. ދިރިއުޅުމުގެ މުހިންމު ވާހަކަތައް އޮޅިގެން ގުޅޭހާ މީހަކަށް ކިޔައިދޭން ޖެހޭ ހެއްޔެވެ؟ ނަމަވެސް އެފަދަ މީހަކަށް ދިމާވީ ކަލާ އެކަންޏެވެ. ކުރިން ބުނިހެން އަހަރެންނަކީ އޭރު ކަންތައް އިނގޭ ކުއްޖެއް ނޫނެވެ. އެނގުނު ނަމަ އެފަދަ ކަމެއް ނުކުރީހެވެ. ޖެހުނު މީހާ ވެސް ތަންކޮޅެއް ނުބައީއެވެ.\nކަލާ އަހަރެންނަށް ކޮންމެ ދުވަހަކު ގުޅާ ހަނދާނެއް މިހާރަކު ނުވާނެވެ. އޭގެ ފަހުން ކިތައް އަންހެން ކުދިންނަށް ގުޅާ ހެދިން ހެއްޔެވެ؟ ނަންތައް ހަނދާން ނުހުންނަ އިރު އަދި ގުޅި އަދަދެއް ހަނދާން ހުންނާނެ ބާއެވެ؟ ނަމަވެސް އަހަރެން ހަނދާން ކޮށްދެން ހެއްޔެވެ؟ އަވި ދޭ ފޫހި ދުވަސްތަކާ ގުގުރާ ވިއްސާރަ ރޭތަކުގެ މިތުރަކަށް އަހަރެން ކަލާ ހެދީމެވެ. އަނދިރީގައި އަހަރެންގެ އަތުން ކަލާ ބުނާ ހަރަކާތްތައް ގެނުވީމެވެ. ކަލާ ބޭނުން ވާ ބަސްތަކުން ކޯލުތަކުގެ ހޫނުކަން އިތުރު ކުރީމެވެ. ދުވަހަކުވެސް ނުކުރާ އެތަކެއް ކަމެއް ކުރެވިއްޖެއެވެ. ނުލިބޭ ހާ އަރާމެއް ކަލާގެ ސަބަބުން އަހަރެންނަށް ލިބިއްޖެއެވެ. އަހަރެންނަށް ކަލާ ދެކެ ލޯބި ވެވިއްޖެއެވެ. އެއީ ދިރިއުޅުމުގައި ދެވަނައަށް ކުރެވުނު އެއްމެ ބޮޑު އެއް ކުށެވެ. އަރައިގަނެވުނު އެންމެ ބޮޑު ފާފައެވެ. އެކަމާ ރޮއި ހިތާމަކޮށް ތައުބާ ވެއްޖައީމެވެ.\nކަލާ ވެސް އަހަރެން ދެކެ ލޯބިވާ ވާހަކަ ބުނުމުން އަހަރެންނަށް ހުރެވުނު ތަނެއް ވެސް ނޭނގުނެވެ. އުފަލުން ނުރޮވުނީ ކިރިޔާއެވެ. ލޮލުން ނުފެނުނަސް ހަގީގީ ލޯބި ވީމެވެ. އަހަރެމެން ދެމީހުން ލޯބިން އެތައް ދުވަހަކު އުޅުނީމެވެ. އޭރު އެއީ އަހަރެންނަށް ލޯތްބެވެ. އެއީ އަހަރެންނަށް ކާށްޓެއް ނާށްޓެއްވެސް ވަކި ކުރަން ނޭނގޭ ދުވަސް ތަކުގެ ވާހަކައެވެ. މިހާރު އެކަން ކަމާ ވިސްނާލުމުން ކަލާގެ ނުބައި ނުލަފާ ކަން ހިތަށް ވެރިވެއެވެ. ކަލާ އަހަރެންނަށް ގުޅަނީ ރޭގަނޑުގެ ކަނު އަނދިރިކަން ދުނިޔެއަށް ވެރި ވީމައެވެ. އަމިއްލަ ބޭނުމުގައެވެ. އަހަރެންނަށް ގުޅަންނޭ ކިޔާ ކިތަށް ފަހަރު ތިޔަ ފޯނަށް ރުފިޔާ އަޅާފައިވާނޭހެއްޔެވެ؟ ބޭނުމެއް ނެތި ކަލާ އަހަރެންނަށް ގުޅާލި ރެއެއް ހަނދާނެއް ނުވެއެވެ. ފޯނުން ބެލެންސް ހުސްވެގެންނެވެ. ނޫނީ އަމިއްލަ އެދުމެއް ފުއްދުމަށެވެ. އަހަރެންނަށް ކުރެވިފައިވާ ކަންތަކަށް ހަމަގައިމުވެސް މިއަދު ލަދުވެތި ވަމެވެ. ކަލާ ލަދު ގަނޭ ހެއްޔެވެ؟\nކުއްލިއަކަށް ކަލާގެ ފޯނު ކޯލުތައް އައުން މަދު ވެއްޖެއެވެ. އަހަރެންގެ ރައްޓެހިން ބުނާ ގޮތުން ނަމަ ކަލާ އަހަރެން ދެކެ ފޫހި ވަނީޢެވެ. ލޮލުން ނުފެންނަ މީހަކާ ރައްޓެހިވެގެން އުޅޭނީ ކިހިނެތް ހެއްޔޭ އެމީހުން ސުވާލު ކުރެއެވެ. މާލެއިން އައިސް ހުރި ރަހުމަތްތެރިޔާ ބުނާގޮތުން އަހަރެން ކަލާ ކައިރިއަށް މާލެ ދިޔުން މުހިންމެވެ. އެ ނޫން ގޮތަކަށް ކަލާ އާ އަހަރެންގެ ގުޅުމެއް ސަލާމަތެއް ނުކުރެވޭނެއެވެ. އަހަރެން ހުރީ ކޮންމެ ގޮތެއް ވިޔަސް މި ގުޅުން ސަލާމަތް ކުރަން ތައްޔާރަށެވެ. ބުނިއްޔާ ފަތާފައި ވިޔަސް ކަލާ ކައިރިއަށް ދާށެވެ. ބޭނުންވީ ކަލާގެ ހަށިގަނޑުގެ ހިމާޔަތެވެ. އެހެންކަމުން ލޯ ދެއްކުމުގެ ބަހަނާގައި ޗުއްޓީއަށް މާލެ ދިޔުމަށް ދަތުރު ފެށީމެވެ.\nއަހަރެން މާލެ ދާ ވާހަކަ ބުނުމުން ކަލާގެ ފޯނު ކޯލުތައް އަންނަންފެށީ ދުވަހަކުވެސް ނާންނަހާ ގިނަކޮށެވެ. އަހަރެން ހުރީ ފިސާރި އުފަލުންނެވެ. ކަލާ އަހަރެންނަށް ކުރިން ދެމުން އައި ސަމާލުކަން ދޭން ފެށުމުންނެވެ. ރަހުމަތްތެރިން ގާތު މި ވާހަކަ ހިއްސާ ކުރުމުން އެމީހުންވެސް ތިބީ ވަރަށް އުފަލުންނެވެ. ނަމަވެސް ތަންކޮޅެއް ދުރުވިސްނޭ ދެތިން މީހަކު ކަލާ ތީ ރަނގަޅު ނިޔަތެއްގައި އުޅޭ މީހެއް ނޫން ކަމުގައި ބުންޏެވެ. އަދި މާލެ ދިޔުމަށް ނިންމި ނިންމުމަކީ ރަނގަޅު ނިންމުމެއް ނޫން ކަމުގައިވެސް ބުންޏެވެ. އަހަރެން ހިތުން އެމީހުން އަހަރެންނާ މެދު ހަސަދަ ވެރި ވީއެވެ. މާލެ އަށް އުފަން ފިރިހެން ކުއްޖެއްގެ ސަމާލުކަން އަހަރެންނަށް ލިބުނީތީ އެކަމާ ހިތް ނުތަނަވަސް ވީޢެވެ. އެފާޑަށް ވާހަކަ ދައްކަނީ އެހެންވެއޭ އަހަރެންގެ ހިތް ބުނަމުން ދިޔައެވެ.\nކަލާ އާ އަހަރެން އަލަށް ދިމާވި ދުވަހުގެ މަތިން އަދިވެސް ހަނދާން ނުނެތެއެވެ. ހަނދާން ނައްތާލަން ބޭނުން ނުވާތީ އެއް ނޫނެވެ. އެ ހިނދުކޮޅު ބަދަލު ކޮށްލަން ބޭނުން ވާތީޢެވެ. އަހަރެން ހީކުރި ވަރަށް ވުރެވެސް ކަލާ ރީއްޗެވެ. ކަލާގެ ހިނިތުންވާ ކޮންމެ ފަހަރަކު އަހަރެންގެ ހިތް ބާރު ބާރަށް ތެޅެން ފަށައެވެ. އަތުގައި ހިފާލުމުން ހިތް ފުރިގެން ދާ ކަހަލައެވެ. އަހަރެމެން މާ ގިނަ ވާހަކަތަކެއް ނުދައްކަމު ދޯއެވެ. ވާހަކަ ދެއްކޭނީ ކިހިނެއް ހެއްޔެވެ؟ ކަލާ އަހަރެން ގެންދިޔައީ މީހުން ވާހަކަ ދައްކާ ކަހަލަ ތަނަކަށް ނޫނެވެ. ކަލާ ބޭނުންވީ އަހަރެންގެ ފަރާތުން އެންމެ ކަމެކެވެ. އަހަރެން ކިތަންމެ ދެކޮޅު ހެދިޔަސް އެންމެ ފަހުން ކަލާގެ ފޮނި ބަސް ތަކުން އެކަމަށް އެއްބަސް ވެވުނީއެވެ. އަހަރެންނަށް ނިދި ޖެހުމުން ކަލާ އެތަނުން ފިލީއެވެ. ފަހުން ވީ ގޮތެއް އެނގޭ ހެއްޔެވެ؟ ފުލުހުން އެތަން ރެއިޑް ކުރީއެވެ. އަހަރެން ނިވާ ނުވާ ހާލުގައި އަތުލައިގަތީޢެވެ. އެއީ ބަދު އަޚްލާގީ އަމަލު ހިންގުމަށް ޚާއްސަ ތަނެއްކަން އެނގިހުރެ ކަލާ އަހަރެން އެތަނަށް ގެންދިޔައީއެވެ. ހުރީ ލަދެއްގައި ބެދުނީ އަހަރެންނެވެ. ކަލާގެ ފޯނު ކޯލެއް ހާ ހިސާބުވެސް އެރެއަށް ފަހު އަހަރެންނަކަށް ނާދެއެވެ.\nރަށު މީހުންގެ މަލާމާތާ އަހަރެން ކުރިމަތިލީ އެކަނި މާ އެކަންޏެވެ. ގެއިން ބޭރަށް ދިޔުން އަހަރެންނަށް އޮންނަނީ މަނާ ކޮށްފައެވެ. އަހަރެންގެ މަންމަ އާ ބައްޕަގެ ނަފްރަތާ ކުރިމަތިލާން ޖެހުނީއެވެ. ރަށު ތެރެއަށް އެދެމީހުން ގިނަ ކޮށްލީމައެވެ. މިހެން އިންދާ އެނގުނީ އަހަރެން ބަލިވެ އިންކަމެވެ. އޭރުވެސް މޮޔައެއް ހެން އަހަރެން އުޅުނީ ކަލާ އާ ވާހަކަ ނުދެއްކި ގެނެވެ. ފޯނު އޮންނަނީ ގުޅާ ކޮންމެ ފަހަރަކު ނިއްވާ ލާފައެވެ. މަންމަ މެން އަހަރެންނަށް ފަންޑިތަ ހަދަން ވެސް ނިންމިއެވެ. އަވަލާފައި ހުރި އެއްޗެއްގެ މުސީބާތުން ސަލާމަތް ކުރާށޯލައެވެ. އަހަރެން ބަލިވެއިން ވާހަކަ މަންމަ ގާތުގައި ބުނުމުން ހަދިޔާއެއްގެ ގޮތުގައި މަންމަ ގެނެސްދިނީ ދަރިން ވައްޓާ ބޭހެކެވެ. ނާތަހުޒީބު ނުވިތާއެވެ؟ ދަރިން ލިބުން ހުއްޓުވަން ކާން ޖެހޭ އެއްޗެއް ނޭނގުނަސް ވައްޓަން ބޭނުންވާ ބޭސް އެނގިއްޖެތާއެވެ.\nގަދަ ކަމުން އަހަރެންނަށް އެ ބޭސް ކާންދީ އަހަރެންގެ ބަނޑުގައި އަށަގަންނަމުން ދިޔަ ދަރިފުޅު ވައްޓާލިއެވެ. ވަރަށް ރުއީމެވެ. އެ ވޭނުގެ މަތިން ދުވަހަކުވެސް ހަނދާނެއް ނުނެތޭނެއެވެ. ހިނގާ ދިޔަ ކަންތަކުން އަހަރެން މުޅިން މާޔޫސް ވެއްޖެއެވެ. މޮޔަ ވެއްޖެއޭ ބުނެ އަނެއްކާ އަހަރެން މާލެ ގެނެސްސިއެވެ. ދެއްކީ ސައިކިއަޓްރިސްޓަކަށެވެ. އަހަރެންނަށް ބޭސް ދީ ފަރުވާ ދެމުންދިޔައީ ނުހަނު އޯގާތެރި ކަމާއެކުއެވެ.\nއަހަރުތަކަށް ފަހު ވެސް އަހަރެންގެ ދިރިއުޅުމުގައި ހިނގާދިޔަ ކަންތަކުގެ މަތިން ހަނދާނެއް ނުނެތެއެވެ. ބައެއް ކަންތައް ހިތުން ފިލައިގެން ނުދާނެޔޭ އަހަރެންގެ ޑޮކްޓަރު ބުނެއެވެ. ކިތަންމެ ވަރަކަށް ވަގުތަކީ ހުރިހާ ޒަޚަމަކަށް ޝިފާއެކޭ ބުންޏަސް ބައެއް ޒަޚަމްތައް ފިލައިގެންނުދާނެއެވެ. މި ސިޓީ އަކީ އަހަރެންގެ ސައިކިއަޓްރިސްޓްގެ އެދުމުގެ މަތިން ލިޔާ ސިޓީއެކެވެ. ކަލާ އަށް ބުނެދޭން ބޭނުންވާ ވާހަކަތައް ލިޔާށޭ ބުނީ އަހަރެންގެ ޓްރީމަންޓްގެ ބައެއްގެ ގޮތުގައެވެ. މި ސިޓީ ކަލާއާ ހަމައަށް ދާނޭ ކަމުގެ އެއްވެސް ޔަގީން ކަމެއް ނެތެވެ. އެހެނަސް މަސައްކަތް ކުރާނަމެވެ.\nސާދަ އަހަރުގައި ކަލާ އަހަރެންނާ ގުޅައިގެން ދެއްކި ހަޑި ހުތުރު ވާހަކަ ތަކަކީ އުމުރުން އަށާރަ އަހަރު ނުވާ ކުޑަ ކުއްޖަކާ ދައްކަން ހެޔޮ ވާ ވަރުގެ ވާހަކަތަކެއް ނޫނެވެ. އަހަރެންގެ ވިސްނުން އެހާ ކުޅަދާނަ ނުވާ އިރު ކަލާ މަސައްކަތް ކުރީ އަހަރެންގެ މުޅި ވިސްނުން ބަދަލު ކޮށްލާށެވެ. އެކަމުގައި ކާމިޔާބު ވެއްޖެތާއެވެ. މަރުހަބާ ކިޔަމެވެ. އަމިއްލަ ޤައުމު ނޫން އެހެން ޤައުމެއްގައި އަހަރެން މިއުޅެނީ ކަލާ ކަހަލަ ފިރިހެނުން ދެކެ ގަންނަ ބިރަކުންނެވެ. ނަފްސާނީ ބަލިތަކަށް މިހާރު ބޭސް ކުރަމުން މިދަނީ ކަލާގެ ސަބަބުންނެވެ. ކުޑަ ކުއްޖަކާ އެކު ޖިންސީ ގޮތުން ގުޅުން ހިންގި އިރު އަމިއްލަ އުމުރު ވެސް ބުނެފައިވަނީ ތެދަކަށް ކަމެއް އަހަރެންނަކަށް ނޭނގެއެވެ. ތިޔަ ފަދަ ނުބައި މީހަކު މުޖުތަމައު ތެރޭ އުޅެމުން ކިތައް ކުދިންނެއްގެ ދިރިއުޅުން ބަރުބާދު ކުރާނެ ބާއޭ ހިތަށް އަރައެވެ. އަހަރެން ރާއްޖެ ދާނަމެވެ. ކަލާ ހޯދުމަށް މަސައްކަތް ކުރާނަމެވެ. ލޮލަށް އެންމެ ފަހަރަކު ވެސް ފެނިބަލާށެވެ. ކަމާ ބެހޭ ފަރާތްތަކާ ހަވާލުކުރާކަށް އަހަރެން ފަހެއް ނުޖެހޭނަމެވެ. ކަލާ ދެކެ ނަފްރަތު ކުރަމެވެ. ނުހައްގުން ހޯދި އަހަރެންގެ ލޯބި އަނބުރާ ބޭނުމެވެ. ވަގުތު ފާއިތު ވި ނަމަވެސް ހެވެވެ.\nއެއް އިރެއްގައި ލޯބިވި،\nއޭޕްރީލް 27, 2020 20:51\nމި ޖާހިލިއްޔަ ޒަމާނުގައި ތިކަހަލަ ކިތަންމެ ބަޔަކު އެބަ އުޅޭ.\nއޭޕްރީލް 27, 2020 22:00\nއަލްމާއެވެ. އަހަންނަށް މާފު ކުރޭ. ކަލާދެކެ އަހަންނަށް ވެވުނީ ލޯތްބެއް ނޫނެވެ. އަހަރެން އަލްމާގެ ފަރާތުން ބޭނުންވީ ޖިންސީ ލޯތްބެވެ. މިއަދު އަހަރެންވެސް އެކަމަށް ހިތާމަ ކުރަމެވެ.\nލިޔުންތެރީންނަށް ބަސްބަސް ބޭނުންކުރަންވީ ނުވަތަ ނުކުރަންވީ ގޮތްގޮތް ކިޔައިދޭން އަޅުގަނޑަކީ ދިވެހިބަހުގެ އުސްތާޒެއް ނޫންކަމަށް އެންމެ ފުރަތަމަ އިއުތިރާފު ވާނީ ވެސް އަޅުގަނޑު! އެހެންނަމަވެސް މަރިޔަމް "ކަޝްފު" މިބަސް އޭގެ ދިމާ އިދިކޮޅު މާނައިގައި ބޭނުންކޮށްފައި ހުއްޓާ މިނޫން އެހެން ބައެއް ލިޔުންތަކުން ވެސް ފެނިފައިވާތީ ހެޔޮ ހިތަކުން އިޚުލާސްތެރިކަމާއެކު ބުނެލާހިތްވެގެން ބުނެލަން. ކަޝްފުގެ މާނަޔަކީ ފަރުދާވުމެއް ނޫން. ފާޅުވުން. އެހެންކަމުން މަރިޔަމްގެ ވާހަކައިގެ ފުރަތަމަ ޕެރެގްރާފު ނިމޭތާ އެއޮތް ޖުމުލަ "ތިޔަ ކަހަލަ މީހުންނަކީ މާގިނަ ދުވަހަކު ތިމާގެ އަސްލު ސިފަ ކަޝްފުކޮށްގެން އުޅެވޭނެ ބައެއް ނޫނެވެ." މިޖުމުލަަ އޮންނަންވީ "ތިޔަ ކަހަލަ މީހުންނަކީ މާގިނަ ދުވަހު ތިމާގެ އަސްލު ސިފަ ކަޝްފުނުކޮށް އުޅެވޭނެ ބައެއް ނޫނެވެ." މިގޮތަށް! ނުވަތަ "ތިޔަ ކަހަލަ މީހުންނަކީ މާގިނަ ދުވަހު ތިމާގެ އަސްލު ސިފަ ފައުޅުނުކޮށް އުޅެވޭނެ ބައެއް ނޫނެވެ." މިގޮތަށް! މީ ނޫންބާ މަރިޔަމްގެ މުރާދަކީ؟\nއޭޕްރީލް 30, 2020 19:00\nމަރިޔަމަށް. ކަޝްފުއަކީ އަރަބި ބަހެއް. އޭގެ މާނައަކީ ހާމަވުން. ފާޅުވުން. ސިއްރެއް ފަޅާއެރުން. ދެ ތިން ވާހަކައެއްގައި ފޮރުވާ ސިއްރުކުރުމުގެ މާނައިގާ ބޭނުންކޮށްފައި ވާތީ މައުލޫމާތަށްޓަކައި ބުނެލީ. ވަރަށް ސަލާން


CYS Futsal challenge 2020: Miesta aa Dove final ah | Fainu Online\nފައިނު އޮންލައިން ފޮޓޯ: މުޙައްމަދު ޒިޔާދު\nސީ.ވައި.އެސް ފުޓްސަލް ޗެލެންޖް: މިއެސްޓަރ އާއި ޑަވް ފައިނަލަށް\nޢުމަރު އިބްރާހީމް 21 ޑިސެމްބަރު 2020, ހޯމަ, 13:10\nސީ.ވައި.އެސް ފުޓްސަލް ޗެލެންޖްގެ ފައިނަލަށް މިއެސްޓަރ އާއި ޑަވް ދަތުރުކޮށްފިއެވެ.\nރޭ ކުޅުނު މި މުބާރާތުގެ ސެމީ ފައިނަލްގެ ފުރަތަމަ މެޗްގައި ބައްދަލުކުރީ، ސްޓްރައިކަރސް އާއި ޑަވްއެވެ. ޑަވް ފައިނަލަށް ގޮސްފައިވަނީ މި މެޗް2- 1 ން ކާމިޔާބުކޮށްގެނެވެ. މި މެޗްގެ މޭން އޮފް ދަ މެޗްގެ މަޤާމް ހޯދީ ޑަވްގެ އަޙުމަދު ސަމާޙެވެ.\nރޭ ކުޅުނު ސެމީ ފައިނަލްގެ ދެވަނަ މެޗްގައި ބައްދަލުކުރީ، ކާނިވަރސް އާއި މިއެސްޓަރއެވެ. މި މެޗް4- 1 ން ކާމިޔާބު ކޮށްފައިވަނީ، މިއެސްޓަރއިންނެވެ. މި މެޗްގެ މޭން އޮފް ދަ މެޗްގެ މަޤާމަށް ހޮވިފައިވަނީ، މިއެސްޓަރގެ މަމްދޫހް ޢަބްދުލް ޤާދިރެވެ.\nމި މުބާރާތުގެ ފައިނަލް މެޗް އޮންނާނީ މާދަމާ ރެއެވެ.\nއިތުރު ލިޔުންތައް ފައިނު ކްލަބް ޔަންގްސްޓަރސް\nސީ.ވައި.އެސް ވޮލީބޯލް ޗެލެންޖްގެ ޗެމްޕިއަންކަން ނޯވާ ހޯދައިފި\nމިއަދު ކުޅޭ ސީ.ވައި.އެސް ވޮލީބޯލް ޗެލެންޖްގެ ފައިނަލް މެޗް ފައިނު އޮންލައިންއިން ލައިވްކުރާނެ\nސީ.ވައި.އެސް ވޮލީބޯލް ޗެލެންޖް: ޑެއިޒީ އާއި ނޯވާ ފައިނަލަށް\nސީ.ވައި.އެސް ފުޓްސަލް ޗެލެންޖުގެ ޗެމްޕިއަންކަން ޑަވް އިން ހޯދައިފި\nޔޫތު ކަޕްގެ ޗެމްޕިއަންކަން ގާގަނޑު އެފް. ސީ އިން ހޯދައިފި\nސީ.ވައި.އެސް ވޮލީ ބޯލް ޗެލެންޖް ފަށައިފި


Sunee Ge Ufan Dhuvahu Priyanka Ge Haassa Message Eh! - Vaguthu\nސުނީ ޕްރިޔަންކާއެކު ނަގާފައިވާ ސެލްފީއެއް\nދިވެހި ފިލްމް އިންޑަސްޓްރީގެ އެންމެ ވިދުންގަދަ ނެށުންތެރިޔާ ސުނީތާ އަލީ (ސުނީ)އަށް އުފާވެރި އުފަން ދުވަހަކަށް އެދި ބަތަލާ ޕްރިޔަންކާ ޗޯޕްރާ ސުނީއަށް މެސެޖެއް ކޮށްފައެވެ.\nސުނީއަކީ ރާއްޖޭގައި ހުރި ޕްރިޔަންކާގެ އެންމެ ބޮޑު ފޭނެވެ.\nސުނީގެ އުފަން ދުވަހާއި ގުޅުވައިގެން ޕްރިޔަންކާ ސުނީއަށް ފޮނުވި މެސެޖްގެ ސްކްރީންޝޮޓެއް ސުނީ ވަނީ އޭނާގެ މީސް މީޑިއާގެ އެކައުންޓްގައި ހިއްސާ ކޮށްފައެވެ.\nޕްރިޔަންކާ ސުނީއަށް ފޮނުވި މެސެޖްގައި ވަނީ ސުނީތާއަށް އުފާވެރި އުފަން ދުވަހަަށް އެދޭ ކަމަށެވެ.\n"ކުރިޔަށް އޮތީ ކަލެއަށް/ތިބާއަށް ބާއްޖަވެރި އަހަރެއް ކަމުގައި ލައްވާށި.". ޕްރިޔަންކާ ސުނީއަށް ފޮނުވި ވައިބާ މެސެޖްގައި ވެއެވެ.\nThank you so much the lovely wish ❤❤❤ it’s my strength 🥰 love you always @priyankachopra @TeamPriyanka ❤❤ pic.twitter.com/2mUCSOjCeH\n— SUNEETHA ALI🇲🇻❤ (@sunee7777) May 28, 2021\nސުނީއަކީ ރާއްޖޭގައި އެންމެ ގިނައިން ޕްރިޔަންކާއާ ބައްދަލުވި އެކަކެވެ. އޭނާއާއެކު ވަގުތު ހޭދަކޮށްލަން ސުނީއަށް އެތައް ފުރުސަތެއް ވަނީ ލިބިފައެވެ.\nސުނީ ވަނީ އޭނާއަށް ޕްރިޔަންކާ ފޮނުވި އުފަންދުވަހުގެ މެސެޖްގެ ސްކްރީން ޝޮޓެއް ހިއްސާކޮށް ޕްރިޔަންކާއަށް ޝުކުރު އަދާކޮށްފައެވެ.\n"ޝުކުރިއްޔާ ވަރަށް ބޮޑަށް ތިޔަ ފޮނުވި އުފަން ދުވަހުގެ މެސެޖަށް، އެއީ އަހަރެންގެ ހިތްވަރު، އަބަދުވެސް ލޯބިވަން". ޕްރިޔަންކާގެ ރަސްމީ ޓްވިޓާ އެކައުންޓާއި، ޕްރިޔަންކާ ޓީމްގެ ރަސްމީ އެކައުންޓް ޓެގްކޮށް ސުނީ ލިޔެފައި ވެއެވެ.\nސުނީއަކީ ރާއްޖޭގައި ބާއްވާ އެކި ހަފްލާތަކުގައި އެންމެ ޑިމާންޑް ބޮޑު ފަންނާނެ އެވެ. ހާއްސަކޮށް އީދާއި، ހިތާނީ ޝޯވ އާއި އާ އަހަރުގެ ޝޯތައް ފަޅުފިލުވާލަން ސުނީ ވަރެއް ރާއްޖޭގައި ނެތް ކަމަށް ގިނަބަޔަކު ގަބޫލު ކުރެއެވެ.\nޕްރިޔަންކާގެ ކޮއްކޮއަކަށް މީހަކު ބޮޑު ލަނޑެއް ދީފި\nނިކްގެ އުފަން ދުވަސް ފާހަގަކުރަން ޕްރިޔަންކާ އާއި ދެ މީހުން ދިޔައީ ގޮލްފް ކުޅެން\nޕްރިޔަންކާ ބުނީ ހަޔާތުގައި ވެސް އެންމެ ލޯބިވީ ނިކް ދެކެ ކަމަށް\nމެއި 28, 2021 20:51\nއުފާވެރި އުފަންދުވަހަކަށް އެދެން.\nޢަދި އަހަރެންނަށް މައުފުކުރާތި\nމެއި 28, 2021 23:04\nސުނީ ޕްރިޔަންކާއަށް މެސެޖުކުރީ މީ ތިމަންނާގެ އުފަންދުވަހޭ. ތިމަންނާ އަށް ވިޝް ނުކުރާތީ ދެރަވެފައޭ މިހިރީ. ދެން އޭގެ ރިޕްލައިގެ ސްކްރީން ޝޮޓެއް ޓުވީޓުކޮށްފަ އެއޮތީ. ލޮލް\nމެއި 29, 2021 22:19\nއެވަރުވެސް ކަލެޔަށް ނުވި އެ އްނު. ކަލޭ ފޮނުވި މެސެޖު ބަލަ އިވެސްނުލަ އި ޑިލީޓް ކޮށްލީ\nމެއި 29, 2021 00:08\nނިއުމާ ކީކޭބާ ބުނަނީ\nމެއި 29, 2021 01:44\nސުނީ ވަރަށް ލޯބި. ޕީ ސީ ވެސް ލޯބި.\nމެއި 29, 2021 09:45\nޕުރިޔަންކާ ދަނެހުރި ކަމެއް ނޫން. އެނަގެ ފޭނުން މެނޭޖުކުރާ މުވައްޒަފުން ފޮނުވަނީ މެސެޖް. އާންމުކޮށް ހޭކުޑަވެފަ ތިބޭމަރުމޯލު ފޭނުންނަށް.\nމެއި 29, 2021 10:28\nމިއަދު ޕްރިޔަންކާ ހުންނާނެ، މާދަމާ (ސުވާލުކުރެވޭދުވަހު) ޕްރިޔަންކާއަށް އަތެއް ދިއްކޮށްލެވޭނެތަ.\nމެއި 29, 2021 12:37\nހެޕީ ބ ތުޑޭ ސުނީ\nމެއި 30, 2021 19:37\nސުނީތާ އަށް 42 އަހަރު . ސުނީތާ ވިހެއީ އެޕްރީލް އޮނަތިރީހުގައިތަ. އޭރުން4އަހަރުން އެއް އަހަރު 29 އަންނާނީ. ނޫނީ ލީޕް އިއާރ އަންނާނީ. އެހެންވީމަ ތިހާ އުމުރު ހަގީ. ސުނީތާ އާއި އެކީ ފިލްމު ކުޅެ ޑާންސް ކުރި ސުނިތާ އަށްވުރެ މާ ހަގު މީހުން ވެސް މިހާރު 50 އަހަރަށްވުރެ އުމުރު މަތި. އަޖައިބެއް.


SunOnline: Raajje aai Chinage gulhun ithurah varugadha kuran beynun: Shahid\nރާއްޖެއާއި ޗައިނާގެ ގުޅުން އިތުރަށް ވަރުގަދަ ކުރަން ބޭނުން: ޝާހިދު\nމުޙައްމަދު ޝާނިފް 27 Sep 2021, 10:31\n76ވަނަ އާންމު މަޖިލީހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު -- ފޮޓޯ/ ރައީސް އޮފީސް\nރާއްޖެއާއި ޗައިނާއާ މެދު އޮތް ގުޅުން އިތުރަށް ވަރުގަދަކޮށް، ޗައިނާއާ ގާތުން މަސައްކަތް ކުރަން ބޭނުންވާ ކަމަށް އދ.ގެ 76ވަނަ އާންމު މަޖިލީހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nޗައިނާގެ 72 ވަނަ އަހަރީ ދުވަހާއި އެގައުމުގެ އާ ސަފީރު ވަންގް ލިޖިން މަގާމާ ހަވާލުވެވަޑައިގަތުން ފާހަގަކުރުމަށް މާލޭގައި ހުންނަ ޗައިނާ އެމްބަސީގައި އިއްޔެ އޮންލައިންކޮށް ބޭއްވި ރަސްމިއްޔާތަކަށް ދެއްވި ވީޑިއޯ މެސެޖެއްގައި ޝާހިދު ވިދާޅުވީ، ރާއްޖެ އާއި ޗައިނާގެ ގުޅުން ބިނާވެފައި ވަނީ ޗައިނާ އިން ގެންގުޅޭ ވަން ޗައިނާ ސިޔާސަތުގެ އިތުރަށް، އެއް ބަޔަކު އަނެއް ބަޔަކަށް އިހުތިރާމްކޮށް، ހަމަހަމަކަމާއެކު މުއާމަލާތްކުރުމުގެ މައްޗަށް ކަމަށެވެ.\n"ރާއްޖެއާއި ޗައިނާގެ މަސްލަހަތު ހިމެނޭ ކަންކަމުގައި ދެ ގައުމު ގުޅިގެން ބައިނަލްއަގުވާމީ ދުނިޔޭގައި މަސައްކަތް ކުރާނަން. އަދި ދެ ގައުމުގެ ގުޅުން އިތުރަށް ބަދަހިކުރެވޭނެ ކަމަށް ވެސް އަޅުގަނޑު އުންމީދުކުރަން،" ޝާހިދު ވިދާޅުވި އެވެ.\nއެ ވީޑިއޯ މެސެޖުގައި ޝާހިދު ވަނީ ރައީސް އިބްރާހިމް މުހައްމަދު ސޯލިހާއި ދިވެހިންގެ ނަމުގައި، ޗައިނާގެ ރައީސް ޝީ ޖިންޕިން އަށާއި އާ ސަފީރު ވާން ލިޖިން އަށް މަރުހަބާ ވިދާޅުވެފައެވެ.\nހަމައެއާއެކު ކޮވިޑް-19ގެ ދަތި އުނދަގޫ ދުވަސްވަރު ޗައިނާ އިން ރާއްޖެއަށް ސިއްހީ އާލާތްތަކާއި ވެކްސިން ފަދަ މުހިންމު ސާމާނު ފޯރުކޮށްދިންކަން ޝާހިދު ފާހަގަކުރައްވައި، ޗައިނާ ސަރުކާރަށް ޝުކުރު އަދާކުރެއްވިއެވެ.\nމީގެ އިތުރުން، ބައިނަލްއަގްވާމީ އެކިއެކި މަޝްރޫއުތަކުގައި ވެސް ޗައިނާއާ ގުޅިގެން މަސައްކަތް ކުރަން ބޭނުންވާ ކަމަށް ޝާހިދު ވިދާޅުވިއެވެ.\nމިމަހުގެ ހަޔެއްގައި ކަނޑައެޅި އާ ސަފީރު ވަންގް ލިޖިން ވިދާޅުވީ ޗައިނާގެ އެހީގައި ރާއްޖޭގައި މަޝްރޫއުތައް ހިންގިފައިވަނީ ދެ ގައުމުގެ ދެމެދުގައި އޮތް ގުޅުމުގެ ސަބަބުން ކަމަށެވެ.\nހަމައެހެންމެ، އަންނަ އަހަރު ދެގައުމުގެ ގުޅުމަށް 50 އަހަރު ފުރޭއިރު އެ ދުވަސް ފާހަގަކުރުމުގެ ޝަރަފު ލިބިގެން ދާނެ ކަމަށް އުންމީދުކުރައްވާ ކަމަށްވެސް ސަފީރު ވިދާޅުވިއެވެ.\nޗައިނާގެ ނުރައްކާ ދަނީ ބޮޑުވަމުން: ނޭޓޯ


Midhiya aharuge A level gai dhuniyeyge 1 vana Raajjeyge 11 dharivaraku hoadhaifi | Mihaaru\nޚަބަރު / އޭލެވެލް ގަދަ ދިހައެއް\nމިދިޔަ އަހަރުގެ އޭލެވެލްގައި ދުނިޔޭގެ އެއްވަނަ ރާއްޖޭގެ 11 ދަރިވަރަކު ހޯދައިފި\nއޭލެވެލްގެ ގަދަ ދިހައެއްގައި ހިމެނުނު ބައެއް ދަރިވަރުންނާއެކު ރައީސް ސޯލިހާއި ނައިބު ރައީސް ފައިސަލް އަދި އެޑިއުކޭޝަން މިނިސްޓަރު އައިޝަތު އަލީ ފޮޓޯއަކަށް ހުއްޓި ވަޑައިގެން\n09 ޖުލައި 2019\nމިދިޔަ އަހަރުގެ މަތީ ސާނަވީ އިމްތިހާނުގައި ރާއްޖޭގެ 11 ދަރިވަރަކު ދުނިޔޭގެެ އެއް ވަނަ ހޯދައިފި އެވެ.\nމަތީ ސާނަވީ އިމްތިހާނުގެ ގަދަ 10 ގައި ހިމެނުނު ކުދިންނަށް އިނާމު ދިނުމަށް މިރޭ ދަރުބާރުގޭގައި ބޭއްވި ރަސްމިއްޔާތުގައި އިއުލާން ކުރި ގޮތުން، ފަސް މާއްދާއަކުން އެ ދަރިވަރުން ވަނީ އެއް ވަނަ ހޯދައިފަ އެވެ.\nއަދި އޭގެ ތެރެއިން ދެ ދަރިވަރަކު ވަނީ ދެ މާއްދާއަކުން ދުނިޔޭގެ އެއްވަނަ ހާސިލްކޮށްފާ އެވެ. އެންމެ ގިނަ ދަރިވަރުން އެއް ވަނަ ހޯދާފައި ވަނީ އެކައުންޓިން އިންނެވެ.\nރާއްޖޭގެ އެއް ވަނަ ހަތަރު ދަރިވަރަކު ހޯދި އިރު އެ ކުދިންނަށް އިނާމު ދެއްވީ ރައީސް އިބްރާހިމް މުހައްމަދު ސޯލިހެވެ.\nދުނިޔޭގެ އެއްވަނައިގައި ހިމެނުނު ދިވެހި ދަރިވަރުން:\n- އެކައުންޓިން އަދި އިކޮނޮމިކްސް: އައިޝަތު ސަހާ ރަޝީދު، ސ. ފޭދޫ، އައްޑޫ ހައި ސްކޫލް.\n- އެކައުންޓިން އަދި ބިޒްނަސް ސްޓަޑީޒް: އަބްދުﷲ ޔަޒާން ރަޝީދު، އައްޑޫ ހައި ސްކޫލް.\n- ބަޔޮލޮޖީ: މުހައްމަދު މިއުވާން މަސީހް، ސީއެޗްއެސްއީ.\n- ފިޒިކްސް: މުހައްމަދު ތަހުސީން ހަސަން، ސީއެޗްއެސްއީ.\n- އެކައުންޓިން: އަހުމަދު އަލްހާން އާދަމް، އަހުމަދިއްޔާ އިންޓަނޭޝަނަލް ސްކޫލް\n- އެކައުންޓިން: އައިމިނަތު ރިސާލާ، ފ. ބިލެއްދޫ ސްކޫލް.\n- އެކައުންޓިން: ޝަމީލާ އަބްދުލްޖަމީލް، ބ. އަތޮޅު ތައުލީމީ މަރުކަޒު.\n- އެކައުންޓިން: އަހުމަދު އިޖްލާލް، ބ. އަތޮޅު ތައުލީމީ މަރުކަޒު.\n- އެކައުންޓިން: ހުސެއިން ސާނީ- އަހުމަދިއްޔާ އިންޓަނޭޝަނަލް ސްކޫލް.\n- އެކައުންޓިން: އިސްމާއީލް ނަފާލް އިބްރާހިމް، ސީއެޗްއެސްއީ.\n- އެކައުންޓިން: އިމްކާން އިބްރާހިމް، ސީއެޗްއެސްއީ.\nރާއްޖޭގެ ގަދަ 10 ން އެއް ވަނަ ހޯދި ދަރިވަރުން\n- މުހައްމަދު މިއުވާން މަސީހް، ލ. ގަން، ސީއެޗްއެސްއީ.\n- މުހައްމަދު ތަހުސީން ހަސަން، ގދ. ފިޔޯރީ، ސީއެޗްއެސްއީ.\n- އައިޝަތު ސަހާ ރަޝީދު، ސ. ފޭދޫ، އައްޑޫ ހައި ސްކޫލް.\n- ޝައްމާހް ރަޝާދު، ސީއެޗްއެސްއީ.\nމިދިޔަ އަހަރުގެ އޭލެވެލް އިމްތިހާނުގެ ގަދަ 10 ގައި 195 ދަރިވަރުން ވަނީ ހިމެނިފަ އެވެ. އޭގެ ތެރެއިން ދެ ވަނަ ހާސިލްކުރީ ހަތް ދަރިވަރުން އަދި ތިން ވަނަ 14 ދަރިވަރުން ހޯދާފައި ވެ އެވެ.\nތައުލީމް ކިޔަވާކުދިން އޭލެވެލް ގަދަ ދިހައެއް\n10 ކޮމެންޓް, 64 ރިއެކްޝަންސް\nފޮތުން ހިތުދަސްކުރުމާ އަމަލީ މައިދާނުގަ މަސައްކަތް ކުރުމާ އެއީ މުޅިން ތަފާތު ދެ ކަމެއް\nތި ގެންނަ ނަތީޖާ ތަކުގަ ހުނއނަނީ ކިހާ ފެންވަރެއް ކަމެއް ނޭގޭ\n2018 ގެ އޮތީ ރީދޫ ސަރުކާރެއްނޫން ، އެޑިޔުކޭޝަން މިނިސްޓަރ އަކީ މިހާރުތިހުރި މަންޖައެއްވެސް ނޫން ، ތައުލީމީ ދާއިރާގެ އަގުވައްޓާލަން މިމީހުން ދެއްކި ވާހަކަތަކުގެ ހަގީގަތް މިހިރަ ފެނިގެންދަނީ\nޝުކުރިއްޔާ ޑރ.އައިޝަތް ޝިޔާމް، ކަމަނާ ތައުލީމީ ދާއިރާއަށް ބޮޑު އިންގިލާބެއް ގެނެސްދެއްވި.\nޝުކުރިއްޔާ ރައީސް ޔާމީން. ތިކަމުން ދޭހަވަނީ ރައީސް ޔާމީންގެ ތައުލީމް ސިޔާސަތުގެ ކާމިޔާބުކަން\nޢޭލެވެލް ސައިންސް މާއްދާތަކާ ބިޒްނަސް މާއްދާ ތަކާ އަޅާ ނުކިޔޭނެ. ޢެކަން ނަތީޖާތަކުން ދައްކާ. ޢަޅާކިޔާއިރު ސައިންސް މާއްދާތަށް މާ އުނދަގޫ\nބިޒްނަސް މާއްދާތަށް ވަކި ފަސޭހައެއްނުވާނެ. އަހަންނަކީވެސް ބިޒްނަސް ސްޓްރީމް ކިޔަވި މީހެއް. ކަށިން ހިތްވަރު ނެރެގެން ނަތީޖާ ނެރެވުނީ. އޯލެވެލްހެން ހިތުދަސްކޮށްގެން ކާމިޔާބެއް ނުލިބޭނެ. ކްރިޓިކަލް ތިންކިންގް ވަރަށް މުހިންމު. މިހާރު ޕޭޕަރުތައްދަނީ ދުވަހެއް ދުވަހަކަށް އުނދަގޫވަމުން. މިފަހަރުވެސް ޓޮޕް 1 ލިބުނީ ބިޒްނަސް ސްޓްރީމްގެ 1 ކުއްޖަކަށް. ސައިންސްޓްރީމްގެ3ކުދިން ހޯދި. އުނދަގޫނަމަ މިކުދިންނަށް އެވަނަ ލިބުނީ ކީއްވެ؟\nހަޤީޤަތަކީ ފިޒިކްސްގައި މާބޮޑަށް ތިބުނާ ކްރިޓިކަލް ތިންކިންގް ބޭނުންވޭ.\nމިއަދުގެ ރައީސާއި ވަޒީރުންނާއި ނައިބުންނާއި އެހެނިހެން ސިޔާިވެރިންނަށް ބަލާލުމުން ކިޔެވުމުގެ މުހިއްމުކަން ކިތައްމެހާ ވެސް ރަގަޅަށް ހާމަވެއެވެ. މިއަދު ކެބިނެޓްގައި އޯލެވެލް އިން ފާސް ނުވާ މީހުން ވެސް އެބަ ތިއްބެވެ. ޓޮޕް ޓެން ކުދިންނަށް މަރުހަބާއެވެ. ސިޔާސީ ވެރިންނަށް ގުލާނު ކުރަން ރެޑީވާށެވެ\nތިވާނީ މިސަރުކާރުން ހެނދުނުގެ ނާސްތާދޭތީ ހިނގި ކަމަކަށް.


BREAKING NEWS: Raajjey Ge Ehme Agubodu Eh Resort Gai Alifaan Roavehjje - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 46 މިނެޓް ކުރިން\nރާއްޖޭގެ އެންމެ އަގުބޮޑު އެއް ރިސޯޓްގައި އަލިފާން ރޯވެއްޖެ\nނިޔާމަ ރިސޯޓްގެ ވިލާއެއްގައި އަލިފާން ރޯވެ އަނދަނީ – ފޮޓޯ: އެމްއެންޑީއެފް\nރާއްޖޭގެ އެންމެ އަގުބޮޑު އެއް ރިސޯޓް ކަމަށްވާ ނިޔާމަ ޕްރައިވެޓް އައިލެންޑް ރިސޯޓްގެ ވިލާއެއްގައި އަލިފާން ރޯވެ، ވިލާ ބޭނުން ނުކުރެވޭ ވަރަށް އަނދާ ހުލިވެއްޖެއެވެ.\nމިހާދިސާ ހިނގީ ރޭ ފަތިހުއެވެ.\nއަލިފާން ރޯވީ ރިސޯޓްގެ ވޯޓާ ވިލާއެއްގައެވެ. އެވިލާގައި ތިން ކޮޓަރި ހުރެއެވެ.\nއެމްއެންޑީއެފްގެ މީޑިއާ އޮފިޝަލް ކެޕްޓަން އިބްރާހިމް އާޒިމް ވިދާޅުވީ ނިޔާމަ ރިސޯޓްގައި ރޭ ފަތިހު އަލިފާނުގެ ހާދިސާއެއް ހިނގާފައިވާ ކަމަށާއި ހެނދުނު 07:03 ގައި އަލިފާން ކޮންޓްރޯލް ކުރެވިފައިވާ ކަމަށެވެ.\nއަލިފާން ނިއްވުމުގެ މަސައްކަތް ކުރީ ކުޑަހުވަދޫގައި ހުންނަ ސެންޓްރަލް އޭރިއާ ކުޑަހުވަދޫ ފަޔާ ސްޓޭޝަންގެ ސިފައިންނެވެ.\nމިހާދިސާގައި އެއްވެސް މީހަކަށް ގެއްލުމެއް ލިބިފައެއް ނުވެއެވެ.\nދ.އަތޮޅުގައި އޮންނަ ނިޔާމަ ޕްރައިވެޓް އައިލެންޑް ރިސޯޓަކީ ރާއްޖޭގައި ހިންގާ އެންމެ އަގުބޮޑު ރިސޯޓްތަކުގެ ތެރެއިން ރިސޯޓެކެވެ. އެތަނުގެ ޗުއްޓީ ހޭދަކުރުމަށް ރެއަކަށް ތިރީހަކަށް ހާސް ރުފިޔާ ދައްކަން ޖެހެއެވެ.\nޖޫން 25, 2018 10:24\nއަގު ބޮޑުވިއަސް އަދި އަގު ކުޑަވިއަސް ކޯޓް އަމުރެއް ނެތަސް އޮތަސް ، އަލިފާނެއް އެކަމަކަށް ނުބަލާނެ\nޖޫން 25, 2018 11:46\nމިޔޭ މައްސަލަ އަކީ.. ކޮންމެ ކަމެއް ޖެހޭނެ ސިޔާސީ ކުރަން.. އަދުގެ ގައުމު މި އޮތީ ހަލާކުކޮށްފި މި ވެރިކަމާ ހެދި އުޅޭ ބައިގަނޑު\nޖޫން 25, 2018 11:50\nޖޫން 25, 2018 10:46\nރަންގަޅެއްނު، އަލުން ތިތަން ހަދަން އެހެންމީހުން ކުރާ ހަރަދައްވުރެ ކުޑަހަރަދަކުން ތިކަންވާނެއެއްނު.. ރެޔަކަށް 30000ރ ޔޯ..\nޖޫން 25, 2018 15:08\nހޯކޯމާރު ބޯޓެއް ކަނދޮޅުދޫ ކައިރީގައި އޮއްވާ އަލިފާންރޯވެ އެބޯޓްގައި އުޅޭ ކަނދޮޅުދޫ މީހަކު މަރުވި. މިހާދިސާއަ ގުޅިގެން ކަނދޮޅުދޫ މީހަކު ބުނީ ، އަލިފާންރޯވީމާ އަލިފާންރޯވި ވާހަކައޭބުނަނީ، އުޅެވޭގޮތެއް ހިތަކަށް ނާރައޭ.


Siren - 17 | Vaahaka ސައިރެން – 17 – Vaahaka\n1k70\tApril 6, 2021\n"ވަޓްސް ދަ ޕްލޭން؟" ޒައިކާން އަހައިލިއެވެ. "ދަ ޕްލޭން އިޒް....." ނޫރީން ކިޔައިދޭން ފެށިއެވެ.\n"އަވީ! ދަރިފުޅާ! ހުރިހާ އެންމެން ހައްޔަރުކުރެވިއްޖެތަ؟" އަވިއާނާ ބީނިޝް އާއި ހަނީންގެ ކޮޓަރިއަށް ވަދެވުމާއިއެކު އެއްސެވެ.\n"ނޫން! ނުކުރަން! ނުވެސްކުރާނަން." އަވިއާނާ އެހެން ބުނުމާއިއެކު ބީނިޝްއަށް ލިބުނީ ބޮޑު ސިހުމެކެވެ.\n"އެކީތްވެ؟ އަވީވެސް ޒަފްރުލްއާ ބައިވީތަ؟" ބީނިޝް ދެބުމަގޮއް ޖަހައިލުމަށްފަހު އެއްސެވެ.\n"ހައް! އަހަރެންނާ ޒަފްއާ ބައްޕައާ ރާވައިފަ އޮންނާނީ މަންމަގެ ދުވަސް ދުއްވައިލަން." އަވިއާނާގެ ފަރާތުން ދެން އިވުނު ޖަވާބާއިއެކު ބީނިޝްއަށް އިށީނދެއިން ގޮނޑިން ކޮޅަށް ތެދުވެވުނެވެ.\n"ސޯ.... މީޓްމީ އެޓްް 8.. އެޓް ނައިޓް!!! ހޯލްގަ.." އަވިއާނާ ެހެން ބުނެ ނުބައިވައްތަރަކަށް ހިނިގަނޑެއް ޖަހައިލުމަށްފަހު ދިޔައެވެ.\n"ނިޝް!! އަވީ އެންމެން ހޯދައިފިތަ؟" ހަނީން ކޮޓަރިއަށް ވަނުމަށްފަހު އެނދުގައި އިށީނދެއިން ބީނިޝް ކައިރީގައި އަހައިލިއެވެ.\n"އަހަރެން ވާހަކައެއް ބުނަންވެފަ އެބައޮތް! އަހަރެންނާއި އަވިއާނާ އާއި ޒަފްރުލް މިއަދު މިއުޅެނީ ކަލޭގެ ދުވަސް ދުއްވައިލަން. ރޭގަނޑު 8:30އަށް ތައްޔާރުވެގެން ހޯލްއަށް އަންނާތި! މިއަދަށްފަހު އަހަރެންނާއި އަވީއަކީ ކަލޭގެ ދުޝްމަނުން..." ބީނިޝް މިހެން ބުނުމަށްފަހު ހެމުން ހެމުން ކޮޓަރިން ނިކުތެވެ.\n"މަންމާ! ބައްޕާ! އަހަރެން މިއައީ ޒަފްރުލްމެން ހައްޔަރުކޮށްފަ." އަވިއާނާ އެދެމީހުންނަށް ބަލައިލުމަށްފަހު ބުންޏެވެ.\n"އެހެންތަ؟ އަވީއަށް އަހަރެމެން ބުނާ ގަޑިއަކަށް ހޯލްއަށް އާދެވޭނެތަ؟" ބީނިޝް އެއްސެވެ.\n"އާނ! އޯކޭ. ކޮންކަމެއް ކުރަން؟" އަވިއާނާ އަހައިލިއެވެ.\n"ނޫރީންގެ ފަށުން ބާރުތައް ނަގަން. ހޯލްއަށް އަންނާނީ9ޖެހީމަ އިނގޭ!" ހަނީން މިހެން ބުނުމަށްފަހު ނިކުމެގެން ދިޔައެވެ. ބީނިޝްވެސް އޭނާގެ ފަހަތުން ނިކުމެގެން ދިޔައެވެ.\n"މަންމާ!" އަވިއާނާ އޭނާގެ ފޮރުވިފައިވި ފިޔަގަނޑު ނެރެލަމުން ގޮވައިލިއެވެ.\n"އަހަރެން ހަނދާންވޭ އަހަރެންގެ ބައްޕަ ހަމަ މިގޮތަށް މަރައިލުމަށްފަހު އަހަރެންގެ ކުރިމައްޗަށް އެއްލައިލި ހަނދާން. މިހާރު އިހުސާސްވޭތަ ލޯބިވާ މީހަކު މަރުވުމުން ވާ އިޙްސާސް؟ އަހަރެންނަށް ވެސް ވީީ ހަމަ ތިހެން. ރުޅިއައިސް ދެރަވެފަ ހުރީ. ހިތަށްއެރި އަވިއާނާ މަރައިލަންވެސް. އަވިއާނާއަށްވެސް ކުރެވޭނީ ހަމަ މިކަހަލަ އިޙުސާސެއް. ނޫންތަ؟" ޒައިކާން ބުންޏެވެ.\n"ކަލޭއަށް ވާކަހަލަ އިޙުސާސެއް ހަމަ އެއްގޮތަކަށްވެސް އަހަރެންނަކަށް ނުވޭ. ނުވެސްވާނެ!" އަވިއާނާ ރުޅިވެރިކަމާއިއެކު ބުންޏެވެ.\n"ނޫރީ! ޔޫ އާރ އެވޭކް..." ކީވާ އާއި ޒައިނީ ހީލިއެވެ.\n"އަވި..އަވިއާނާ! އޭނާ ކޮބާ؟" ނޫރީން އެނދުގައި އިށީންނަމުން އަހައިލިއެވެ.\n"އައި ހޭވް އަ ހެޕީ ނިއުސް އެންޑް އަ ބޭޑް ނިއުސް. ހެޕީ ނިއުސްއަކީ... އަވިއާނާ އާއި އޭނާގެ އާއިލާގެ ދުވަސް ދިޔައީ. ސޭޑް ނިއުސްއަކީ އަހަރެމެން ފިޔަވައި އެހެން ހުރިހައި ސައިރެންތަކެއްގެ ދުވަސް ދިޔައީ." ނިކާން ބުންޏެވެ.\n"ވަޓް ޑޫ ޔޫ މީން؟" ނޫރީން ދެބުމަކައިރި ކޮށްލުމަށްފަހު އަހައިލިއެވެ.\n"ދަރިފުޅު ތިބޭނުންކުރީ އެފަށުގައިހުރި ހުރިހާ ބާރުތަކެއް. އެފަށަކީ އެތަނުގެ ދިރުން. އެ ފަށް އެހެންވެ އެހާ ރައްކާތެރިކޮށް ގެންގުޅެން ޖެހެނީ. ނަސީބަކުން ދަރިފުޅު ފަށުގެ ބާރުތައް ބޭނުންކުރުމުގެ ކުރިން ބައްޕަމެން އައިސް ނިކީމެން ސަލާމަތްކުރީ. އަދި އަހަރެމެންގެ ދުވަސްނުދިޔައީ އަހަރެމެން އެއިރުތިބީ މިތާނގަވީމަ." ނިހާން ނޫރީންގެ ބޮލުގައި ފިރުމައިލުމަށްފަހު ކިޔައިދިނެވެ.\n"ބައްޕާ! ކީތްވެ ދޮންބެމެންނަށް ފަށަކާއިނުލައި ސައިރެންއަކަށް ބަދަލުވެވެނީ؟" ނޫރީން އަހައިލިއެވެ.\n"އެއީ ދޮންބެއަކީ ސައިރެންއެއް ވީމަ. އަދި ދަރިފުޅަކީ މަންމަ ފަދައިން އިންސާނެއް ވީމަ." ނިހާން ބުންޏެވެ.\n"ދޮންބެ ވާހަކައެއް ބުނަންތަ؟" ނިހާން އާއި ނޫރާ އާއި ޒާބިޔާ ކޮޓަރިން ނިކުތުމާއިއެކު ނިކާން އެއްސެވެ.\n"ޔެސް.. ބުނެބަ!" ނޫރީީން ހިނިތުންވެލުމަށްފަހު ބުންޏެވެ.\n"މީ... ނޫރީ ސައިރެންތައް އުޅޭތަނަށް ދިއުމުގެ ކުރިން ދޮންބެވެސް ހަމަ ނޫރީ ދިޔަގޮތަށް މަންމަގެ ގެއިން ދިޔައީ. ހަަމަ މިހާރު ނޫރީގެ އޭޖްގަ. ޓޫ އިޔާރޒް ކުރިން. އެހެންވެ ދޮންބެ ޒައިކް އާއި އެހާ ރައްޓެހީ. ދެން.. ޒައި އިޒް މައި ގާރލް ފްރެންޑް." ނިކާން އެހެން ބުނުމާއިއެކު ނޫރީންއަށް 'އޯ.އެމް.ޖީ' އޭ ބުނެވުނެވެ.\n"އަހަރެންވެސް ލިއަމް އާއި ރައްޓެހިވީ ހަމަ ނޫރީ ހޭލުމުގެ ވަން އަވާރ ކުރިން." ކީވާ ހިނިތުންވެލަމުން ލިއަމްއަށް ބަލައިލުމަށްފަހު ބުންޏެވެ.\n"އަދި ޒަފްވެސް އެއުޅެނީ އޭނާގެ ކުރީގެ ބެސްޓް ފްރެންޑް ނަވާރް އާއި ރައްޓހިވެގެން." ޒައިނީ އެހެން ބުނަމުން ޒަފްރުލް ކައިރީގައިހުރި ރީތި ހިމަތޮޅި އަންހެން ކުއްޖާއަށް އިޝާރާތްކޮށްލިއެވެ.\n"އެހެންވީމާ ނޫރީ އެކަނިދޯ ސިންގަލްކޮށް؟" ނޫރީން މަޖާ ރާގަކަށް ބުންޏެވެ.\n"ނޫނޭ! ނޫރީ އެކަންޏެއް ނޫނޭ. ޒައިކްވެސް." ޒައިނީ ލާނެތްގޮތަކަށް ޒައިކާންއަށް ބަލައިލަމުން ކޮޓަތިން ނިކުންނަން ދިޔައެވެ. އޭނާގެ ފަހަތުން ޒައިކާން ފިޔަވައި އެންމެން ނިކުތެވެ.\n"ނޫރީ... އައި ވޯންޓު ޓެލް ޔޫ ސަމްތިންގް." ޒައިކާން އެދެމެދުގައިވީ ހިމޭންކަން ކަނޑުވައިލަމުން ބުންޏެވެ.\n"ޓެލްމީ...." ނޫރީން އިސްޖަހައިލުމަށްފަހު ބުންޏެވެ.\n"ނޫރީ.... އައި.. އައި ލަވް ޔޫ!" ޒައިކާންގެ ފަރާތުން ދެން އިވުނު ބަސްކޮޅާއިއެކު ނޫރީން ދިޔައީ ސިއްސައިގެންނެވެ.\n"ނޫރީ... އަހަރެންނަށް ނޫރީ އެންމެ ފުރަތަމަ ފެނުނު ދުވަހު ނޫރީ ސަލާމަތްކުރީ އަހަރެން ނޫރީ ދެކެ ލޯބިވާތީ. ނިކީ އަހަރެންނަށް ދެއްކި ނޫރީގެ ފޮޓޯގަނޑެއް. ނޫރީ ފުރަތަމަ ފެނިލުމާއިއެކުވެސް އަހަރެންނަށް ފުރަތަމަ ނަޒަރުން ނޫރީދެކެ ލޯބިވެވުނު. ސޯ.... އަހަރެންނާއި ރައްޓެހިވާނަންތަ؟" ޒައިކާން އެއްނޭވާއިން އެހުރިހާ ވާހަކައެއް ބުންޏެވެ.\n"ޔެސް! އައި ލަވް ޔޫ ޓޫ! އެކަމަކު ރައްޓެހިވާނީ އެންމެ ޝަރުތެއްގެ މަތިން." ނޫރީން ބުންޏެވެ.\n"ކޮން ޝަރުތެއް؟" ޒައިކާން އަހައިލިއެވެ.\n"ޕްރޮމިސް މީ ދެޓް.... އެއްވެސް ވަރަކަށް ނޫރީގެ ގައިން ލޭނުބޯނެކަމަށް." ނޫރީން ޝަހާދަތް އިނގިލި ދިގުކޮށްލުމަށްފަހު ބުންޏެެވެ. ޒައިކާން ބޯ ޖަހައިލިއެވެ. އެއާއިއެކު ކޮޓަރިތެރޭގައި ގުގުމައިލީ އެދެމީހުންގެ ހުނުމުގެ އަޑެވެ.\nއިންޝާﷲ... ދޫކޮށްނުލާނަމޭ ކަލާ (ސީޒަން 2) މި ރަމަޟާން މަހަށްފަހު ގެނެސްދެވޭތޯ ބަލާނަން. ދޫކޮށްނުލާނަމޭ ކަލާ (ސީޒަން 2) އަށް އިންތިޒާރު ކުރައްވާ! ❤❤❤\nކެޓެގަރީ: ހިތާމަވެރި އުފެއްދުންތެރި ފިކްޝަނަލް ވާހަކަ ސިލްސިލާ ވާހަކަ ޓީން ވާހަކަ\nވާހަކަ ވަރަށް ވަރަށް ވަރަށް ރީތި.. މާޝާﷲ 😊\nވާވް ސޯ ނައިސް ސްޓޯރީ..... އަދި ދޫކޮށް ނުލާނަމޭ ކަލާ ވާހަކަ އަށް އިންތިޒާރު ކުރަން..... ޔުއާ މައި ބެސްޓެސްޓް ސްޓޯރީ ރައިޓާ...... 😙❤❤އެންޑް އައި ހޯޕް ދޫކޮށް ނުލާނަމޭ ކަލާ ވާހަކަ ވަރަށް ރީތި ވާނެ ކަމަށް..... 😙❤😊\nHoodh mohamed April 9, 2021\nމި ވާހަކަ ވަރަށް ރީތި 😍❤\nflame Gurl April 9, 2021\nޝުކުރިއްޔާ ހޫދް 😁\n🌸ގާރލް🌸 April 10, 2021\nވާވް ސޯ ނައިސް ސްޓޯރީ.... އަދި ދޫކޮށް ނުލާނަމޭ ކަލާ ވާހަކަ އަށް އިންތިޒާރު ކުރަން...... ޔުއާ މައި ބެސްޓެސްޓް ސްޓޯރީ ރައިޓާ....... 😙❤😊\nނުޒޫ April 10, 2021\nއައި ޖަސްޓް ލަވް ދިސް ސްޓޯރީ\nRrYn April 13, 2021\nމާޝާ ﷲ!! ވަރަށް ވަރަށް ރީތި ވާހަކައެއް.. ޔުއަރ ސޯ ޓެލްންޓެޑް 💖😘 ޔަހް.. ދޫކޮށްނުލާނަމޭ ސީސަން2އަށް އިންތތިޒާރުކުރަން... ލަވް ޔޫ ❤💖 ސްޓޭ ސޭފް 💙😘


Raees aai naibu raees adhi vazeerun ge maalee bayaan aamu kurahvaifi\nވަޒީރުންގެ މަޖިލިސް ހުވާކުރުމުގެ ތެރެއިން: ރައީސް އޮފީސް ފައިލް ފޮޓޯ\nރައީސް އާއި ނައިބު ރައީސް އަދި ވަޒީރުންގެ މާލީ ބަޔާން އާއްމު ކުރައްވައިފި\nރާއްޖޭގައި ކޮރަޕްޝަން ހުއްޓުވައި، ދިވެހި މުޖުތަމައުން އޭގެ ނޭދެވޭ އަސަރު ނައްތާލުމަށްޓަކައި ސަރުކާރުން ކުރައްވާ މަސައްކަތްތަކުގެ ތެރެއިން، ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙްއާއި ނައިބު ރައީސް ފައިސަލް ނަސީމް އާއި ވަޒީރުންގެ މަޖިލީހުގެ މެމްބަރުން އަދި ސަރުކާރުގެ ބައެއް އިސް ވެރިންގެ މާލީ ބަޔާންތައް މިރޭ ހާމަ ކުރައްވައިފިއެވެ.\nރައީސް އާއި ނައިބު ރައީސްއާއ ވަޒީރުންގެ މަޖިލީހުގައި ހިމެނިވަޑައިގަންނަވާ ހުރިހާ މެންބަރުންގެ އިތުރުން ރައީސުލްޖުމްހޫރިއްޔާގެ އޮފީހުގެ އެންމެ އިސްވެރިންގެ މާލީ ބަޔާންތައްވެސް ވަނީ ހާމަ ކުރައްވާފައެވެ.\nރައީސް އޮފީހުންބުނީ ރާއްޖޭގައި ކޮރަޕްޝަން ނައްތާލައި، ދިވެހި ރައްޔިތުންނަށް ހެޔޮ ވެރިކަމެއް ކޮށްދެއްވުމަކީ ރައީސުލްޖުމްހޫރިއްޔާ ވަރަށް ބޮޑު އަހަންމިޔަތެއް ދެއްވައިގެން ކުރިއަށް ގެންދަވާ މަސައްކަތްތަކެއް ކަމުގައެވެ. އަދި ސަރުކާރުގެ އިދާރާތަކާއި، ދައުލަތުގެ ކުންފުނިތަކަށް އައްޔަނުކުރާ ހުރިހާ ފަރާތްތަކުގެ މާލީ ބަޔާންތައް ހާމަކޮށް ގަވައިދުން ރިވިއުކުރުމަކީ ރައީސުލްޖުމްހޫރިއްޔާ ރައްޔިތުންނަށް ވެވަޑައިގެންފައިވާ ރިޔާސީ ވައުދެއް ކަމުގައެވެ.\nމިއީ ތާރީޚުގައި ސަރުކާރުން އިސްނަންގަވައިގެން ކޮރަޕްޝަނާ ދެކޮޅަށް މި ފެންވަރުގެ މުހިންމު މަސައްކަތްތަކެއް ކުރައްވާ ފުރަތަމަ ފަހަރެވެ.\nނައިބު ރައީސް ވަޒީރުންގެ މަޖިލިސް ރައީސް އޮފީސް ރައީސް ޞާލިޙް


Igthisoadhee gothun “maale sarukaarun” atholhuthere alhuvethikohfa oi othun nimumakah gennanjehey\nއިގްތިސޯދީ ގޮތުން “މާލެ ސަރުކާރުން” އަތޮޅުތެރެ އަޅުވެތިކޮށްފަ އޮތް އޮތުން ނިމުމަކަށް ގެންނަންޖެހޭ\nގިނަ ފަހަރަށް ގައުމުތަކުން އަޅުވެތިކަމާ ކުރިމަތިލާން ޖެހެނީ އެހެން ގައުމަކުން އެގައުމަކަށް އަރައި، ހަނގުރާމަކޮށް ސަރުކާރު ބަލިކޮށްލައިގެން ކަމަށް ވިޔަސް ރާއްޖޭގައި މިކަން އަދި އޮންނަނީ އެހެން ގޮތަކަށެވެ. ރާއްޖޭގެ ސަރުކާރުތަކުން ކުރާކަމަކީ އަތޮޅުތައް “ފެލައިގެން” ހަމައެކަނި މާލޭ ސަރަހައްދު ތަރައްގީކުރުމެވެ. މިއީ އަޅުވެތިކަން ގިންތިކުރާނަމަ އެންމެ ހިތްދަތިކުރުވާ އަޅުވެތިކުރުމެވެ. އެބައެއްގެ އަމިއްލަ ގައުމުގައިވާ ވާ އަޅުވެތިކުރުމެވެ. ގައުމެއްގެ ސަރުކާރެއް އެގައުމެއްގެ ވަކި ރައްޔިތުންތަކެއް ފެލައިގެން ވަކި ސަރަހައްދެއް ތަރައްގީކުރާކުރާނަމަ އެއީ ވަރަށް ބޭއިންސާފު ކަމެއްކަމުގައި ނޫނީ ނުވާނެއެވެ.\nމިނިވަންކަމުގެ އަޑުގަދަ މިދުވަސްވަރު އަތޮޅުތެރޭގެ ރައްޔިތުންގެ ދިރިއުޅެންމުންދަނީ “މިނިވަން” ކަމާއެކު ތޯ މިއީ މިމުނާސަބަތުގައި ވާހަކަ ދައްކާލަން ރަގަޅު މައުލޫއެކެވެ. އަތޮޅުތަކަށް ލިބޭހާ ފައިސާއެއް އެކި ނަންނަމުގައި ގެންގޮސް ހަމައެކަނި ތަރައްގީ ކުރަނީ މާލެ އެވެ. މިއީ ކޮންފަދަ ބޭއިންސާފު ކަމެއްތޯ އެވެ. ޗަކަވެ ހަޑިވެފައިވާ މަގުތަކުގައި ދުއްވަން ބޭނުންކުރާ ސައިކަލްތަކާއި ލައިސަންސް ކާޑާއި ކަރަންޓާއި ފެނުން ނަގާ ހުރިހާ ފައިސާއެއް ގެންދަނީ މާލެއަށެވެ. ކުއްޔަށް ދީފައިވާ ފަޅު ރަށްތަކުންނާއި ރަށްރަށުން ކުންފުނިތަކަށް ދީފައިވާ ބިންތަކުން ނަގާ ރުފިޔާކޮޅު ވެސް ހަމަ ގެންދަނީ މާލެއަށެވެ. ދެންވެސް ކިޔަންވީ މިނިވަން ކަމޭ ހެއްޔެވެ؟ ހުރިހާ ހިދުމަތެއް ގާއިމްކޮށްފައި ހުރީ މާލޭގައި އެެވެ. އެހެން ކަމުން ބައްޔެއް ވިޔަސް ރަގަޅު ތައުލީމެއް ހޯދަން ވިޔަސް ނޫނީއްޔާ އަސާސީ އެހެން ހިދުމަތެއް ހޯދަވިޔަސް ދާން ޖެހެނީ މާލެއަށެވެ. މާލޭ ބިންވެރިންނަށް ފައިދާވާ ގޮތަށް ބޮޑު ކުލި ދީފައި ތިބެންޖެހެނީ އެތަނުގަ އެވެ.\nއަތޮޅުތަކުން ލިބޭ ފައިސާކޮޅު އެކަނިގެންގޮސްގެން ވެސް ވަނީއެއް ނޫނެވެ. ރަށެއްގެ މަގެއް ހަދަން ޖެހުނަސް މަގެއްގެ ކުނިކަހަން ޖެހުނަސް މި ޖެހެނީ ” މާލެ ސަރުކާރަށް” އާދޭސް ދަންނަވާ ސަލާން ޖަހައިގެން އެކަމެއް ކުރަން ށެވެ. އަތޮޅުތަކަށް ނުވަތަ ސަރަހައްދުތަކަށް އެފަދަ އެއްވެސް ކަމެއްގައި ގޮތެއް ނިންމުމުގެ ބާރެއް ސަރުކާރުން ހަމަޖައްސާފައެއް ނޯވެއެވެ.\nއަދި ހަމައެހެންމެ އަތޮޅުތެރޭގައި ހުރި ތަކެތި ވެސް އެކި ވާހަކަދައްކައިގެން ގެންދަނީ މާލެއެވެ. މިސާލަކަށް މިނިވަން ފަންސާހަށް، އައްޑޫ ކޮންވެންޝަން ސެންޓަރުގެ ހުރި ގޮނޑިތަކާއި އެސިޓީއަށް ގެންދިޔަ ދެ ޖަނަރޭޓަރާއި ކުޅުދުއްފުށީ މަގުތަކުގައި އަޅަން ގެނައި ގައުކޮޅުވެސް “މާލެ ސަރުކާރުން” މާލެ ގެންދިޔައީ އެވެ. މާލޭގެ ފިނިކޮޓަރީގައި ތިބެގެން އަތޮޅު ތެރޭގެ ކަންތައް ކުރަން ޖެހޭ ގޮތްވެސް ނިންމަނީ ހަމަ “މާލެ ސަރުކާރުން” ނެވެ.\nއަތޮޅު ތެރޭގެ ހާލަތު ދުވަހެއް ދުވަހަކަށް ދަނީ ގޯސްވެ، ވީރާނާ ވަމުންނެވެ. އަޅާލާނެ ބަޔަކު ނެތެވެ. އަޑު އުފުލާނެ ވެސް ބަޔަކު ނެތެވެ. އަޑު އަހާނެ ބަޔަކުވެސް ނެތެވެ. އަދިވެސް އަތޮޅުތެރޭގެ ގިނަ ރައްޔިތުން ފެންވަރަނީ ނަޖިސް ފެނުންނެވެ. މާލޭގައި ބުރިޖް އަޅަން ވެގެން ރުފިޔާ ހޯދަން ސަރުކާރުން އަތޮޅުތެރޭގެ ކަރަންޓް އަގުތައް ވަނީ އުފުލާފަ އެވެ. ސްކޫލުތަކުގެ ފުރާޅުވަނީ ފޫގޮސްފަ އެވެ. ހޮސްޕިޓަލުތަކުގައި ޑޮކްޓަރެއް ނެތްތާ ބޭހެއް ވެެސް ނެތެވެ. އަތޮޅުތެރޭގެ ރައްޔިތުންނަށް އަބަދުވެސް އޮތީ މާލޭ ސަރުކާރަށް ސަލާން ޖަހައިގެން ކަންތައްކޮށް އުޅުން ބާވަ އެވެ.\nމިކަންތައް ބަދަލުކުރަން ޖެހެ އެވެ. ރައްޔިތުންގެ ވެރިކަމަކީ ހަމައެކަނި އަތޮޅު ތެރެ ފެލައިގެން މާލެ ތަރައްގީކުރުމެއް ނޫންނެވެ. ޑިމޮކްރެސީގެ ފޮނި މީރުކަން އަތޮޅު ތެރޭގެ ރައްޔިތުން ބޭނުންވެ އެވެ. އެރަށަކުން ލިބޭ ފައިސާއެއް އެރަށެއް ތަރައްގީ ކުރުމަށް އެރަށެއްގެ ރައްޔިތުން އިންތިހާބުކުރާ ބައެއްގެ މައްޗަށް ދޭން ޖެހޭނެވެ. އެހެން ކަމަށް ނުވާ ނަމަ އަތޮޅު ތެރޭގެ ތަރައްގީއެއް ނުކުރޭވެ އެވެ.\nގާނޫނީ ކޮލަމް: ޖިނާޢީ މައްސަލައެއްގެ ދަޢުވާ އުފުލާފައިވަނީ މުއްދަތު ހަމަވި ފަހުންތޯއެވެ؟


Addu inn Covid-19 ah test nukureveythee kanboduvun | Mihaaru\nޚަބަރު / ހިތަދޫ ރީޖަނަލް ހޮސްޕިޓަލް\nއައްޑޫގައި ކޮވިޑް-19 އަށް ޓެސްޓްނުކުރެވޭތީ ކަންބޮޑުވުން\nމާލެ ފިޔަވައި ރާއްޖޭގައި އެންމެ ބޮޑު އާބާދީއެއް އޮތް އައްޑޫގައި ކޮވިޑް-19 އަށް ޓެސްޓްނުކުރެވޭތީ އާއި އެ ބައްޔަށް ހާއްސަކޮށްގެން އައްޑޫގައި ތައްޔާރުކުރަން ބުނި ހޮސްޕިޓަލްގެ މަސައްކަތް އެކަށީގެންވާ ގޮތަކަށް ކުރިއަށް ނުދާތީ، ކުރިއަށް ލޯކަލް ކައުންސިލް އިންތިހާބުގައި އެމްޑީީޕީގެ ޓިކެޓްގައި އައްޑޫގައި މޭޔަރު ކަމަށް ވާދަކުރައްވާ އަލީ ނިޒާރު ކަންބޮޑުވުން ފާޅުކުރައްވައިފި އެވެ.\nރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެމްބަރުކަން ކުރައްވާފައި ނިޒާރު މިއަދު ކުރެއްވި ޓްވީޓެއްގައި ވިދާޅުވީ ކަންކަން ވާނީ އެ ބައެއްގެ ކަންކަމާ އެ ބަޔަކު އަމިއްލަ އަށް އުޅުނު ވަރަކުން ކަމަށެވެ.\n"އައްޑޫގައި ކޮވިޑް-19 އަށް ޓެސްޓް ހެދޭނެ ގޮތެއް ނެތުމާއި އައްޑޫ ކޮވިޑް ހޮސްޕިޓަލް ނިންމަން ކަނޑައެޅި އެކާވީސް ދުވަސްތެރޭ ނުނިމި ވަނީ ކަން ކުރައްވަން ތިބި މީހުންގެ ނުކުޅެދުންތެރިކަމުން،" އޭނާ ވިދާޅުވި އެވެ.\nAddu in COVID19 ah test hedheyne goi nethumaai Addu COVID Hospital nimman kanda elhi 21 Dhuvas therey nunimi vanee kan kuruvan thibi meehun ge nukulhedhey kamun. E ba eh ge kamakaai ebayaku ulhunu varakun ekamei vaanee.\n— Ali Nizar (@DhekunuNizar) May 9, 2020\nމި މައްސަލަތަކާ ގުޅިގެން ނިޒާރު ކަންބޮޑުވުން ފާޅުކުރެއްވި އިރު، އައްޑޫން ރޭ ފަރުވާއަކަށް މާލެ ގެންދިޔަ މީހަކު ކޮވިޑް-19 އަށް ޕޮޒިޓިވްވެގެން މިހާރު އަންނަނީ ފަރުވާ ދެމުންނެވެ. އަދި މިއާއެކު އައްޑޫގައި މިހާރު ވަނީ ކޮންޓްރެކްޓް ޓްރޭސިންގެ މަސައްކަތް ފަށައިފަ އެވެ.\nއައްޑޫގައި ކޮވިޑް-19 އަށް ހާއްސަ ހޮސްޕިޓަލެއް ހަދާ ވާހަކަ ނެޝަނަލް އިމަޖެންސީ އޮޕަރޭޝަން (އެންއައިއޯ) ގެ ތަރުޖަމާނު މުހައްމަދު މަބުރޫކް އަޒީޒު ވިދާޅުވީ މިދިޔަ މަހުގެ 20 ވަނަ ދުވަހު އެވެ. އެ ދުވަހު ބޭއްވި ނޫސް ކޮންފަރެންސްގައި އޭނާ ވިދާޅުވީ ހިތަދޫ ކުރީގެ ރީޖަނަލް ހޮސްޕިޓަލް (އެޗްއާރްއެޗް) ހިންގި އިމާރާތުގައި 23 އައިސީޔޫ އެނދާއި، 22 އައިސޮލޭޝަން އެނދު ހިމެނޭ ގޮތަށް އެ އިމާރާތަށް ބަދަލުތަކެއް ގެންނާނެ ކަމަށެވެ.\nއެ މަސައްކަތް ފަށާފައި އޮތް ނަމަވެސް ނިމެން އަދި ދެ ހަފުތާވަރު ނަގާނެ ކަމަށް އެނގިފައިވެ އެވެ. އައްޑޫން ކޮވިޑް-19 އަށް ޓެސްޓްކުރެވޭނެ އިންތިޒާމުތަކެއް ވެސް ވަރަށް އަވަހަށް ޖެހިގެންދާނެ ކަމަށް ވެސް ސަރުކާރުން ކުރިން ބުނެފައިވެ އެވެ. ނަމަވެސް އެކަން އަދި ކޮޅެއްގައި ނުޖެހި އެވެ.\nވައިރަހާ ގުޅިގެން އައްޑޫގައި ހުޅުވި ފްލޫ ކްލިނިކް ވެސް ހިންގަނީ އެޗްއާރްއެޗްގެ ގޯތިތެރޭގައި ހުންނަ އިމާރާތެއްގަ އެވެ.\nއައްޑޫގައި ކަރަންޓީނު ފެސިލިޓީތައް ވެސް ގާއިމުކޮށް އެތަންތަން މިހާރު އަންނަނީ ބޭނުންކުރަމުންނެވެ. އެއީ ކެނަރީފް ރިސޯޓާއި ގަމުގެ ދޫގަހެވެ. އަދި އައްޑޫ އިކްއަޓޯރިއަލް ހޮސްޕިޓަލް (އޭއީއެޗް) ގައި ވަނީ ހަތަރު އެނދުގެ އައިސޮލޭޝަން ރޫމެއް ވެސް ހަމަޖައްސައިފަ އެވެ.\nކޮވިޑް-19 ފެތުރިޔަ ނުދިނުމަށް އައްޑޫގައި އަޅާފައިވާ ފިޔަވަޅުތަކުގެ ތެރޭގައި އެއް އަވަށުން އަނެއް އަވަހަށް ހުއްދަ ހޯދުމަކާ ނުލައި ދަތުރުކުރުމާއި ފިހަރަތަކާއި ރެސްޓޯރަންޓްތައް ބަންދުކޮށް، ޑެލިވަރީގެ ހިދުމަތް ދިނުމާއި މިސްކިތްތަކުގައި ޖަމާއަތުގައި ނަމާދުކުރުމާއި ޕާކްތަކާއި އާންމު އެހެނިހެން މައިޒާންތައް ބަންދުކުރުން ހިމެނެ އެވެ.\nAddu inn Male' genai bali meehaku covid-19 ah positive vejje\nއައްޑޫ ހިތަދޫ ރީޖަނަލް ހޮސްޕިޓަލް ސަލާމަތީ ފިޔަވަޅުތައް ކުރީގެ މެމްބަރު އަލީ ނިޒާރު އައްޑޫ އިކުއެޓޯރިއަލް ހޮސްޕިޓަލް (އޭއީއެޗް) ސިއްހަތު ބަލިތައް\nދައުލަތުގެ ޙަޒާނާހޭދަކުރުމުގައި ރަށުގެކުރިއަށް "މާލެ" އަންނާންޖެހޭތީ ތުރާކުނުން އައްޑޫސިޓީއާއި ދެމެދުހުރިރަށްތަކަށް ތަރައްޤީގެންނާންބޭނުންނަމަ އެތައް މިލިޔަން ޑޮލަރު އަޅައިގެން ކަނޑުހިއްކައި އުފެއްދިރަށަށް "ހުޅުމާލެ" އަދި ކ.އަތޮޅު މާލެކައިރީގައޮތް ވިލިގިއްޔަށް "ވިލިމާލެ" އެންމެފަހުން ކ.އަތޮޅު ގުޅިފަޅަށް "ގުޅިމާލެ" ކިޔައިގެން ޙަޒާނާ އޮއްސަމުންދާގޮތަށް އައްޑުއަށްވެސް "މާލެއްޑޫ" ނުވަތަ "އައްޑޫމަލޭ" ފަދަނަމަކުންނަންދީ މުޤައްދަސް ރަށްގަނޑުގެބަރަކާތް ލިބިގަނޭ.\nކޮރޯނާ ވަން މެޝިން ފޯ އޯލް އައިލެންޑް\nއައްޑޫން ޗާޓަރު ފުލައިޓުގައި ނޭފަތު ކަފަބުރު ސާމްޕަލް މާލެ ގެނެސް ޓެސްޓުކުރުމުން ބަޖެޓު ހުސްކުރެވޭނެ\nކޮވިޑް ކަން އެގިގެން ކީއްތޯ ކުރަނީ އަދި ކީއްތޯކުރެވޭނީ ދެން ކޮބާތޯބޭނު މެއް ޓެސްޓް ވަގުތުން ނުކުރެވިގެން ތެޅިފޮޅެންޖިހޭ. ފަރުވާދެނީ ސިންޓަ މްސްއަށް. އަރުދަފސް ރޯގާގަވެސް ދެނީ ސިންޓްމްސް އަށް އަދި ސިންޓަ މްސް އަކީ އެއްސިންޓަ މްސްއެއް އެހެންވީ މާ އައްޑޫގައި ކޮވިޑުއާދެކޮޅަށް ކުރާހަގުރާ މަ އަރުދަފުސްރޯގާއާއި ދެކޮޅަށް ކުރާހަގުރާމައަކަށް ބަދަލުކޮށް ކާ މިޔާބުހޯއްދަވާ\nނިޒާރުވެސް ވާހަކަ ނުދައްކާ ހުރޭ. ތީ ހަމަ އެއްބައެއް.ބާރެއްލިބޭއިރަށް އަންބޮޑި ބޮޑު ކޮށްލަން ތިބޭބައެއް ކަލޭމެންތީ. އެމްޑީޕީ ވެރިކަމުގައި އޮވެގެން އައްޑޫއަށް ކަމެއްނުވާނެކަން މިހާރު އައްޑޫމީހުންނަށް ރޭކާނުލަންޔާ އެވަރުގެޖާހިލު ބަޔަކު މި ދިވެހިދިދައިގެ ދަށަކު ނުތިބޭނެ.ފާރެއްހުރީޔާ ރީދޫކުލަލައިގެން ބޮއްކުރާ ގަޑެއްއޮތީއާ އޭގައި ރީދޫދިދަނަގައިގެން ފަޅުގޯއްޗެއްއޮތީޔާރީދޫ ޖަގަހަހަދައިގެން އުޅެގެންވެސްލިބުނު މޮޅެއްއެބައޮތްތަ.ޓެސްޓްކޮށްލެވޭހައިވަރުވެސްނެތް.\nއެމެރިކާ ގައި މެޝިން ނެތީ ތަ؟ އެކަމަކު ދުވާލަކު 2000 މަރު ! މީ މި ބަލީގެ ބިރުވެރިކަން!\nނިޒާރު ކަންބޮޑުވުން ފާޅުކުރީމަ، ރީދޫ ޓިކެޓްގެ ހައްގުގަ ނަމަވެސް ތިޔަ ޕާޓީން އައްޑޫ ރައްޔިތުންނާ އަޅާލާނެކަމަށް މި ބަަލަނީ. ސަރުކާރު ދިފާއުކޮށްފަ ރަށުމީހުން ހަވަރަށް ތިދިނީ. ޙަޤީގަތަކީ ރާއްޖޭގެ ވެރިކަން މާލޭ އަތްދޮށު އޮތްހާ ހިނދަކު، އައްޑުއެއް މުލަކެއް މުހިއްމެއްނުވާނެ. މޮޅުތަކެއް ވާނެކަމަށް އިބޫއަށް ވޯޓު ދިނީ، ރާއްޖެތެރޭ މީހުންގު އިހްސާސް ދަންނާނެކަމަށް. ޢެކަމަކު އާޚިރުގަ، އެވެސް ކެނެރީގޭ ‘ބޯއިއެއް’. ނަޝީދު އުޅާ އަޅުވައިގެން ގެންގުޅޭ ކުއްޖެއް.\nމުޅި ސިއްހީ ނިޒާމުގާ ހުރީ ވެސް ޓެސްޓް ކުރެވޭ އެއްމެ މެޝެނެ ކެވެ. ދެން ހުރީ ޕޮލިސް ގާ ހުރި މެޝެނެކެވެ. ވީމާ ކިހާ ރިސްކް ބޮޑު ތޯއެވެ؟ އެެއްމެ މެޝެނަކަށް ޓެކްނިކަލް މައްސަލަ އެެއް ދިމާ ވިޔަސް ކަންތަކާ ޖެހޭނެ އެވެ. ޔާ ﷲ މި ބަލި މަޑުކަމުން ރައްކާތެރި ކުރައްވާން ދޭވެ. މި ޤައުމު އަމާން ރައްކާތެރި ތަނެއް ކަމުގާ ލައްވާން ދޭވެ އެވެ.\nއެންމެ މެޝިނެއް ނޫން، 11 މެޝިން އެބަހުރި. އައްޑޫގައިވެސް މެޝިން އެބަހުރި. މި އުޅެނީ ޓެސްޓު ކިޓު ނެތިގެން. އެއީ ދުނިޔޭގެ ބާޒާރުގައި މިވަގުތު ލިބެން ހުރި އެއްޗެއް ނޫން. ސާބަހޭ. ވާނުވާ ނޭނގުނަސް ކޮމެންޓު ކުރާތި.\nމިގޭގަ ދޮންނަމެޝިނެއްވެސް އެބަހުރި، އެއިން ކޮވިޑު ޓެސްޓުކުރާ ކިޓު އެއީ ނުވެސް އުފައްދާ ހިޔާލީ އެއްޗެއް، ކަލޭމެން ތިއުޅެނީ ކުރީޒަމާނެކޭ އެއްގޮތަށް ރަށްރަށުމީހުން ވާވައްދައިގެން ގެންގުޅެން، ތިހަދާނަހަދާ ނޭނގިގެނެއްނޫން މިއުޅެނީ.\nކިޔަވައިގެން ތިބި މީހުން އެހާ ގިނަ ތަނެއް އައްޑޫއަކީ. ވިޔަފާރިވެރިން އެހާ ގިނަ. އެކަމަކު ކުރެވޭ ކަމެއް ނޯވޭ. ސޯބެމެން 10 އަހަރު ނިންމާލީ އެއިރެއްގައި އޮތް ސަރުކާރަކަށް ގާ އުކުމުގައި. މިހާރު އަނެއްކާ ނިޒާރުވެސް ހަމަ އެފަދަ ގޮތަކަށް. ދެންވެސް ތި ހުރިހާ ވިޔަފާރިވެރިން މި ދަނޑިވަޅުގައި އަތޮޅަށް އެއްޗެއް ހަދިޔާކޮށްބަލަ. އިންޑިޔާގައި ޝާހުރުކް ހާންވެސް އެހެރީ އޭނާގެ ގެ ކަރަންޓީނަށް ދޫކޮށްގެން. އެތައް ފަންޑަކަށް ލާރި ހަދިޔާކޮށްފި.\nބަލަ އައްޑޫމީހުންވީމަ ވިޔަފާރިވެރިން ބޮލަށް، މާލޭގަ ވިޔަފާރިވެރިން ނެތީތަ، ގައުމުތަކުން ދޭހާއެއްޗަކާއި ބަޖެޓު އޮތްގޮތަށް މާލެއަށް ބޭނުންވާ އެއްޗިހި ހޯދަން ހަރަދުކޮށްފަ ރަށްރަށުގެ ކަތީބާއި ވިޔަފާރިވެރިޔާ ކުށްވެރިކުރަނީ، އަހަރެމެން ވޯޓުދީގެން މިތިބީ ވިތަފާރިވެރިއާއަކަށްނޫނޭ.\nމީގެ އެތައް ދުވަހެއްކުރިން ޢިބުރާހި މް ސާލިހު ވިދާޅުވި ރާއްޖޭގެ ފައްސަރަހައްދެއްގައި ކޮވިޑް19 އަށް ޓެސްޓް ކުރަވޭނެގޮތް ހަދާފަ ހުރިވާހަކަ. އޭނަކާރިން އަހާބަލަ އެއީ ކޮން ފައްސަރަހައްދެއްތޯ؟ ބައްއެއްފަހަރު މާލެ އެބަސިފަކޮށްލާ މުޅި ގައު މު ގޮތަށްވެސް. ހުރިހާ ސަރަހައްދުތަކުގަ ގޮތުގަވެސް.\nއެ5ސަރަހައްދަކީ ކ.ހުޅުމާލޭ ފޭސް 1،2، ކ.މާލެ، ކ.ވިލިނގިލި، ކ.ގުޅިފުށި، ކ.ތިލަފުށި.


މަސައްކަތު މާހައުލައި އެހެން މީހުންގެ އިތުބާރު ހޯދާނީ ކިހިނެއް؟ – dhirun\nމަސައްކަތުގެ މާހައުލުގައި އެހެން މީހުންގެ އިތުބާރު ހޯދައިގެން މަސައްކަތްކުރުމަކީ ގުނާ އަދަދު ނުކުރެވޭހާ ފައިދާ ކުރުވަނިވި ކަމެކެވެ. ގިނަ ދިރާސާތަކުން ދައްކާގޮތުގައި އޮފީހުގައި މަސައްކަތްކުރާ ވެރިމީހާއާއި ދަށުގައި މަސައްކަތްކުރާ މުވައްޒަފުންނާއި ދެމެދު އޮންނަށްޖެހޭ ގުޅުން ހަރުދަނާ ކަމާއެކު ދެމެހެއްޓިޖެނަމަ މުވައްޒަފުންނަށް ދިމާވާ ހާސްކަމާއި ކަންބޮޑުވުން ނެތިގެންގޮސް މުވައްޒަފުންނަށް ހިތްހަމަޖެހުންލިބި މުވައްޒަފުން ވަޒީފާއިން ވަކިވާމިންވަރު ދަށްވެގެންދެއެވެ. މި ގުޅުން ދެމެހެއްޓުމަށްޓަކައި ތިރީގައިމިވާ ބައެއް ކަންތައް ކުރެވިދާނެއެވެ.\nތިމާއަކީ ހިތްހެޔޮ މީހެއްކަމުގައިވުން؛ ރަނގަޅުކަމެއް ކޮށްފިނަމަ ތައުރީފުކުރުމާއި، ކުރި ކަންތަކާއި ހިތްހަމަޖެހޭ ކަން ހާމަކުރާށެވެ. އަދި އެކުގައި މަސައްކަތްކުރާ މީހުނާއި ވާހަކަ ދެއްކުމާއި އެމީހުންނަށް ދިމާވާ ދަތި އުދަގޫތައް ހައްލުކޮށްދިނުމުގައި ޝައުގުވެރިކަން ހުންނަކަން ތިމާގެ އަމަލުން ދައްކާށެވެ. ތިމާ ކުރާކަންތައްތައް އެހެންމީހުން އަގުވަޒަންކުރާހެން ތިމާވެސް އެހެންމީހުން ކުރާ މަސައްކަތުގެ އަގުވަޒަންކުރާކަން ހާމަކުރާށެވެ.\nދައްކާވާހަކަ ޝައުގުވެރިކަމާއެކު އަޑުއެހުން؛ އެހެންމީހަކާއި ވާހަކަ ދައްކާނަމަ ހަތަރު ކަޅި ބައްދަލުކޮށްގެން ވާހަކަދައްކާށެވެ. ވާހަކަ ދައްކާއިރު ތިމާގެ މޫނުމަތިންވެސް ހިނިތުންވުން ދައްކާށެވެ. އެދައްކާވާހަކައެއް އަޑުއަހަމުން ދާކަމާއި އަޑުއެހުމުގެ ޝައުގުވެރިކަން ހުންނަކަން ތިމާގެ އަތާއި ބޮލުގެ ހަރަކާތުން ދައްކާށެވެ.\nމަޢާފުކުރުން؛ ފުރަތަމަ ފަހަރު ކަމެއް ގޯސްގޮތަކަށް ކުރާނަމަ، އެކަމެއް ރަނގަޅުކުރާނެ ގޮތް ކިޔައިދީ، ކުރެވިފައިވާ ކަންތަކަށް މަޢާފްކުރާށެވެ. ތަކުރާރުކޮން އެފަދަ ކަންތައް ނުކުރުމަށް ނަސޭހަތްތެރިވާށެވެ.\nކަމެއް ކާމިޔާބުކުރުމަށް ނުވަތަ ހާސިލުކުރުމަށްޓަކައި، މަސައްކަތް ކުރުމުގެ ގާބިލްކަމާއި ޝައުގުވެރިކަން ހުރުން؛ ރިސާޗުތަކުން ދައްކާގޮތުގައި ކަމެއް ދިމާވެގެން ދާއިރު، އެކަމެއް ކާމިޔާބުކުރުމުގެ ހިތްވަރު ނެތް ފަރާތަކަށްވާނަމަ، އެކުގައި މަސައްކަތްކުރާ މުވައްޒަފުން އެފަރާތަކަށް ކުރާ އިތުބާރު ކުޑަވެގެން ދެއެވެ. މަސައްކަތެއް ކުރާއިރު ތިމާގެ ހުރި ފުރިހަމަ ގާބިލުކަމާއެކު އެމަސައްކަތެއް ފުރިހަމަކުރުމުގެ ޝައުގުވެރިކަން ދައްކައިގެން އެމަސައްކަތެއް ކުރާނަމަ، އެހެން މީހުންވެސް ތިމާއާއެކު މަސައްކަތްކުރުމުގެ ޝައުގުވެރިކަން އިތުރުވެގެންދެއެވެ.\nމީގެ އިތުރުން އެކުގައި މަސައްކަތްކުރާއިރު، މަސައްކަތުގެ މާހައުލުގައި އެކުގައި މަސައްކަތްކުރާ މުވައްޒަފުންގެ އިތުބާރު ހޯދުމަށް ގިނަ ގުނަ ކަންތައްތަކެއް ކުރެވިދާނެއެވެ. މިސާލަކަށް ބުނާނަމަ، ތިމާއަކީ އެހެން މީހުންގެ ސިއްރުތައް ހިފަހައްޓާ މީހަކަށްވުމާއި، އެހެން މީހުންގެ ކުރިއެރުމާއި މުވައްޒަފުންގެ ގާބިލްކަން އިތުރުކޮށްދިނުމަށް މަސައްކަތްކޮށްދިނުމުގެ އިތުރުން އެކަމަށް އެހީތެރިކަން ފޯރުކޮށްދޭ ފަރާތަކަށްވެސް ވެވިދާނެއެވެ.\nTags: healthoffice workrelationship\nކުރިއަށް ކްރައި ޑު ޗެޓް ސިންޑްރޯމް\nފަހަތަށް ކަންކަން ހާސިލުކުރުމުގައި ތިމާއަށް ދިމާވާ ތަފާތު ހުރަސްތަކުން ސަލާމަތްވުމަށް ކުރެވިދާނެ ކަންތައް


vnews - Kafaalaathuge dhashun Salman Khan minivan koffi\nކަފާލާތުގެ ދަށުން ސަލްމާން މިނިވަން ކޮށްފި\nސަލްމާންގެ ސަޕޯޓަރުން ކޯޓު ބޭރުގައި - ފޮޓޯ: ޕީޓީއައި\nފަސް އަހަރުގެ ޖަލު ހުކުމެއް އިއްވާފައިވާ ބޮލީވުޑްގެ މަޝްހޫރު ތަރި ސަލްމާން ހާން ކަފާލާތުގެ ދަށުން މިނިވަން ކޮށްފި އެވެ.\nއިންޑިއާގައި ހިމާޔަތްކޮށްފައިވާ ބާވަތެއްގެ ދެ ޖަނަވާރު ޝިކާރަކުރުމުގެ ކުށުގައި ފަސް އަހަރުގެ ޖަލު ހުކުމެއް އިއްވާފައިވާ މައްސަލާގައި އޭނާ މިނިވަންކޮށްދިމަށް އެދި ކޯޓަށް ހުށަހަޅާފައިވާ މައްސަލާގައި ސަލްމާން މިނިވަން ކުރުމަށް ކޯޓުން ނިންމީ ދާދި ދެންމެއަކު އެވެ. ކަފާލާތުގެ ގޮތުގައި 50،000 ރުޕީސް ދައްކަން ސަލްމާން އަންގާފައިވެ އެވެ.\nޖޯދްޕޫރުގެ ޑިސްޓްރިކްޓް ކޯޓާއި ސެޝަން ކޯޓުން މިއަދު ހެނދުނު ކަފާލާތުގެ އަޑުއެހުންތައް ނިންމާލުމަށްފަހު ކަފާލާތުގެ ދަށުން ސަލްމާން މިނިވަންކުރަން އަމުރު ނެރުނީ މިއަދު މެންދުރުފަހު 3:00 ހާއިރު އެވެ.\nކޯޓުގައި މިއަދު ކުރިއަށް ގެންދިޔަ އަޑުއެހުމަށް ސަލްމާންގެ ދެ ކޮއްކޮ ކަމުގައިވާ އަރްޕިތާ ހާން އާއި އަލްވިރާ ހާން ވެސް ވަނީ ހާޒިރުވެފަ އެވެ.\nސަލްމާން މިނިވަން ކުރުމާމެދު ގޮތެއް ނިންމުމަށް ކޯޓުގައި ކުރިއަށް ގެންދިޔަ އަޑު އެހުންތަކުގައި ފަނޑިޔާރުން ހިޔާލު ތަފާތުވެ އޮޅުންބޮޅުންތަކެއް އެރި ކަމަށްވެސް މީޑިއާގައި ރިޕޯޓްކޮށްފައިވެ އެވެ.\nކަފާލާތުގެ ދަށުން ސަލްމާން މިނިވަން ކުރުމަށް ކޯޓުން އެންގުމާއެކު އޭނާގެ ސަޕޯޓަރުން ވަނީ ކޯޓު އިމާރާތުގެ ބޭރުގައި އުފާފާޅުކޮށްފަ އެވެ. އެހެންނަމަވެސް ފުލުހުން ވަނީ އެމީހުން އެ ސަރަހައްދުން ދުރަށް ޖައްސާފަ އެވެ.\nމިއަދުގެ އަޑު އެހުމަށް ސަލްމާން ކޯޓަށް ހާޒިރުވަނީ - ފޮޓޯ: ޕީޓީއައި\nފަސް އަހަރު ދުވަހަށް ޖަލަށްލުމަށް ހުކުމްކޮށް 10،000 އިންޑިއަން ރުފީސް ނުވަތަ 153 އެމެރިކާ ޑޮލަރުން ސަލްމާން ހާން ޖޫރިމަނާ ކުރީ މީގެ ދެދުވަސް ކުރިންނެވެ. އޭގެ ފަހުން މިއަދާ ހަމައަށް ސަލްމާން ހުރީ ޖަލުގަ އެވެ.\nސަލްމާންގެ މައްޗަށް ހުކުމެއް އައީ 1998 ވަނަ އަހަރުގެ އޮކްޓޯބަރު މަހުގެ ތެރޭގައި "ހަމް ސާތު ސާތު ހޭ"ފިލްމުގެ ޝޫޓިންގައި އުޅެމުން، ޖޯދްޕޫރުގެ ކައިރީގައިވާ ކަންކަނި ވިލެޖްގައި ދެ ފުއްލާ (ބްލެކްބަކް) ޝިކާރަކުރުމުގެ ކުށް ސާބިތުވުމުންނެެވެ.\nކަފާލާތުގެ ދަށުން ސަލްމާން މިނިވަންކުރުމަށް ކޯޓުން މިއަދު ނިންމިއިރު އޭނާގެ ކުރިއަށް ހުރި ޕްރޮޖެކްޓްތަކުގެ ތެރޭގައި މިހާރު ޝޫޓިން ކުރިއަށްދާ "ރޭސް 3" އަދި ސަލްމާންގެ ބޮޑު ދައުރެއް އޮތް "ބަރަތު" ހިމެނެ އެވެ.\nސަލްމާންގެ ނުނިމި ހުރި އެހެނިހެން މަސައްކަތްތަކުގެ ތެރޭގައި ހިމެނެނީ 2019 ގައި ރިލީޒް ކުރަން ހަމަޖެހިފައިވާ ހެއްވާ މަޖާ ސީރީޒެއް ކަމަށްވާ "ކިކް 2" ގެ މަސައްކަތާއި މިއަހަރުގެ މެދުތެރޭގައި ރިލީޒް ކުރުމަށް ހަމަޖެހިފައިވާ "ދަބަން 3" އެވެ.


Male' Gai Rey Hingi Maaraamaaree Gai Zahamvi Zuvaanaa Ge Haalu Serious - Vaguthu\nމާލޭގައި ރޭ ހިންގި މާރާމާރީގައި ޒަހަމްވި ޒުވާނާގެ ހާލު ސީރިއަސް\nމާލޭގައި ރޭ ހިންގި މާރާމާރީގައި ޒަހަމްކޮށްލި ޒުވާނާގެ ހާލު ސީރިއަސް ކަމަށް މައުލޫމާތު ލިބިއްޖެއެވެ.\nކޯރާޑިއަކުން ހަމަލާދީ ޒުވާނަކު ރޭ ޒަހަމް ކޮށްލީ އިސްކަންދަރު ސްކޫލު ފުރަގަހުން އޮންނަ ޕިރާޒީ ގޯޅި ތެރޭގައެވެ. އެ މާރާމާރީ ހިންގާފައި ވަނީ ރޭ 21:30 ހާއިރު އެވެ،\nޒަހަމްވި ޒުވާނާ އަށް ފަރުވާ ދެމުން ގެންދަނީ އޭޑީކޭ ހޮސްޕިޓަލުގެ އައިސީޔޫގައެވެ. އޭނާގެ ސިކުނޑި އަށް ވެސް ވަނީ ގެއްލުން ލިބިފައި ކަމަށް މައުލޫމާތު ލިބެއެވެ.\nއޭނާގެ ހާލަތާއި ބެހޭ ތަފްސީލެއް އޭޑީކޭ ހޮސްޕިޓަލުން ނުދެއެވެ. ނަމަވެސް އޭޑީކޭ ހޮސްޕިޓަލުން ވިދާޅުވީ ޒަހަމްވި ޒުވާނާގެ އޮޕަރޭޝަނެއް ކޮށްފައިވާ ކަމަށާއި އޭނާގެ ހާލު އަންނަނީ ރަނގަޅު ވަމުން ކަމަށެވެ.\nޒުވާނާ އަށް ހަމަލާ ދީފައި ވަނީ ހައެއްކަ މީހުންގެ ގްރޫޕަކުންނެވެ. އެ މައްސަލާގައި މިހާތަނަށް މީހަކު ހައްޔަރުކޮށްފައި ނުވާ ކަމަށް ފުލުހުން ވިދާޅުވެއެވެ. ނަމަވެސް މައްސަލަ ގެންދަނީ ތަޙްޤީޤު ކުރަމުންނެވެ.\nމާލޭގައި ރޭ މާރާމާރިއެއް މިހިންގީ މާރާމާރީތައް ނުހިނގާ އޮންނަތާ ދުވަސްތަކެއް ފަހުންނެވެ.\nއޮގަސްޓް 26, 2018 11:22\nއަޅެފަހެ މިނޫން ދުވަހެއް މިރާއްޖެއިން ފެންނާނެބާއޭ ހިތަށް އަރާ! މާރާމާރީއެއް ނުހިނގާ މަހެއް ނުދޭ. މާލޭގައި އުޅެން ވިސްނާނަމަ ހުރިހާ އެންމެންވެސް ކޮންމެވެސް ގޭންގަކާ ގުޅުންބާއްވާ:( ސޯ ސޭޑް، މުޅި މާލެވަނީ ގޭންގުތަކުގެ އަތްދަށުގަ.\nއޮގަސްޓް 26, 2018 11:57\nތަހުގީގު. މިބަސް މިހާރު މުސްކުޅި ހަރުބަހަކަށް ވެއްޖެ.\nއޮގަސްޓް 26, 2018 12:02\nކޮންމެ އިންތިޚާބަކާދިމާކޮށް މާލެއާއި ރަށްތަކުގައި މާރާމާރީ ހިންގާ ޤަތުލުޢާއްމުތައް ހިންގުމަކީ އާކަމެއް ނޫނެވެ. ތަންތަން ހުޅުޖަހާ ، ތަންތަނަށް ކަޅުތެޔޮޖަހާ ޢާއްމުންގެ މުދަލަށް ގެއްލުންދިނުމަކީ އާކަމެއްނޫނެވެ. މިއީ އެއްބަޔަކު ރާވާގެން ހިންގާ ޖަރީމާއެވެ. މާޟީއަށް ބަލާއިރު އެއީ ކޮންބައެއްގެ ރޭވުމެއްކަން އެއްވެސް ދިވެއްސަކަށް އޮޅިފައެއް ނެތެވެ.\nއޮގަސްޓް 26, 2018 12:30\nތި މީހަކު އޭޑީކޭ އަށް ދިޔައިރު މަ އރ ގައި ހުރިން.\nތިބައިގނޑު އޭޑީކޭ އަށް ވަދެގެން އައިއިރު ހީވީ ޒަލްޒަލާ އެއް އައިސްގެން އުޅޭހެން. މިތާމީހަކުވެސް ނެތީހޭ ކިޔާހަޅޭލެވި އަޑުއިވޭ އެކަމަކު އަދި އރ އަށް ނުވަދެވޭ. އެހަޅޭކުގެ އަޑަށް އރ ގެ ދޮރު ހުޅުވައި ބޯދިއްކޮށް ބަލައިލި މީހާވެސް ސިއްސައިގެން ދިޔަކަހަލަ. އިރު ކޮޅެއްނުވެ މިބައިގަނޑު ވަދެގެންފި. އޭގެތެރޭގައި ބޮލުގެ ފުއްކިބައިގައި ލެއިން ތައްތެޅިފައިން މީހަކު އިން. މުޅި އރ ހުއޓުމަކަށް އައި ކަހަލަ. އެވަގުތު އަހަރެންގެ ކަންތައް ނިމްމަން ޑރކު މައެތަނުން ރޫމަކަށް ވައްދައިފީ. ނިމިގެން އރ ން ނިކުއްއިރުވެސް އެތާބޭރުގައި މިބައިގަނޑު އުޅޭ. މުޅި ހޮސްޕިޓާ ސުކޫތެއް އައިސް އުޅޭކަހަލަ. ކައުން ޓަރުގައި ތިބި މުވައްޒިފުންވެސް ބިރުން ތިބިކަހަލަ.


Supreme courtah hukum nukurevenee raees Yaamin ge nufoozun: Mahloof | Mihaaru\nއެމްޑީޕީ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި މަހްލޫފް ވާހަކަ ދައްކަވަނީ.\nސުޕްރީމް ކޯޓަށް ހުކުމް ނުކުރެވެނީ ރައީސް ޔާމީންގެ ނުފޫޒާ ހެދި: މަހްލޫފް\n31 ޖެނުއަރީ 2018 - 19:42 17 comments\nސުޕްރީމް ކޯޓުން ބޭނުންވާ ގޮތަށް މައްސަލަތަކުގައި ހުކުމް ނުކުރެވިގެން އުޅެނީ ރައީސް އަބްދުﷲ ޔާމީންގެ ނުފޫޒު އޮތީމާ ކަމަށް ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް މިއަދު ވިދާޅުވެއްޖެ އެވެ.\nސްރީލަންކާގައި ހަތަރު މަސް ހޭދަ ކުރެއްވުމަށް ފަހު، މިއަދު މާލެ ވަޑައިގެން ނޫސްވެރިންނާ ބައްދަލު ކުރައްވައި މަހްލޫފް ވިދާޅުވީ ރައީސް ޔާމީން މަގާމުން ވަކިކުރުމަށް ސުޕްރީމް ކޯޓަށް ހުށަހެޅި މައްސަލަ އަށް ބަލާ އިރު، ރައީސަކަށް ހުންނަވާ ބޭފުޅެއްގެ ޝަރުތު ހަމަވޭތޯ ބެލުމުގެ ބާރު ކޯޓަށް ލިބިގެންވާ ކަމަށެވެ.\nރައީސުލްޖުމްހޫރިއްޔާ އެކޭ އެއްގޮތަށް މަޖިލީހުގެ މެމްބަރުންގެ ޝަރުތު ހަމަވޭތޯ ވެސް ބަލާނީ ސުޕްރީމް ކޯޓުން ކަން މަހްލޫފް ފާހަގަކުރެއްވި އެވެ. އެހެންވެ، ކުރިއަށް އޮތް ދުވަސްތަކުގައި ރައީސް ޔާމީންގެ ނުފޫޒެއް ނެތި ހުކުމްތައް ކުރެވިގެންދާ ތަން ފެނިގެންދާނެ ކަމަށް އުންމީދު ކުރައްވާ ކަމަށް ވެސް އޭނާ ވިދާޅުވި އެވެ.\n"އެ ޖާގަ (ސުޕްރީމް ކޯޓަށް) ލިބިގެންދާ ނަމަ، އެ ކަންކަން ހަމަޖެހިގެންދާނެ،" މަހްލޫފް ވިދާޅުވި އެވެ.\nރައީސް ޔާމީން މަގާމުން ދުރުކުރަން އިދިކޮޅު ފަރާތްތަކުން ސުޕްރީމް ކޯޓަށް ހުށަހެޅި މައްސަލައިގައި އިތުރު އިސްލާހުތަކެއް ގެންނަން ކޯޓުން އަންގާފައިވާ ކަމަށް އިދިކޮޅު ފަރާތްތަކުން ވަނީ ބުނެފަ އެވެ.\nއެ މައްސަލަ ސުޕްރީމް ކޯޓަށް ހުށަހެޅީ ގާނޫނުއަސާސީގެ 100 ވަނަ މާއްދާގެ ދަށުން، ގާނޫނުއަސާސީއާ ރައީސް ޔާމީން ޚިލާފްވެވަޑައިގަތް ކަމަށް ކަނޑައަޅައިދޭން އެދި އެވެ. އަދި އެ މަނިކުފާނު މަގާމުން ދުރުކޮށް، ނައިބު ރައީސާ ވެރިކަން ހަވާލުކުރަން ވެސް އެ މައްސަލައިގައި އެދިފައިވެ އެވެ.\nއެމްޑީޕީ އޮފީހުގައި ބޭއްވި ނޫސްވެރިންގެ ބައްދަލުވުމުގައި މަހްލޫފް ވިދާޅުވި ގޮތުގައި އިދިކޮޅު ފަރާތްތަކުން އެންމެ އިސް ކަމެއް ދީގެން މިހާރު ކުރަމުން އަންނަ ކަމަކީ މި އަހަރު އޮންނަ ރިޔާސީ އިންތިހާބު ކާމިޔާބު ކުރުމުގެ މަސައްކަތެވެ. ރިޔާސީ އިންތިހާބަށް ބުރަ މަސައްކަތްތަކެއް ކުރަން ޖެހޭ ކަމަށް އޭނާ ވިދާޅުވި އެވެ.\nރާއްޖެ ވަޑައިގަތީ ރައީސް ޔާމީން އޭނާ ޖަލަށް ނުލާނެ ކަމަށް ގަބޫލުކުރާތީ ނޫން ކަމަށާއި އިންތިހާބު ކާމިޔާބު ކުރުމަށް ކޮންމެ ގުރުބާނީއެއް ވެސް ވެވަޑައިގަންނަވާނެ ކަމަށް އޭނާ ވިދާޅުވި އެވެ.\nރައްޔިތުންގެ މަޖިލީހުގެ މި އަހަރުގެ ޖަލްސާތައް އަންނަ ހޯމަ ދުވަހު ފަށާ އިރު، މަޖިލީހުގެ އިދިކޮޅު 12 މެމްބަރެއްގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަން (އީސީ) އިން ވަނީ ކަނޑައަޅައިފަ އެވެ. އަދި މެމްބަރުންގެ ގޮނޑި ގެއްލުނު ކަމަށް ކަނޑައެޅި މައްސަލަ ވަނީ ސުޕްރީމް ކޯޓަށް ހުށަހަޅައިފަ އެވެ.\nމަހްލޫފް ވިދާޅުވީ މަޖިލީހުގެ މި އަހަރުގެ ޖަލްސާތައް އަންނަ ހޯމަ ދުވަހު ފަށާ އިރު، އެ ދުވަހުގެ ޖަލްސާގައި 12 މެމްބަރުންނަށް ބައިވެރިވެވަޑައިގެންނެވޭނެ ކަމަށް އުންމީދު ކުރައްވާ ކަމަށެވެ.\nއިތުރު ލިޔުންތައް ސުޕްރީމް ކޯޓް އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަރީ ރައީސް އަބްދުﷲ ޔާމީން\nސުޕްރީމް ކޯޓަށް އާޒިމާ ގެނައުމަކީ ޖަރީމާއެއް: މަހުލޫފް


ރ.އަތޮޅު | ungoofaaru.com\nއަނގޮޅިތީމް ސްކޫލްގެ އޯލެވެލް ފުރަތަމަ ބެޗްގެ ދަރިވަރުންގެ ފަރާތުން ސްކޫލަށް ސްމާޓް ޓީވީ އެއް މިއަދު ހަދިޔާ ކޮށްފިއެވެ. އަނގޮޅިތީމް ސްކޫލްގެ އޯލެވެލް ފުރަތަމަ ބެޗްގެ ދަރިވަރުންގެ…\nވާދަވެރިކަން ބޮޑުވެފައިވާ އެމްޑީޕީގެ އެތެރޭގެ އިންތިހާބުގައި ވޯޓަކައި ނުލައި އުނގޫފާރު ދާއިރާގެ ނައިބް ރައީސަކަށް މުހައްމަދު ސުޒީލް (ޒިލާން) އިންތިހާބު ވެއްޖެއެވެ. ސުޒީލް މި މަޤާމަށް އިންތިހާބުވީ…\nމެއި 25 ވަނަ ދުވަހު ފެނުނު ސަމަންދަރު ބޯޓް ކްލަސްޓަރ އިން އިއްޔެގެ ނިޔަލަށް ބަލިޖެހުނު މީހުންގެ އަދަދު 1014 އަށް އަރައިފިއެވެ. ދުވާފަރު ހެލްތު ސެންޓަރުން…\nރ. އަތޮޅުގެ ހުރިހައި ހެލްތު ސެންޓަރަށް އޮކްސިޖަން ކޮންސެންޓްރޭޓަރ ފޯރުކޮށްދީފި\nރ. އަތޮޅުގެ ހެލްތު ސެންޓަރުތަކަށް ބޭނުންވާ އޮކްސިޖަން ކޮންސެންޓްރޭޓަރ ފޯރުކޮށްދިނުމުގެ މަސައްކަތުގެ ތެރެއިން އަތޮޅުގެ ހުރިހައި ހެލްތު ސެންޓަރ އަކަށް ޖުމުލަ 36 އޮކްސިޖަން ކޮންސެންޓްރޭޓަރ ފޯރުކޮށްދީފި…


Vakkan Kuri Meehaku Hoadhan Aamunge Ehee'ah Edhijje - Vaguthu\nވައްކަމުގެ މައްސަލާގައި ފުލުހުން ހޯދަމުންދާ މީހާ ފޮޓޯ: ޕޮލިސް\nވައްކަމުގެ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރު ކުރެވިފައި ނުވާތީ އެ މީހާ ހޯދަން ފުލުހުން، އާއްމުންގެ އެހީއަށް އެދިއްޖެއެވެ.\nވައްކަމުގެ މައްސަލާގައ ހޯދަމުން ދަނީ ތ. ކިނބިދޫ / ނޫވިލާގެ، ޢަބްދުލްމާނިއު މުހައްމަދު (34އ) އެވެ.\nއޭނާ ހާޒިރުކުރަނީ ވައްކަމުގެ މައްސަލައެއްގެ ތަހުގީގަށް ސުވާލުކުރަން ކަމަށް ފުލުހުން ވިދާޅުވިއެވެ.\nމި މިހާ ހާޒިރުވާން ޖެހެނީ ތ. ކިނިބިދޫ ޕޮލިސް ސްޓޭޝަން ނުވަތަ އެންމެ ކައިރީގައިހުރި ޕޮލިސް ސްޓޭޝަނަކަށް، މި މަހުގެ 28 ވަނަ ދުވަހުގެ 10:00 އަށެވެ.\nފުލުހުން ބުނީ އޭނާ ހޯދަން އިއުލާންކުރީ ޖިނާއީ މައްސަލަތައް ތަހުގީގުކުރުމުގައި ފުލުހުން އަމަލުކުރާނެ އިޖުރާއަތުގެ ގަވާއިދުގެ 27 ވަނަ މާއްދާގައިވާ ގޮތުގެމަތިން ކަމަށެވެ.\nޖޫން 21, 2021 15:29\nތީ މިތާ ކަންމަތީގަ އުޅޭ ސޮރެއް! މަށަށް ގުޅާބަ!\nޖޫން 21, 2021 16:35\nމިއަދު ދިވެހިރާއްޖޭގާ ތިޔަގޮތަށް ވައްކަން ކުރާ މީހަކު ހޯދުމެކޭ ނުހޯދުމެކޭ ތަފާތެއް އޮތް ކަމަކަށް އަޅުގަނޑަކަށް ނުފެނޭ. އެއީ ކީއްވެތޯ؟\nﷲ އަންގަވަނީ ކަލޭމެން ވައްކަންކުރާ މީހާގެ އަތް ކަނޑާށޭ. އަހަރުމެން މިހަދާ ގޮތަކީ ޖަލަށް ލީމާ ކަމުދާނެޔޭ. ﷲ އަންގަވަނީ ކަލޭމެން މަރަށް މަރު ހިފާށޭ. އަހަރުމެން މިހަދާ ގޮތަކީ އުހޫނ އެހެން ނުވާނެޔޭ އަރުވާލީމާ ކަމުދާނެޔޭ. ދެން ކޮބާތޯ އާޔަތް ބާވާލެއްވުމުގެ ފައިދާ.\nމި މައްސަލަ މީ މައްސަލަޔަކީ. ﷲ ގެ ޝަރީޢަތް މިތާ ތަންފީޒު ނުކުރުން. ތަންފީޒު ކުރަން ތިބި މީހުން ވެސް އެކަލާނގެ ހަރާމްކުރެއްވި އެއްޗެހި ހަލާލުކޮށް ހަލާލު ކުރެއްވި އެއްޗެހި ހަރާމްކޮށް ﷲ ގެ އަމުރު އުވާލާ އަނެއް އަމުރަށް ކިޔަމަންވެ ތިމާމެން އަމިއްލަޔަށް ހަދާ ޤާނޫނުތަކާ ޙުކުމްތަކަށް ތަބާވެގެން ދަނީ.\nވައްކަންވެސް މީހުންމެރުންވެސް އަދި އެހެން ޖަރީމަޔެއް\nސާބިތުވިޔަސް މޮޅުމީހާގެ ޙުކުމަކީ އޭނަޔަށް ވަގުވަގުން ވާތްފަރާތުން ވެރިޔާ ކައިރިޔަށް ގޮސް ކަން ނިންމާލެވެނީ. ނިކަމެތި މީހާޔަށް ވައްކަމުގެ ޙުކުމް ސާބިތުވިޔަސް ﷲ ގެ އަމުރެއް ނޫން ހިނގަނީޔަކީއެއް. ﷲ ގެ ޤާނޫނުގެ ކުރިމަތީގާ މޮޅު މީހެކޭ ދެރަމީހެކޭ ވާނީ އެއްވަރު.\nޚުލާސާޔަކީ ވައްކަންކުރި މީހާ ނުހޯދާށެކޭ ނޫން. އެކަމަކު ދިވެހި ދަރިޔެއްގެ ހައިސިއްޔަތުން ދިވެހި ޤައުމުގާ ކަން އޮތް ގޮތް މި ބަޔާން ކޮއްލަދިނީ.\nޖޫން 22, 2021 06:33\nކޮބާތަ؟ އެންމެންގެ ޕީއާރުސީ ގެ ލާރި ގަނޑު ކޭ ހުރިހާ މީހުން ވެސް އަދިވެސް ނުހޯދ ޭ . އެމީހުން ހޯދައި ރާއްޖެ ގެނެސް ބަލަ\nޖޫން 22, 2021 08:43\nވަަައްކަން ކުރާ މިހުނ ގެ ޑިއުޓީ ބަހާނީ ހަމަ ހީވަނީ ފުލުހުއްނެވެއެ.


Unmeedhu ge dhoadhi thah balan enmen irumathee faraathah!\nމިދިޔަ ދެ އަހަރެއްހާ ދުވަހުގެ ތެރޭގައި ރާއްޖެ ދުށް މަންޒަރުތަކަށް ބަލާ އިރު، ރައީސް ޔާމިން ކުރިޔަށް އެޅުއްވި ހުރިހާ ފިޔަވަޅުތަކަކީ ބަޔަކު އެންމެ ހިތްހަމަ ޖެހޭ ކަންކަމަށް ނުވެދާނެ އެވެ. އަދި އެމަނިކުފާނުގެ ވިސްނުން ގެންގުޅުއްވާ ގޮތްވެސް ކަމުނުގޮސް އެއީ ހަރުކަށި ވިސްނުންތަކެއް ކަމަށް ވެސް ބުނާބަޔަކު ތިބެދާނެ އެވެ. އެކަމަކު އެ އެންމެން ވެސް އިއުތިރާފްވާ އެއް ކަމެއް އެބަ އޮތެވެ. ރައީސް ޔާމީން ރާއްޖެއާ ދޭތެރެ ދެކޭ ތަފާތު ވިޝަން އެވެ. ތާރީހުގައި ނުދެކޭ ވަރުގެ މެގަ ޕްރޮޖެކްޓްތަކާ އެކު ރާއްޖެ އުފުލައިލުން އެއީ ރައީސްގެ ވިޝަން އެވެ. އޭގެ އެންމެ އަލިގަދަ ހެއްކި އެހެރަ ފެންނަނީ މާލޭގެ އިރުމަތީ ފަރާތުންނެވެ. ބްރިޖާ އެކު ތަރައްގީގެ ފުރަތަމަ ދޯދިތައް އެފަރާތުން މިހާރު ފެންނަން ފަށައިފި އެވެ.\nމަތިން މި ފެންނަ ފޮޓޮއިން ދޭހަ ވަނީ ކޮން އެއްޗެއް ހެއްޔެވެ. ހަވީރު ގަޑިޔަށް ހެންވޭރު އާޓިފިޝަލް ބީޗާއި ދިމާލުން ޓަސްކަލޫސާ ކަންމައްޗައް ގިނަ ބަޔަކު އެއްވެފައި އެތިބީ ހަމަ ޔަގީނުން ވެސް އުންމީދީ މަންޒަރެއް ބަލައިލުމަށެވެ. އެ މީހުން އެ ބަލަނީ މޫދު ކުޅިވަރެއް ނޫނެވެ. ހަމަ ގައިމުވެސް އެއަށްވުރެއް ހިންހަމަ ޖެހޭ މަންޒަރެއް އެމީހުންގެ ލޯމައްޗައް މިއަދު ފެނިގެންދާތީ މަޑު ކޮށްލައިގެން ތިބެ އެ ބަލަނީ އެވެ. އެ މީހުންގެ ނަޒަރު ހުއްޓިފައި އެ ތިބީ، މާލެއާ ހުޅުލެ ދެމެދު އަޅައި ބްރިޖު މަޝްރޫއުގެ މަސައްކަތްތަކަށެވެ. މީގެ ކުރިން މިއީ ދިވެހިންނަށް ހަމައެކަނި ހުވަފެނެކެވެ. ހަމަ ގައިމުވެސް ދިވެހިން ވާނީ މިފަދަ މައްޝްރޫއެއް ކުރިޔަށް ދާތަން އެންމެ ކައިރިން ބަލާލެވޭ ނަސީބުވެރި ބަޔަކަށެވެ. މިއީ ދިވެހި ތާރީހުގައި ވެސް ހިންގާ އެންމެ ބިޔަ އަދި ޗެލެންޖިން ޕްރޮޖެކްޓްގެ ގޮތުގައި ތާރީހު ލިޔާނެ އެވެ.\n"މިތާ މަޑުކޮށްލައިގެން މި ހުރީދެން މިކުރާ ކަމެއް ބަލާލަން ދޯ. މިއީ ކުރިން މިހާ ބޮޑެތި މަސައްކަތެއް ކުރާ ތަނެއް ނުދެކެން. ބްރިޖު އެޅޭނެ ކަންނޭންގެ ދެން. އެމީހުން މިހާ މަސައްކަތް ފަށާފަ ދެން ހުއްޓާނީ ބްރިޖެއްވެސް އަޅާފަ،" ބްރިޖު ހަދަމުންދާތަން ބަލައިލަން އައިސް ހުރި މެދު އުމުރުގެ މީހެއް ބުންޏެވެ.\n"ވަރަށް ސަޅި މިމަސައްކަތް މި ކުރިޔަށްދާ ގޮތް. ރަނގަޅަކަށް ވާނުވާއެއް ނޭންގެ ހިނގާ ނުހިނގާ ކަމެއް. އެކަމަކު މަސައްކަތް ކުރާތަން ފެނުނީމަ އެސް އެއީ ބޮޑު އުންމީދެއް. ބްރިޖު އެޅޭނެ ހެން ދެން ހީވަނީ،" އެހެން ޒުވާނަކު ކިޔައިދިނެވެ.\nތެދެކެވެ. ބުނާ ބަހަކަށް ވުރެ، ލޮލަށް ފެންނަ މަންޒަރު ގަބޫލު ކުރަން ފަސޭހަވާނެ އެވެ. އެގޮތަށް ވިސްނާނަމަ ބްރިޖުގެ ވައުދު ފުއްދާތަން ދިވެހިންނަށް މި ފެންނަނީ ރިއަލްޓައިމްގަ އެވެ.\nފުރަތަމަ ފެންނާނީ ވަގުތީ ބްރިޖް!\nޗައިނާ މޯލްޑިވްސް ފްރެންޝިޕް ބްރިޖު އެޅުމަށް އެ ގައުމުގެ ސީސީސީސީ ކުންފުންޏާއި ހަވާލުކޮށްގެން ކުރިއަށް ދާ އެ މަޝްރޫއު އެ ދަނީ ރޮކެޓެއް އަރައިގެން ދާހާ ބާރުމިނުގަ އެވެ. ކުރިން މިއީ ހަމައެކަނި ބިލާހެއް، ނަމަވެސް މިހާރު މި ފެންނަނީ އެތަށް ސަތޭކަ ސާމާނުތަކެއް އުސްފަސްގަނޑަށް އެއްކޮށް ޗައިނާ ކުންފުނީގެ ގިނަ މުވައްޒިފުންތަކެއް އެ ސަރަހައްދުގައި ދިގު މުއްދަތަކަށް ކޭމްޕް ވެސް ޖެހިތަނެވެ. މިހާރު މަސައްކަތް ކުރަމުން ދަނީ ބްރިޖުގެ ފައުނޭޝަނަށް ތަނބުތައް ޖެހުމުގެ ކުރިން "ވަގުތީ ބްރިޖަކުން" މާލެއާއި ހުލުލެ ގުޅުވާލުމަށް ކުރަމުން އަންނަ މަސައްކަތެވެ. އެއީ ބްރިޖް އެޅުމަށް ބޭނުންވާ ޕްލެޓްފޯމް މާލެ-ހުޅުމާލެއާ ދެމެދު ދަމާލުގެ މަސައްކަތެވެ.\n"މިހާރު ކުރަމުން އަންނަނީ ކަނޑަށް ޕައިލް ޑްރައިވް ކުރުމުގެ މަސައްކަތްތައް. އޭގެން ދަގަނޑު ހަތަރު ހޮޅިގަނޑު ކަނޑަށް ޖަހާނެ. ދެން އޭގެ ފަސް ސެޓަށް އެކަން ކުރުމަށް ފަހު މަތީ ޕްލެޓް ފޯމެއް އަޅާނެ. އޭރުން މާލެއާއި ހުޅުލެ އިންނާނެ ހިނގާފަ ދެވޭގޮތަށް. ނަމަވެސް އެތާގައި ކުރާ މަސައްކަތަކީ ބްރިޖުގެ ފައުންޑޭޝަނަށް ބޭނުންވާ ތަނބުތައް ޖެހުމުގެ މަސައްކަތް،" ބްރިޖުގެ މަސައްކަތާއި ހަވާލުވެ ހުންނަވާ ހައުސިން މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުއްތަލިބު ވިދާޅުވި އެވެ.\nމިހާރުވެސް ނުވަ ހޮޅި ކަނޑަށް ޖަހާފައި ހުރި އިރު މުއްތަލިބު ވިދާޅުވީ މި ހަފްތާތެރޭގައި ޕްލެޓް ފޯމްތައް ބެހެއްޓުމުގެ މަސައްކަތް ފަށާނެ އެވެ. އަދި ހުރިހާ ހޮޅިތައް ޖެހުމުން ޕްލެޓް ފޯމްތައް އެކީ ގުޅާލާނެ އެވެ. މާލޭގެ އިރުމަތީ ފަރާތުން އެހެރަ ފެންނަނީ ތަރައްގީގެ އެންމެ ފުރަތަމަ ދޯދިތަކެވެ. އެ އުންމީދީ މަންޒަރުތައް އެތައް ބަޔަކު ބަލަމުން އެ ދަނީ އުންމީދުތަކާއި އުފާވެރިކަމުގެ ފޮނި އިހުސާސްތަކާ އެކު އެވެ.


BREAKING: Hamanujehunthakaa Gulhigen EC Inn MDP Ai PPM Ves Goaskohfi - Vaguthu\nއިލެކްޝަންސް ކޮމިޝަން (އީސީ) ގެ އިންތިޚާބީ މަރުކަޒުގައި މިއަދު ހިނގައިދިޔަ ހަމަނުޖެހުންތަކާ ގުޅިގެން އިދިކޮޅު ޕީޕީއެމްއާއި ޕީއެންސީގެ ލީޑާޝިޕްއާއި ވެރިކަން ކުރާ އެމްޑީޕީގެ ލީޑާޝިޕް އިން ވެސް ދައްކަމުންދާ ވާހަކަތަަކަކީ ހަޤީޤަތެއް ނެތް ވާހަކަތަކެއް ކަމަށް އެ ކޮމިޝަނުން މިއަދު ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި އީސީގެ ރައީސް އަހުމަދު ޝަރީފް ވިދާޅުވީ، މި ގޮތަށް ކުރިއަށް ދާން ނިންމީ އެއްވެސް ސިޔާސީ ޕާޓީއަކުން ނުވަތަ އަމިއްލަ ޖަމިއްޔާ ޖަމާއަތްތަކުން އެދިގެން ނޫން ކަމަށެވެ. އަދި ވަކި ޕާޓީއަކަށް ފައިދާއެއް ހޯދައިދޭން ވެސް ނޫން ކަމަށް އޭނާ ވިދާޅުވިއެވެ.\nއެއީ ނަތީޖާ ޝީޓްގައި ބައެއް އަދަދުތައް ދިމާ ނުވާތީ، އެ ކަންކަން ކަށަވަރު ކުރުމަށް އަލުން ބަލަން އެ ކޮމިޝަނުން ނިންމި ނިންމުމެއް ކަމަށް ޝަރީފް ވިދާޅުވިއެވެ. އަދި މިފަދަ ޝަކުވާތައް ވެސް ލިބެމުން އަންނަ ކަމަށް ޝަރީފް ވިދާޅުވިއެވެ.\nއެހެން ނަމަވެސް މި ހަރަކާތް އިންތިޚާބީ މަރުކަޒުގައި ކުރިއަށްދާ ކަމުގެ މައުލޫމާތު ލިބިގެން އެ ކަމާ ނުރުހުން ފާޅުކޯށް މަރުކަޒު ކައިރިއަށް އިދިކޮޅު ޕީޕީއެމްއާއި ޕީއެންސީގެ ސަޕޯޓަރުން އައި ކަމަށް ޝަރީފް ވިދާޅުވިއެވެ. އޭގެ ފަހުން ޕީޕީއެމްގެ ލީޑާޝިޕް އަދި އެމްޑީޕީގެ ލީޑާޝިޕް ވެސް އެ ތަނަށް ވަޑައިގެން ދެއްކެވި ވާހަކަތަކުގައި މާ ބޮޑު ޙަޤީޤަތެއް ނެތް ކަމަށް އޭނާ ވިދާޅުވިއެވެ.\n"ހަމަނުޖެހުންތަކެއް ހިނގި ފަހުން، ދެ ފަރާތުން ވެސް، ވާދަވެރި ސިޔާސީ ފަރާތްތަކުން، ވާހަކަ ދައްކާފައި ވަނީ އެ ފަރާތެއްގެ މަސްލަހަތު އިސްވާނެ ގޮތަކަށް، ޙަޤީޤަތާ އެއް ގޮތަކަށް ނޫން، މިއިން އެއްވެސް ފަރާތަކުން ވާހަކަ ދައްކާފަ ވަނީ، އަޅުގަނޑުމެން ވަރަށް ބޮޑަށް އެދެން އަޅުގަނޑުމެންގެ މަސައްކަތް ކުރިއަށް ދާން ފުރުސަތު ދޭން،" ޝަރީފް ވިދާޅުވިއެވެ.\nސިޔާސީ ޕާޓީތަކަކާއި އަމިއްލަ ކެންޑިޑޭޓުންގެ މަންދޫބުންނާއި އޮބްޒާވަރުންނާއި މޮނިޓަރުން ތިއްބައި، އެ ސަރަހައްދަށް ރައްޔިތުންގެ މަޖިލިހުގެ ރައީސް ކަން ވެސް ކުރައްވާ ނަޝީދު ވަޑައިގަތުމުން އެ ސަރަހައްދު އިތުރަށް ހޫނުވިއެވެ. އަދި އިދިކޮޅު ސަޕޯޓަރުން އަޑުގަދަކޮށް އެމަނިކުފާނަށް ފާޑު ވެސް ކިއެވެ. އެމަނިކުފާނާ އެކު އެމްޑީޕީގެ ލީޑަޝިޕާއި ސަޕޯޓަރުން ވެސް އެ ސަރަހައްދަށް ދިޔައެވެ.\nމި ހަމަނުޖެހުންތަކަށް ފަހު، ރައީސް ނަޝީދު އަދި އިދިކޮޅު ކޯލިޝަންގެ ވަގުތީ ލީޑަރު އަބްދުލްރަހީމް އަބްދުﷲ ވަނީ އެކަކު އަނެކަކަށް ތުހުމަތު ކުރައްވައި އެކި ވާހަކަ ދައްކަވާފައެވެ.\nރާއްޖެ ޓީވީން ޙިޔާނާތުގައި މަތި އަޅަން އުޅުނަސް، އެކަން ވިޔަ ނުދޭނަން: ރައީސް ނަޝީދު\nއޭޕްރީލް 13, 2021 17:09\nދެން ކޮންގަނޑެއް ގަންނަން މީގެ ދެރޭކުރިން ކަލެއާ ނަޝީދު އިލެކްޝަނުގަ ކުރީ ދަންވަރު. ރައްޔިތުން އެއްވެ ޒުވަްބުކޮށް ފުލުހުންއައިސް ވީޑިއޯ ނުކުރިނަމަ އެކަންވެސް ދޮގުކުރާނެ ތި ޝަރީފު\nއޭޕްރީލް 13, 2021 17:24\nފުރަތަމަ ކަމަކީ މީހަކު އެއްޗެކޭ ބުނާއިރަށް އެއެއްޗެއް ގުނަންޖެހޭތަ؟ އެތަނެއްގައި ގޯސްކަމެއް ހިނގިކަން ސާބިތުނުވާހައި ހިނދެއްގައި އަލުން ވޯޓުފޮށްޓެއް ގުނައި އާ ނަތީޖާއެއް ކަލޭމެން ހިތުހުރިގޮތަކަށް ލިޔަންޖެހޭތަ؟ ތީ ދިވެހިރައްޔިތުން މިހާރު އިތުބާރުކުރާ ތަނެއް ނޫން.\nއީސީ ޝަރީފް ކަލޭ ތިކުރާ ވިޔާނުދާ ހަޑިމުޑުދާރު ޢަމަލުތައް ވަގުތުން ހުއްޓާލަން ގޮވާލަން!! ކަލޭ މި ލޯކަލް ކައުނސްސިލް އިންތިޚާބު ބާއްވަން އޮތް ދުވަހުގެ ދެ ރޭ ކުރިން (ބުދަ ދުވަހުގެރޭ) ރައިސް ނަޝީދާ ދެ މީހުން ވަކިން ބައްދަލުކުރީ ކީއްކުރަން؟ މިބައްދަލުވުމެއް ބޭއްވީ އެމްޑީޕީންވެސް ޖެހި ހިސާބުތަކުން މާލެ މޭޔަރުކަމަށް އަނަސް ނޮހޮވޭނެކަން އެނގިގެން އެކަމަށް އީސީ ޝަރީފަށް ވެވެން އޮތީ ކޮންކަމެއްތޯ ބަލަން! ކަލޭމެން ދެ މީހުން ﷲ ގަންދީ ހުވާކޮށްފަ މިކަމާ ގުޅިގެން ބައްދަލު ނުކުރަމޭ އަޅެ ކެރެންޏާ ބުނެބަލަ!! ރައްޔިތުން ލީ ވޯޓުން އަދިވެސް ވައްކަން ކުރެވޭތޯ ތިބަލަނީ!! 2018 ވަނަ އަހަރުގެ ރިޔާސީ އިންތިޚާބުގައިވެސް ވަނީ ވޯޓުން ވައްކަން ކޮށްފަ!! ރައްޔިތުންނޭ މި އީސީ ޝަރީފާ މި އެމްޑީޕީގެ ލަދީނީ ގުންޑާގެ ޢަމަލުތައް ވަރަށް ކައިރިން ބަލަންޖެހޭ!! މިއީ ވޯޓުން ވައްކަންކުރާ ދެ ވަގުން!! މިވަގުންތައް ހިފާ ހައްޔަރުކުރަނެޖެހޭ ރައްޔިތުން ނިކުމެ!! ވަގު ސަރުމާރުން މި ދެ ވަގުން ލައްވާ ކުރުވާ ކަންތައްތަކަށް ފުރުސަތު ދީގެންނުވާނެ ރައްޔިތުން!!\nއޭޕްރީލް 13, 2021 17:52\nމޑޕ އާ އީސީ ގުޅިގެން ކުރަން އުޅޭކަމެއް ތިކުރަނީ.\nއޭޕްރީލް 13, 2021 20:03\nބަލަގަ ޝަރީފޫ...ކަލޭ ކަލޭގެ ދުލުން ބޮޑު ޓީވީ ޗެނަލްއަކަށް އަރާ ނުބުނަންތަ ، މިހެން ބުނަން ދެރަވެސް ވެޔޭ، ލަދުވެސް ގަނެޔޭ، އެކަ މަކު ހަ މަ ދައްންނަލަވާލަން ޖެހެނީ ، މިއަށްވުރެ ލަދުހަޔާތްކުޑަ ދަރިޔަކު ދިވެހި މައެއްގެ ބަޑުން ނުވިހާނެޔޭ..ހަ މަ ކަލޭ އެހެންބުނީ....އެއީ ކާކަށް ނިސްބަތްކޮށް ކަލޭ ބުނިބަހެއް..އެއީ ހަ މަ ނަޝީދުގެ ނަން ކިޔާފަ ކަލޭ ކަލޭގެ ދުލުން ބުނިބަސް...


Mathiveri Council Ge3Vana Quran Mubaarathuge Natheeja Faalhu Kohffi - Vaguthu\nއެސްޓިއޯ އއ.މަތިވެރީ ކައުންސިލްގެ3ވަނަ ގުރުއާން މުބާރާތުގެ ނަތީޖާ ފާޅުކޮށްފި އެވެ.\nމަތިވެރީ ކައުންސިލުން އިސްނަގައިގެން 153 ބައިވެރިނާއެކު މި މަހު7ކުން 10 އަށް ކުރިއަށް ގެންދިޔަ މި މި މުބާރާތުން އެއްވަނަ ހޯދީ މަތިވެރީ އައްސޭރި އައިޝަތު އިނާޔާ އެވެ.\nއައިޝަތު އިނާޔާ ވަނީ އެރަށު ޔޫނިއަން ސްޕޯޓްސް ކުލަބުން އިންތިޒާމުކޮށްގެން ބޭއްވި 18 ވަނަ ގުރުއާން މުބާރާތުގެ ވެސް އެއްވަނަ ހޯދާފައެވެ.\nމި މުބާރާތުގެ ވަނަ ވަނައަށް އައި ފަރާތްތަކަށް އިނާމު ދީފައިވަނީ އިއްޔެ މަތިވެރީ ސްކޫލުގައި ބޭއްވި ހާއްސަ ރަސްމިޔާތެއްގައެވެ.\nމުބާރާތަކީ ރަށު ލެވެލްގައި ހަމައެކަނި ރަށަށް ހުޅުވާލައިގެން ބާއްވާފައިވާ މުބާރާތެކެވެ. މިއީ ރަށު ލެވެލްގައި މިހާތަނަށް ބޭއްވުނު އެންމެ ބޮޑު މުބާރާތަށެވެ. އަދި މި ފަހަރު ބޭއްވުނު މުބާރަތަކީ އެންމެ ގިނަ އަދަދަކަށް ބައިވެރިން ބައިވެރިވި މުބާރަތެވެ.\nމުޅި ރަށަށް ހުޅުވާލައިގެން ބާއްވާ މި މުބާރާތުގައި ކޮންމެ އުމުރު ފުރައަކުން އެއްވަނަ ދެވަނަ ތިންވަނަ ވަނީ ހޮވާފައެެވެ. މި މުބާރާތުގައި ވަނަ ވަނަ އަށް އައި ފަރާތްތަކަށް ވަނީ ހާއްސަ އިންނާމުތަކެއް ދީފައެވެ.\n"ބަލައިގެން ކިޔެވުމުގެ ގޮފިން އެއްވަނަ ދެވަނަ ތިންވަނަ އަދި ނުބަލައި ކިތެވުމުގެ ގޮފިން ވެސް އެއްވަނަ ދެވަނަ ތިންވަނަ ހޮވާފައިވާއިރު މި މުބާރާތުގެ ޓައިޓަލް ސްޕޮންސަރ އެސްޓީއޯ އެވެ. ކޯރ ސްޕޮންސަރ އަކީ ސިލްވަރ ސްޕޮޓްއެވެ. އަދި މީޑިއާ ޕާޓްނަރ އަކީ "ވަގުތު" އެވެ.\nޖޫން 11, 2018 11:49\nމަތިވެރި ކައުންސިލާއި މަތިވެރި ޔުނިއަންސް ސްޕޯޓްސް ކްލަބްގެ ވެރިންނަށް ތިޔަކުރައްވާ މަސައްކަތަށް ސާބަސް ދެން. ކުރިއަށް އޮތްތަނުގައިވެސް ތިޔަގޮތަށް ހިފެހެއްޓެވުން އެދެން.


ފުރާނައަށް ދޭންޖެހޭ ކާނާ – DhiSalafiyyah\n21/03/2012 އެހެނިހެންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއިންސާނުން އުފެދުނު ޙާދިޘާއިން ދަލީލު ލިބޭގޮތުގައި އިންސާނާގެ ހަށިގަނޑުގައިވަނީ ދެކަމެކެވެ. ނުވަތަ އެހެން ޢިބާރާތަކުން ބުނާނަމަ އިންސާނާ ބެހިގެންވަނީ ދެބަޔަކަށެވެ. އެއްބަޔަކީ އޭނާގެ ޖިސްމާނީ ހަށިގަނޑެވެ. އަނެއްބަޔަކީ އޭނާގެ ރޫޙެވެ. (ފުރާނައެވެ). އިންސާނާގެ ހަށިގަނޑުގެ ހަމަޖެހުމަށް އަހަރެމެން ކިޔަނީ ރަނގަޅު ޞިއްޙަތެވެ. ރަނގަޅު ޞިއްޙަތެއްގައި ހުރުމަށް ހަށިގަނޑަށް ވަރަށް ގިނަ ކަންތައްތަކެއް ބޭނުންވެއެވެ. މިސާލަކަށް ކެޔުމާއި ބުއިމެވެ. ފެނެވެ. ސާފުތާހިރުކަމެވެ. އިންސާނާގެ ހަށިގަނޑަށް ބޭނުންވާ މިފަދަ ކަންތައްތައް ނެތިއްޖެނަމަ، އިސާހިތަކު އެ ހަށިގަނޑު ނިކަމެތިވެ، ބަލިކަށިވެ، ބަލިވެދާނެއެވެ. އަހަރެމެންގެ ޖިސްމާނީ ހަށިގަނޑަށް ފުރިހަމަ ޞިއްޙަތެއްގައި ހުރުމަށްޓަކައި ކާނާ ބޭނުންވާފަދައިން ރޫޙާނީ ހަށިގަނޑަށްވެސް “ކާނާ” ބޭނުންވެއެވެ. އެކަމަކު އެއީ އަހަރެމެންނަށް ފެންނަ ކާނާއެއް ނޫނެވެ. އިންސާނާގެ ރޫޙުގެ ނުވަތަ ފުރާނައިގެ ކާނާއަކީ ﷲ ސުބުޙާނަހޫ ވަތަޢާލާއަށް އީމާންވުމުގެ ސަބަބުން ލިބޭ ދާއިމީ ހިތްހަމަޖެހުމެވެ. އަދި އެ ކާނާއަކީ އީމާންކަމުގެ ސަބަބުން އިޙްސާސްކުރެވޭ ފޮނިކަމެކެވެ. އެއީ ހަމައެކަނި ﷲ ސުބުޙާނަހޫ ވަތަޢާލާ ހަނދުމަކުރުމުން ލިބޭ ހިތްހަމަޖެހުމެކެވެ. އެހެން އެއްވެސްކަމަކުން އިންސާނާގެ ރޫޙަށް ޙަޤީޤީ ކާނާއެއް ނުލިބޭނެއެވެ. އިންސާނާއަށް ޙަޤީޤީ ހިތްހަމަޖެހުމެއްވެސް ނުލިބޭނެއެވެ. ހަށިގަނޑު ފުރިހަމަ ޞިއްޙަތެއްގައި ބެހެއްޓުމަށްޓަކައި ހަށިގަނޑުގެ ޖިސްމާނީ އެދުންތައް ކިތަންމެ ގިނައިން ފުއްދަމުންދިޔަ ކަމުގައިވިޔަސް، އީމާންކަމުގެ ނޫރުން ހިތް އަލިވެ، އީމާންކަމުގެ ފޮނިކަމާއި ލައްޛަތު އިޙްސާސްކުރެވިގެން ނޫނީ، ޙަޤީޤީ ހިތްހަމަ ޖެހުމާ ހަމައަށް ވާޞިލެއް ނުވެވޭނެއެވެ.\nހަށިގަނޑު ފުރިހަމަ ޞިއްޙަތެއްގައި ބެހެއްޓުމަށްޓަކައި ރަނގަޅު ކާނާ ކާންޖެހޭގޮތަށް، އިންސާނާގެ ރޫޙާނީ ބާރު ގަދަކުރުމަށްޓަކައިވެސް “ކާނާ” ބޭނުންވެއެވެ. އެއީ އެންމެހާ ފާފަތަކުގެ ތޫނު ވަކިތަކުން ތިބާގެ ނަފްސު ސަލާމަތްކުރުމެވެ. އަދި ﷲ އަށް ކިޔަމަންތެރިވުމެވެ. އެއިލާހަށް އުރެދުމަށްވާ އެއްވެސްކަމެއްގައި ބައިވެރިނުވުމެވެ. އެއިލާހު އެންގެވިގޮތަށް ތިބާގެ ބަސްތަކާއި ޢަމަލުތައް ބައްޓަންކުރުމެވެ. އެއިލާހު އަމުރުކުރައްވާފައިވާ ކަންތައްތައް ކުރުމާއި ދުރުވުމަށް އަންގަވާފައިވާ ކަންތައްތަކުން ދުރުވުމެވެ. ﷲ ގެ މަގުގައި ޘާބިތުކަމާއެކު ފަސްނުޖެހި ކުރިއަށް ދިޔުމެވެ. ﷲ އާ ގުޅުން ބަދަހިކުރުމެވެ. ނަމާދު ކުރުމާއި ތަޤުވާވެރިވުމެވެ.\nކޮންމެ ފުރާނައަކަށްވެސް މިދުނިޔެމަތީގައި އެފުރާނަ އުފެއްދެވި ފަރާތުން ވަނީ އަޖަލެއް ކަނޑައަޅުއްވާފައެވެ. އަންނަން އޮތް ދުނިޔޭގައި ތިބާއަށް ހިތްހަމަޖެހުން ލިބޭނީ މިއަދު ތިބާގެ ފުރާނާއަށް “ކާނާ” ދީގެންނެވެ. ވެލިން އެއްވެސް ފާފައެއް ނެތި އުފެދިފައިވާ އަހަރެމެން އިންސާނުން ވެއްޔަށް އެނބުރިދަނީ ފާފަތަކައިގެންނެވެ. ތައުބާވެ ތިބާގެ ފުރާނައަށް އޭގެ ޙައްޤު ހޯދައިދޭށެވެ. އެފުރާނަ ހެއްދެވި ފަރާތުން އެފުރާނައަށްޓަކައި އަދާކުރުމަށް އަންގަވާފައިވާ ޙައްޤު އަދާކުރާށެވެ.


Malayalam Enme Agubodu Film December Gai Release Kuranee - Vaguthu\nމަލަޔާލަމްގެ އެންމެ އަގު ބޮޑު ފިލްމު ޑިސެމްބަރުގައި ރިލީޒް ކުރަނީ\nއިންޑިއާގެ މަލަޔާލަމް ފިލްމުތަކުގެ ތެރެއިން އެންމެ އަގުބޮޑު ފިލްމު "މަރަކަރް:އަރަބިކަދަލިންޓޭ ސިމްހަމް" އަންނަ މަހު ރިލީޒްކުރާ ގޮތަށް ހަމަޖެހިއްޖެއެވެ.\nމި ފިލްމަށް ގާތްގަނޑަކަށް އެއް ބިލިއަން ރުޕީސް(210.3 މިލިއަން ރުފިޔާ) ހަރަދުވާނެ ކަމަށް ފިލްމު އުފެއްދި ފަރާތުން ލަފާ ކުރެވެއެވެ. ޑިސެމްބަރު ދޭއްގައި ތިއޭޓަރުތަކުގައި މި ފިލްމު ރިލީޒްކުރާއިރު ފިލްމުގެ މައިގަނޑު ރޯލުން ފެނިގެންދާނީ މޯހަންލާލްއެވެ. އޭނާ ފެނިގެންދަނީ 15 ވަނަ ގަރުނުގެ ހަނގުރާމަވެރިއެއް އަދި އެޑްވެންޗަރެއް ކަމަށްވާ ކުންޖަލީ މަރަކަރް ހަތަރެއްގެ ރޯލުންނެވެ.\nމި ފިލްމު މަލަޔާލަމް، ހިންދީ، ތަމަޅަ، ޓެލުގޫ އަދި ކަންނާޑާ ބަހުން ވެސް ދައްކާނެއެވެ.\n"އަރަބި ވިޔަފާރިވެރިން ގެ އިހުތިރާމް ލިބިގެންވާ އަދި ޕޯޗުގީޒު ސެއިލަރުންގެ ފަރާތުން އިހުތިރާމް ލިބިގެންވާ، ކުންޖަލީ އަކީ ސްވޮޝްބަކްލިން ސެއިލަރެއް އަދި ހަނގުރާމަވެރިޔަކު އޭނާގެ ބިމަށްޓަކައި ދިރިއުޅެމުން ދިޔަ އަދި މަރުވި މީހެއް،" ފިލްމްގެ ޑައިރެކްޓަރު ޕްރިޔާދަރްޝަން ނޫހަށް އިންޓަވިއު ދެމުން ބުންޏެވެ.\nމޯހަންލާލް އާއި ޕްރިޔާދަރްޝަން 1996 ވަނަ އަހަރު ކުންޖަލީގެ މައްޗަށް ފިލްމެއް ހަދަން ރާވާފައި ވެއެވެ. ނަމަވެސް އެމީހުންނަށް ވަރަށް ބޮޑެތި ގޮންޖެހުންތަކާ ކުރިމަތިލާން ޖެހުނުއިރު ގާތްގަނޑަކަށް ބައި ގަރުނު ވަންދެން ފިލްމު ފަސްކުރަން ޖެހުނެވެ.\nމަރަކަރް: އަރަބިކާދަލިންޓޭ ސިމްހަމް އަށް މިހާރުވެސް ވަނީ އެންމެ މޮޅު ފީޗާ ފިލްމު، ކޮސްޓިއުމް އަދި ވީއެފްއެކްސް ހިމެނޭ ގޮތަށް ތިން ގައުމީ ފިލްމު އެވޯޑް ލިބިފަ އެވެ. މި ފިލްމަށް ސިނަމާތަކުގައި ބޮޑު ތަރުހީބެއް ލިބިގެންދާނެ ކަމަށް ބެލެވެއެވެ.